
Bombănind, Gretchen Sprague se debarasă de rucsac, îl 
puse pe o bancă de lemn din refugiu și își mișcă mușchii 
dureroși ai umerilor. Coada lungă de păr arămiu era îmbibată 
de apă și o stoarse ca pe o rufă udă. Afară, ploaia continua să 
cadă, monotonă și tenace. 

Apropiindu-se de cartea de aur lăsată acolo pentru a primi 
impresiile vizitatorilor, parcurse cu ochii ultimele mesaje. 

Marţi. Plouă torențial... Familia Delbert din Pennsylvania. 

Tot marţi. Ploaie, lasă-ne în pace! Steve și Lou din 
Rapid-City. 

Miercuri 18 iunie. Plouă cu găleata. Tom B. și Tom Q. din 
Boston. 

— Plouă cu clișee, mormăi Gretchen luând creionul agăţat 
de caiet. 

Reflectă un moment înainte de a scrie. 

Marţi 

De patruzeci de ore nu stă ploaia. 

Infern lichid e acum pământul. 

Unii nu-și mai părăsesc odaia. 

Alţii trebuie să-și continue drumul. 

G.S. 

Îşi reciti cele patru versuri și clătină din cap cu satisfactie. 
N-avea desigur pretenţia să-i egaleze pe cei mai mari poeti, dar 
aceste câteva rime îi procurau o imensă încurajare. Le găsea... 
întremătoare. Acesta fusese scopul ei, venind în Maine: să se 
refacă, să plece de aici ca nouă, să scape de trecut. 

După ce și-a umplut plosca la chiuvetă, Gretchen se așeză 
lângă rucsac, cuprinsă de oboseală. Închizând ochii, își masă 
ceafa și umerii. Se scurseseră mulți ani de la ultima ei mare 
călătorie, dar picioarele o purtau fără dificultate de patru zile. 
Sprijinindu-se de un stâlp de lemn care susținea acoperișul 
refugiului, le întinse pe bancă și le examină. Goale de la șortul 
lung kaki până la șosetele rulate pe gleznele fine, erau 
acoperite de mici pete de noroi și de zgârieturi fără gravitate. 

Privirea ei reveni spre ușa deschisă a refugiului și privi un 
timp ploaia fină pe care vântul o transforma într-o burniță 
pătrunzătoare. Dacă mergea destul timp, venea momentul 
când nimic n-o mai putea atinge, nici ploaia neîntreruptă care 
cădea de trei zile, nici durerile care-i înjunghiau ceafa și 
umerii, nici băşicile care se formaseră din prima zi pe tălpile 
picioarelor. Nici măcar egoismul crud al unui bărbat. 

Gretchen luă o înghiţitură de apă călduță din ploscă. 
Închizând ochii, oftă, sondând profunzimile unei alte dureri, 
mai adânci decât aceea din umeri, suferinţa care a făcut-o să 

fugă până la întinderile sălbatice și pustii din parcul de stat 
Baxter. Jack detesta excursiile lungi. Pentru el, concediile 
reușite se petreceau într-un club unde o mulțime de persoane 
erau plătite să prevină cele mai mici dorinţe din partea lui. 
Dar nu era și ideea pe care şi-o făcea despre legăturile cu 
Gretchen? 

Un zgomot de pași o făcu să tresară. Deschizând ochii, zări 
un bărbat care era gata să intre în refugiu. După patru zile, nu 
se încrucișase decât cu două tinere femei. Restul timpului se 
bucurase de singurătea cea mai completă, ceea ce-i satisfăcea 
dorinţa cea mai scumpă. Intruziunea bruscă a unui străin avea 
de ce s-o surprindă și s-o contrarieze. 

Înalt, dotat cu o carură de atlet, respira sănătate şi 
vitalitate. Părul blond şi des decolorat de soare se ridica peste 
o faţă cu trăsături regulate și bine desenate, un nas drept, ochi 
albaștri cu privirea deschisă și o bărbie voluntară acoperită de 
o barbă nerasă de câteva zile. Manşetele cămășii de bumbac 
alb erau rulate până la coate, descoperind antebrațe 
musculoase care, ca și fața, erau arse de soare. Purta un 
pantalon de sport kaki și încălțăminte la fel de murdară ca 
aceea a lui Gretchen. 

Privirea nou-venitului se fixă asupra tinerei femei aparent 
epuizată care se odihnea pe bancă. Părul ei împletit în coadă 
încadra o față perfect ovală. Admiră ochii ei migdalaţi, micul 
nas delicat și buzele pline şi senzuale. 

— S-a făcut puţin cam umed, nu găsiţi? întrebă el zâmbind. 

Gretchen se forță să zâmbească, deloc amuzată, și-l privi pe 
străin cum își dă jos rucsacul. Apoi îl urmări cu privirea când 

se apropie la rândul lui de cartea de aur şi parcurse ultimele 
notări. Se surprinse chiar cercetând cu interes umerii lui largi, 
mușchii puternici ai spatelui subliniați de cămașa lui udă, 
şoldurile înguste și picioarele lungi. Acest bărbat avea un fizic 
remarcabil, comparat cu statura mai fragilă a lui Jack și cu 
majoritatea prietenilor ei. 

El se reîntoarse brusc și o măsură din cap până în 
picioare. 

— Dumneavoastră sunteţi G.S.? întrebă el deodată. 

Surprinsă, dădu din cap. Zâmbetul străinului se lărgi. 

— În sfârșit, v-am ajuns! exclamă el. Vă urmăresc de la baza 
Katahdin! 

— Mă urmăriţi? repetă ea cu un sentiment de panică. 

Cine era oare acest bărbat? Ce voia? 

— Aceste mici poeme pe care le-aţi scris în cărţile de aur 
mi-au făcut bucurie la fiecare din opririle mele. Care era 
ultima? „Această pribegie uneori mă dezgustă“... 

— „Ca și noroiul de pe încălțările mele“ sfârși Gretchen. 

Râsul scutură umerii bărbatului. 

— Asta este! exclamă el privind-o pe Gretchen aproape cu 
afecţiune. Acest poem exprimă atât de bine ceea ce toți 
mărşăluitorii trebuie să simtă în această parte a lumii, în acest 
moment! Îmi stârnițţi curiozitatea: care este numele 
dumneavoastră? 

Neincrederea o cuprinse imediat pe Gretchen. 

— Asta nu vă privește, bombăni ea. 

Mai întâi surprins, el păru că acceptă dorinţa ei de a-și 
păstra anonimatul. 

— Aveţi dreptate, G.S. Asta nu mă priveşte, spuse el pe un 
ton glumet. 

Simţind cât i-ar fi de ușor să se lase sedusă de farmecul 
acestui necunoscut, întoarse repede capul. Argumentele 
şocante ale lui Ruth când Gretchen o anunţase de intenţia de 
a pleca singură în excursie în Munţii Apalași îi reveniră în 
memorie. „Este nebună de legat! Riști să fii agresată! Dacă ţi se 
întâmplă ceva, unde o să găsești ajutor?“ 

De departe, temerile lui Ruth i s-au părut ridicole. Acum, 
simțind privirea apreciativă a acestui necunoscut, nu era 
departe de a regreta că nu ascultase sfaturile prietenei. 

Cu hotărâre, se ridică, își reluă rucsacul greu pe spate și se 
întoarse spre el. 

— Călătorie plăcută, spuse ea repede, sperând că vocea 
nu-i va trăda teama. 

El o prinse din urmă din doi pași și Gretchen se opri în 
prag. Bătăile inimii se accelerară când el îi puse o mână pe 
braţ. 

— Așteptaţi-mă. Vin cu dumneavoastră. 

— Aş prefera să continuu singură, spuse ea cu o voce 
gâtuită. 

El o privi un lung moment, apoi își îndepărtă braţul și-i 
zâmbi. 

— De acord G.S. Drum bun. 

Ea se întoarse repede pe călcâie ca să-i ascundă că roşise 
până la rădăcina părului. Cu ochii fixaţi pe cărarea jalonată de 
băltoace noroioase, porni la drum. 

Când pulsul îi redeveni regulat și când senzaţia de arsură 
pe care mâna necunoscutului o lăsase pe braţul ei fu ștearsă, 
ezită, își încetini mersul și trase cu urechea. Nici un zgomot de 
pași nu venea să se amestece în clipocitul picăturilor de apă 
pe solul muiat. Unde era el? Dacă cel puţin o ajungea, ca apoi 
s-o depășească, n-ar fi avut dezagreabila impresie că este 
urmărită! 

Scuturând din cap, Gretchen își reluă drumul. Ploaia 
curgea pe faţa ei și își scoase o bandană roșie din buzunar ca 
să-și șteargă fruntea. Pădurea pe care o traversa cărarea era un 
amestec de conifere şi copaci cu frunze căzătoare din care unii 
îşi reluaseră frunzișul stufos de vară. Solul era acoperit cu 
mușchi și cu ciuperci crescute în timpul ploii şi umiditatea 
ridica mirosul de humus. 

Gretchen se destinse încetul cu încetul, obișnuindu-se cu 
ideea că bărbatul din refugiu era undeva în spatele ei, pe 
aceeași cărare. O va depăși, sau va rămâne la o distanță 
respectuoasă. Cum putea schimba situaţia? 

Fără voia ei, se gândi din nou la virilitatea extraordinară a 
necunoscutului. Avea fără discuţii origini californiene și-i 
reamintea de Willie, un campion de surf pe care îl cunoscuse 
la colegiul Wilmington, din Delaware. 

Prima ei dragoste... se gândi ea cu o ridicare de umeri 
ironică. Îşi dădea seama acum că nu fusese decât o masă 
estetică de muşchi, cu păr blond și pielea arsă de soare. Își 
cultivase frumuseţea corpului în detrimentul celei a sufletului. 
Acum, Gretchen era atrasă de bărbaţii inteligenţi și cultivați, al 

căror exemplu viu era Jack Martell. Cu un oftat, își înghiți 
lacrimile care-i picurau din ochi. 

Jack era un arhitect de talent cu care trăise un an. Cu 
doisprezece ani mai în vârstă decât ea, divorţat și cunoscând 
viața, o sedusese pe tânăra Gretchen de douăzeci și patru de 
ani prin conversaţia lui strălucitoare și manierele rafinate. 
Poseda toate calităţile pe care ea le aştepta de la un bărbat. Se 
îndrăgostise foarte repede de el. Când îi ceruse să vină să 
locuiască la el, cu un an în urmă, crezuse prostește că nu va 
întârzia să-i ceară mâna. 

De aceea, acum câteva săptămâni, când o invitase să-și 
îmbrace cea mai frumoasă rochie ca s-o ducă la restaurant „să 
discute ceva important“, se gândise imediat că momentul atât 
de aşteptat sosise. Se înșela. 

— Gretchen, începuse el cu ton solemn, suntem împreună 
de mai mult de doi ani, acum. Este mult draga mea și simt că 
ne atașăm din ce în ce mai mult unul de altul. Am fost 
căsătorit, şi știu că nu sunt făcut pentru această viaţă. Încep să 
mă sufoc, înţelegi? Mi-ar plăcea să continuăm să ne vedem, dar 
cred sincer că ar trebui să ne gândim să mai întâlnim și alte 
persoane. De acord? 

De acord? Fusese cât pe ce să i se facă rău. Forţa pe care o 
găsi în ea însăși ca să nu izbucnească în lacrimi ținea de 
domeniul miracolului. În ziua următoare, după o dimineață 
folosită să parcurgă anunţurile imobiliare, își găsise o căsuță 
de închiriat la Woodmont, nu departe de New Haven. Îi 
trebuise două săptămâni să şteargă toate urmele trecerii ei 

prin casa confortabilă a lui Jack din Westville. O lună mai 
târziu, se hotărâse să profite de concediu ca să plece în 
excursie în Munţii Apalași și să încerce să-l uite. 

La început, plănuise să parcurgă douăzeci de kilometri pe 
zi. Dar timpul rău o obligase în fiecare seară să se oprească 
mai devreme decât prevăzuse. Se uită la ceas. Șase fără un 
sfert se apropia și deja lumina slăbea. 

Părăsind cărarea, se îndreptă spre un zgomot de apă 
veselă şi melodioasă. La mai puţin de o sută de metri, 
descoperi cu entuziasm o mică poiană de dimensiuni reduse 
acoperită de trifoi și mărginită de un pârâu al cărui susur o 
încânta de un sfert de oră. Își scoase rucsacul și-l puse pe o 
piatră relativ uscată sub un stejar mare, și-și montă rapid 
cortul uşor. 

Asigurându-se că ţărușii țineau bine, deschise fermoarul de 
la rucsac și scoase un aragaz de voiaj și câțiva săculeți. Cu 
nasul încreţit, făcu rapid alegerea: carne de vacă, cartofi, 
mere€.... Apoi își instală o bucătărie improvizată pe o piatră 
plată. 

Mâncarea deshidratată era fără gust, dar avea avantajul de 
a fi uşor de digerat și uşor de transportat. Gretchen zâmbi cu 
amărăciune, amintindu-și gusturile culinare rafinate ale lui 
Jack. Tocmai când deschidea o cutie de chibrituri, un trosnet 
sinistru al unei crengi sfâșie liniștea. Ridicându-se dintr-o 
săritură, alunecă pe roca mișcătoare și proiectă din nefericire 
conținutul cutiei de chibrituri în pârâu. Îşi înăbuși o înjurătură 
văzând un bărbat blond că apare de nicăieri și se agită să 

salveze chibriturile în pericol. De mai multe ori, el își cufundă 
mâna în apă și reuși în fine să prindă unul... înmuiat și 
inutilizabil. 

Redresându-se, el îi adresă un zâmbet jenat lui Gretchen, 
care întâlni cu stupoare privirea lui albastră de oţel. Apoi, 
admiraţia ei nedeghizată se schimbă în furie când recunoscu 
autorul lanţului de catastrofe care se produseseră. 

— Iar dumneavoastră! bombăni ea, uitând momentan 
teama pe care i-o inspirase în urmă cu o oră. 

Furia ei nu păru deloc să-l încurce și o ajunse din doi pași 
mari. Fără s-o privească, închise butonul aragazului și făcu 
observaţia că mai avea desigur o a doua cutie cu chibrituri. 

— Era deja a doua! explodă ea. Prima a căzut într-o băltoacă 
de noroi, acum două zile. 

Companionul ei își ascunse un zâmbet și furia lui Gretchen 
spori. Găsea amuzant să fie obligată să mănânce mâncarea 
deshidratată rece până la sfârșitul excursiei? Surâzând încă, el 
își vârt mâna în buzunar și scoase o brichetă cu benzină pe 
care i-o întinse. 

— Asta este ultimul strigăt în materie de camping, 
explică el. 

Ea își strânse buzele, agasată de expresia lui de 
satisfacţie. 

— Presupun că n-o să mi-o împrumutaţi... 

— Nu, confirmă el pe un ton vesel, aprinzând aragazul sub 
cratita lui Gretchen. Ce este? Fulgi pentru piure? 

— Da, răspunse ea, deodată neliniștită văzând că punea 
stăpânire pe cratiţă și o duce spre propriul lui rucsac. 

La urma urmei, poate că reproşa ceva proviziilor ei, se 
gândi ea cuprinsă de panică. Dar sub privirea neîncrezătoare 
a tinerei femei, el scoase o pungă de fulgi de cartofi din care 
vărsă jumătate în cratita lui Gretchen. Apoi, fără un cuvânt de 
explicaţie, se afundă în pădure și reveni după un moment cu 
tije lungi verzi. 

— Arpagic sălbatic, declară el punând din nou cratita pe foc. 

Uluită, Gretchen rămase un timp tăcută. Luase cu totul în 
mână prepararea mesei, adăugând propriile lui provizii la cele 
ale lui Gretchen. 

— V-am spus că voiam să fiu singură, se plânse ea în fine. 

— Scuzaţi-mă, mi-aţi spus că voiaţi să „continuaţi“ singură, 
este altceva. Observaţi că nu v-am incomodat în timp ce 
mergeaţi. 

Ridicându-se încă o dată pentru a merge să caute în 
rucsacul lui, reveni cu doi morcovi frumoși pe care-i curăță 
sub privirea invidioasă a lui Gretchen. Cu forţa lui musculară, 
își putea permite să transporte provizii proaspete! se gândi ea 
cu amărăciune. Când îi întinse leguma apetisantă, urcă totuși 
câteva grade în stima ei. 

Dar recunoştinţa ei fu foarte repede alterată de un 
presentiment groaznic. Va crede oare că-i datora ceva în 
schimbul generozităţii lui? Uitase deja incidentul cu 
chibriturile? 

Acest gând o cufundă în reflecţii amare. Ce va face fără 
chibrituri? Încă putin și ar merita să-l lase fără brichetă! 

Privirea îi reveni la indezirabilul care umplea două farfurii 
cu carne de vită și piure. O rază de soare reușise isprava să 

străpungă eroic grosimea norilor, apoi frunzișul, și crea acum 
reflexe schimbătoare pe părul și pe fața lui. 

— Unde vă veţi stabili tabăra seara asta? întrebă ea pe 
neașteptate. 

El se gândi un moment, apoi ridică din umeri. 

— Voi dormi sub cortul dumneavoastră. 

— Cu siguranţă, nu! 

— Poiana nu este suficient de mare pentru două corturi, 
remarcă el pe un ton rezonabil. 

— N-aveţi decât să vă duceţi să vă instalați mai departe. 

— Haide, nu-i nevoie să deveniți dezagreabilă. Nu mă voi 
mișca din sacul meu de dormit, promit. De altfel, sunteți 
obligată să mă suportati. Altfel, cum o să vă pregătiţi mesele? 
Nu mai aveţi foc... 

Gretchen ridică din umeri, dar privi cu poftă farfuria 
fumegând pe care el i-o întindea. Era preferabil să profite de 
această cină, chiar cu el. Va fi poate ultima ei mâncare caldă 
pentru ultimele trei zile. 

Arpagicul sălbatic aroma delicios carnea și Gretchen 
trebui să admită că dacă accepta să facă restul drumului cu 
acest bărbat, era sigură că va mânca pe săturate şi mult mai 
bine. 

Dar ce îndrăzneală! Să se invite să împartă cortul ei! Drept 
cine se credea? 

Din când în când își ridica ochii din farfurie, și-l surprindea 
privind-o zâmbind. Dacă măcar ar fi mai puţin seducător, ar 
găsi mai puţine obiecţii să călătorească impreună cu el! Dar 


16 IRIS BROMIGE 


cum îl găsea exact? Era prima dată după Willie când un sportiv 
prezenta cea mai mică atracţie în ochii ei! Gusturile ei 
evoluaseră totuși în câţiva ani! 

În același timp, privind fix mișcările mărului lui Adam în 
timp ce el bea, avea impresia că are din nou optsprezece ani... 
Trebuia neapărat să-și revină înainte de a aluneca pe această 
pantă periculoasă. 

— Ascultaţi-mă, bombăni ea, luptând împotriva fiorilor 
nestăpâniţi care o străbăteau. Vă mulțumesc pentru arpagic, 
pentru ajutorul la prepararea cinei, pentru morcov. Dar nu 
veţi dormi sub cortul meu seara asta, este clar? 

El plecă pleoapele și se încruntă ușor. 

— Calmaţi-vă, G.S. Sunt complet inofensiv. Copiii și 
animalele mă adoră, adăugă el cu o sclipire maliţioasă în ochi. 

— În cazul acesta, de ce nu găsiți un copil şi un câine 
pentru a vă ţine companie astă seară? replică ea cu 
promptitudine. 

Drept răspuns, el își aruncă pe spate capul și izbucni în râs. 
Apoi, strânse farfuriile și merse la pârâu să le spele. Furia lui 
Gretchen se topi ca zăpada la soare privindu-l încovoiat 
deasupra apei, ca o felină aplecându-se să bea... 

Gretchen era speriată de inexplicabilele ei schimbări de 
dispoziţie faţă de acest bărbat. Ele aveau ceva înfricoșător, 
deoarece se comporta ca o adolescentă aiurită și fără 
experiență! Fugise de compania ființelor umane ca să se 
refugieze în sânul naturii și să-și descarce aici tristeţea. Nu va 
găzdui cu siguranţă acest bărbat, chiar dacă era magnific și o 
tulbura puţin! 


FRUMOASA NECUNOSCUTĂ 17 


Totuși... hazardul ar fi putut să-i joace o festă mai crudă 
decât aceasta. La urma urmei însoţitorul ei știa să se facă 
agreabil. După ce spălase farfuriile, atacă acum cratita. Și, de 
altfel, dacă avusese intenţii necinstite în privinţa ei le-ar fi pus 
deja în aplicare. 

Seara cădea rapid, și curând o să fie prea întuneric pentru 
ca el să-și monteze cortul. Putea foarte bine să-l roage să plece 
în altă parte. Dar în mod tacit, călătorii se supravegheau unul 
pe altul, și se ajutau la nevoie. Nu putea să încalce aceste 
reguli. 

Discret, își mișcă mușchii umerilor. Era prea obosită 
pentru a se certa cu el. Decizia ei era luată: pentru seara asta, 
îi va oferi ospitalitate. 

Punându-și rucsacul sub cort, își scoase sacul de dormit pe 
care îl întinse într-o parte. Procedă apoi la o toaletă sumară la 
malul apei. Sprijinit cu spatele de o stâncă, invitatul ei privea 
gânditor pârâul și Gretchen nu se putu împiedica să observe 
câteva momente silueta lui în lumina apusului. 

El n-o urmă în cort și profită de aceste secunde de 
intimitate ca să se dezbrace. Agăţând hainele încă umede, se 
strecură îmbrăcată doar în lenjeria intimă din dantelă în sacul 
din fulgi de rață și trase fermoarul până la bărbie. 

Cufundându-se în covorul moale de ace de pin, Gretchen 
aspiră cu nesaţ aerul parfumat de umezeală înconjurătoare. Și 
aşteptă. Ce făcea el? 

— Pot veni acum? îl auzi ea întrebând, de la malul apei. 

Cu o ușoară remușcare, își dădu atunci seama că așteptase 
cu tact și delicateţe înainte de a-i impune prezenţa lui. 

— Da, răspunse ea, impresionată de respectul lui. 

Prin deschizătura cortului, îl văzu trăgându-și rucsacul. Pe 
prag, își miji ochii și evaluă locul rămas. Consideră fără 
îndoială preferabil să-și lase rucsacul afară, deoarece își scoase 
sacul de dormit pe care-l întinse pe sol, ca Gretchen câteva 
minute mai devreme. 

Apoi, privirea lui întârzie asupra gazdei lui și un râs surd îi 
scutură umerii. 

— Ce este atât de amuzant? 

— Dumneavoastră, răspunse el, așezându-se să-și scoată 
încălțămintea. Nu vi se vede decât faţa. 

Fa îl fulgeră cu privirea, dar preferă să tacă. 

Penumbra domnea sub cort, dar Gretchen își dădea silinţa 
să fie discretă privindu-l cum se dezbrăca. El părea că uitase 
total de prezenţa ei. Cămașa descheiată, şi-o scoase cu o 
ridicare din umeri, descoperindu-și pieptul și spatele 
puternice, așa cum Gretchen își imaginase. Apoi, degetele lui 
atacară fără exitare catarama curelei. Curând, putu să-i 
privească picioarele lungi, atletice și șoldurile înguste... 

Dintr-o dată, îi fu rușine de nerușinarea ei. Ce era cu ea? 
Roșind, intoarse capul. Comportamentul ei paradoxal nu era 
oare dovada că avea mai puțin de temut din partea acestui 
străin decât faţă de ea însăși? 

Dar nu făcu nimic. Incapabilă să se stăpânească, aspiră cu 
plăcere parfumul cald și picant care se degaja din acest corp 
de Apolo. Pe deasupra umărului, îl văzu cum se strecoară în 
sacul de dormit căruia îi trase fermoarul până la jumătatea 
pieptului, lăsând unul din braţe să se odihnească afară. 

— G.S.? spuse el pe neașteptate, întrerupând examenul. 

— Da? 

— Îmi veți spune numele? 

— Nu, răspunse ea. 

Inexplicabil, avea impresia că în acest secret rezida singura 
ei apărare contra lui. Faptul că-i era greu să precizeze de ce 
trebuia să se apere nu era decât un detaliu minor în ochii ei. 

— De acord, oftă el. El bine, noapte bună, frumoasă 
necunoscută. 

— Noapte bună, răspunse ea cu un zâmbet. 

Ea îi simţi brațul așezându-se cu ușurință pe umerii ei. 
Împietrită, își reţinu respiraţia, dar își dădu seama după câteva 
minute că el dormea deja. Contrar oricărei așteptări, acest 
gest intim îi procură o imensă stare plăcută care o însoți în 
regatul somnului. 


Capitolul 2 


Gretchen se trezi cu o senzaţie de bucurie intensă. Prin 
frunzișul des al crengilor înclinate peste mica poiană, razele 
soarelui pătrundeau până la sol, pentru prima dată după 
patru zile. 

Blândeţea timpului nu era singura cauză a bunei ei 
dispoziţii. Un braţ de bărbat, puternic şi protector era așezat 
peste umerii ei. Întorcându-se în sacul de dormit, întâlni fata 
lui foarte aproape de a ei. Cu pleoapele închise, cu buzele 
uşor întredeschise, el respira cu o regularitate care dovedea 
profunzimea somnului lui. La lumina slabă a zorilor, ea 
admiră culoarea arămie a pielii, forța care emana din braţele 
și din umerii lui. 

O clipă, Gretchen fu cât pe ce să-l trezească și să-l întrebe 
numele, apoi respinse această idee stranie. Era doar un 
prieten, un companion întâlnit pe drum, o ființă ivită din 
natura sălbatică. Un zâmbet uimit se schiţă ușor pe buzele ei 

delicate când privea bărbatul adormit alături de ea. Gretchen 
Sprague, inginer urbanist care fusese la un pas de a se căsători 
cu Jack Martell, n-avea obiceiul de a se trezi lângă un 
necunoscut — foarte seducător pe deasupra — în mijlocul unei 
poieni, la kilometri de orice așezare omenească. Şi totuși, 
aventura ei era reală. 

O mișcare îi atrase atenţia spre deschiderea cortului. Un 
bursuc mirosea cu interes rucsacul pus pe o piatră la câțiva 
metri de acolo. De obicei, pungile cu alimente deshidratate 
nu atrăgeau animalele, dar însoţitorul lui Gretchen 
transporta morcovi proaspeți și Dumnezeu știe ce altceva 
încă. Animalul începu să ronțăie conştiincios țesătura din 
jurul fermoarului. 

Foarte încet, Gretchen deschise sacul ei de dormit și ieși 
fără zgomot. Aerul rece matinal îi mângâie pielea, o străbătu 
un frison și se apropie de pragul cortului. Absorbit de lucrul 
său, bursucul nu observă mâna care se întindea încet spre o 
piatră, o prinse și o aruncă în direcţia lui. Însoțind gestul cu 
un strigăt, îl sperie pe bietul animal care fugi la fel de repede 
ca un iepure urmărit de un câine. 

Gretchen merse imediat să verifice dacă nefericitul bursuc 
nu făcuse multe stricăciuni. Pânza plastifiată era rezistentă și 
în afară de câteva urme de dinţi, nu suferise de asalturile 
animalului. 

Liniștită, Gretchen se întoarse spre cort și-și dădu seama că 
bărbatul se trezise și o observa. Privirea lui se plimba 
îndrăzneață peste corpul ei foarte ușor îmbrăcat. Paralizată, îi 
simți ochii mângâindu-i umerii delicaţi, coborând apoi spre 

sânii cu sfârcurile întărite de frig, apoi insinuându-se pe pielea 
satinată a pântecului până la triunghiul de mătase ca piersica 
ascunzând goliciunea ei, ca să întârzie apoi pe picioarele 
lungi armonioase și pe fineţea gleznelor... 

Văzând o licărire de plăcere dansând în ochii bărbatului, 
găsi în fine forța de a-și încrucișa braţele peste piept. 

— De ce mă fixati așa? întrebă ea cu un ton nemulțumit. 

— Ghiciţi... 

O grimasă încreţi buzele lui Gretchen. Această situaţie era 
imposibilă! Să revină în cort era peste puterile ei, cu acest 
bărbat care păzea intrarea. Nu putea totuși să rămână la 
discreția acestei priviri echivoce! 

— V-ar deranja să închideţi ochii? întrebă ea în cele din 
urmă. 

— Absolut, răspunse el cu sinceritate. 

— Ascultaţi, se enervă ușor Gretchen, îmi datoraţi 
recunoștință. Un bursuc era gata să vă sfâşie rucsacul ca să vă 
fure morcovii. 

— Era cât pe ce să-l omorâţi aruncând acea piatră, răspunse 
bărbatul pe un ton de reproș. 

— Frati treaz? De ce n-aţi venit în ajutor? 

— Eram prea uluit de îndemânarea dumneavoastră! 
Presupun că v-aţi temut mai mult pentru morcovii mei decât 
pentru rucsac, dar vă mulțumesc totuşi. Pot să vă fac o 
sugestie? Veniţi să vă încălziţi înainte de a căpăta un guturai. 
Buzele vă sunt deja vinete. 

Fără voia ei, trebui să admită că avea dreptate. Odată în 
cort, îngenunche pe sacul de dormit, deschise rucsacul ca să 

caute haine uscate. Deodată, simţi o mână pe șoldul ei. Acest 
contact intim avu efectul unei descărcări electrice, dar mult 
mai mare fu uimirea de a ști că era incapabilă — mai rău încă, 
n-avea nici o dorință — de a descuraja avansurile lui. 

Nu opuse nici o rezistenţă și-l lăsă s-o facă atunci când o 
trase spre el. Gura lui o atinse ușor pe a ei. 

— Bună ziua, frumoasă plimbăreaţă, murmură el. Buzele 
tale nu sunt vinete deloc, ci roșii ca zmeura. 

Puse din nou stăpânire pe gura ei, și o undă de căldură luă 
naștere în mijlocul pântecului lui Gretchen. Instinctiv, își 
strecură degetele în părul lui auriu și răspunse sărutului său 
pe cât de delicios, pe atât de neașteptat, 

— Oh, G.S., oftă el îndepărtându-se încet pentru a-și adânci 
ochii într-ai ei. Cu vârful degetului, îi mângâie tâmplele. 
Buzele lui Gretchen sclipeau blând și era pierdută într-un 
univers de senzaţii pure. Dorinţa însoţitorului ei se propaga în 
valuri în ea, transmiţându-i surescitarea lui. Totuși, simţea de 
asemenea la el o anumită reţinere care o liniști deplin. Dacă 
unul dintre ei trebuia să fie taxat pentru rătăcire, ea era aceea. 
Deoarece dorința acestui bărbat nu era nimic în comparaţie cu 
a ei. Avea impresia că o flacără uriașă îi cuprindea corpul, 
aprinzându-i simţurile. 

— Frumoasă necunoscută, murmură în fine bărbatul, cu 
vocea răgușită de emotie, te implor spune-mi cine ești. 

— Nu. 

Răspunsese fără să se gândească și-l simţi imediat că se 
îndepărtează. Privirea lui se înăspri imperceptibil și lăsă să-i 
cadă mâna care mângâia faţa lui Gretchen. 

— De ce? întrebă el simplu. 

— Eu... 

Frigul care stinsese licărirea călduroasă din ochii lui se 
comunică lui Gretchen, pe care o străbătu un frison. 

— Nu știu, murmură ea, încercând să analizeze refuzul ei 
încăpățânat pentru a-și da un nume. Poate pentru că suntem 
în pădure, că urmăm o potecă, departe de civilizație şi de 
vieţile noastre de toate zilele. 

Tremurând ușor, luă cămașa pe care o scosese din rucsac 
şi o îmbrăcă. Îmbrăcată decent, simți cum îi revine siguranţa. 

— Ascultă, nu eu te-am rugat să vii cu mine în acest cort. 

— Este adevărat, încuviinţă el. Dar acum câteva clipe, mi-ai 
dovedit că simţul tău de ospitalitate poate merge foarte 
departe. 

Iritată, Gretchen îl măsură cu dispreț. 

— leşi de aici, ia-ti rucsacul și pleacă, declară ea prompt 
înainte de a întoarce capul. 

El avu totuși timp să observe lacrimile care-i perlau 
pleoapele. Întinzând braţul, își puse mâna pe umerii ei. 

— Calmează-te, G.S., murmură el cu un ton liniștitor. 
Încearcă să-ţi aduni ideile în timp ce eu voi pregăti micul 
dejun. 

Fără nici un complex, ieși din sacul de dormit complet gol 
în afară de un slip îngust și o lăsă singură. Se întinse indelung 
înainte de a se îndrepta spre pârâu înarmat cu trusa de 
toaletă. 

În ciuda consternării în care o cufunda purtarea sa 
nesăbuită, Gretchen admiră o dată în plus proporţiile 

magnifice ale corpului său, supletea membrelor lui. De ce 
oare era atât de sensibilă la farmecul lui, ea care nu mai acorda 
de mult timp nici cea mai mică importanţă altercaţiilor fizice 
la un bărbat? 

Perplexă, termină de îmbrăcat, îşi împleti părul şi scoase 
din rucsac două plicuri cu praf de ouă și unul de cafea 
solubilă. Își strânse sacul de dormit și-l aranjă. Când ieși în 
fine la aer, bărbatul îmbrăcase un pantalon negru și o cămașă 
bej ale cărei mâneci le suflecase până la cot. Aragazul era 
aprins și apa fierbea deja. 

Ridicând ochii, el zări plicurile pe care ea le balansa în fața lui. 

— Este o invitaţie? întrebă el cu un zâmbet călduros. Dacă 
este una, accept. 

Măcar dacă putea să-și oprească zâmbetul, i-ar fi mult mai 
ușor să fie furioasă pe el! 

— Presupun că n-ai portocale proaspete în rucsacul tău, 
reflectă ea cu voce tare. 

— Din păcate, nu. Dar am o sticlă de suc în buzunarul 
stâng. Du-te s-o cauţi în timp ce eu prepar cafeaua. 

Judecând după atitudinea lui, acceptase dorinţa ei de a-și 
păstra anonimatul, ca și cum înțelegea că numele era cheia 
sufletului ei. Dar Gretchen nu dorea pentru atâta lucru să-l 
vadă dispărând. Și dorința ei de a continua excursia cu el 
mergea dincolo de legăturile materiale ca bricheta sau cu 
talentele lui de bucătar. ÎI considera deja un prieten... 

În timp ce ea turna suc de portocale în pahare de plastic, 
el se ocupă de ouă, la care adăugă arpagic sălbatic. Apoi 
mâncară tăcuţi, într-o liniște destinsă. 

Bărbatul o ajută apoi pe Gretchen să plieze cortul și să-l 
ataşeze la rucsacul ei. El se ridică apoi, își scutură cu mâna 
pământul lipit de genunchi și cobori ochii spre ea. 

— Foarte bine, G.S., la alegerea ta, acum. Vrei să continui 
singură? 

— Noi... am putea să mergem puţin împreună, sugeră ea. 

EI își ascunse un zâmbet triumfător. Ajutând-o pe Gretchen 
să-și prindă rucsacul în spate, îl luă pe-al lui și porniră unul în 
spatele celuilalt în direcţia potecii. 

În mai puţin de o jumătate de oră, ajungeau la un refugiu. 
În timp ce Gretchen reumplea ploștile cu apă de la chiuvetă, 
însoţitorul ei parcurse cu ochii cartea de aur. 

— Când plouă, înseamnă că faci menajul în Paradis... Tom'B 
şi Tom'Q din Boston, citi el cu voce tare. 

Apoi îi întinse creionul atașat la capătul unui lanţ când ea 
se alătură. 

— Scrie un poem, îi ceru el înclinând capul într-o parte. 

Gretchen privi foaia un moment, apoi mina creionului 
începu să alerge pe hârtia albă. 

Vineri. 

Soare, razele tale ne mângâie fețele 

Precum ieri ploaia și furtuna 

Mai rămâi puţin prin preajmă, 

Să vezi cum îţi surâde planeta 

G.S. 

Simti că însoţitorul ei se apropiase și citea peste umărul ei. 
Constată deodată că acorda o importanţă enormă părerii lui 
despre versurile ei stângace. 

— Hotărât lucru, ai un dar, remarcă el, zâmbind cu plăcere. 
Cum faci? 

Gretchen ridică din umeri. 

— Aleg cuvintele care rimează, apoi dau frâu liber 
imaginaţiei. 

— Ascultându-te, nu este nimic mai simplu, dar știu bine că 
eu, de exemplu, sunt incapabil. 

Un bărbat ca el n-avea nevoie să scrie poeme, se gândi 
Gretchen privind jocul soarelui pe faţa lui cu tente arămii. 
Însăși esenţa lui era poetică... 

Întoarse repede capul, încurcată. Iată că judeca precum 
acea fetiță de paisprezece ani care fusese. Desigur, acest 
bărbat era o companie agreabilă, ea era sensibilă la 
frumuseţea lui și, calitate deloc neglijabilă, avea o brichetă. 
Dar de aici până la a-și imagina că personalitatea lui avea 
profunzimi ascunse pe care numai ea singură putea să le 
ghicească...! 

Cărarea îi conduse până la o poiană cotropită de buruieni. 
Soarele făcea să scânteieze picăturile de apă de pe frunzele de 
trifoi, de gălbenele și de clopoței. Însoțitorul ei se opri, culese 
un bucheţel din aceste flori și le trecu în spatele urechii lui 
Gretchen, fixându-le solid la baza cozii ei. Dându-se un pas 
înapoi, cercetă efectul apoi, ca și cum nu se întâmplase nimic, 
reincepu să meargă. 

Mișcată de gestul lui, Gretchen simţi cum pe buzele lui 
apare un zâmbet în timp ce se grăbea să-l ajungă din urmă. Nu 
schimbată nici un cuvânt, deoarece lumina care dansa în ochii 
lui Gretchen exprima sentimentele ei cu suficientă elocvenţă. 

La amiază, se opriră pe malul micului pârâu care cobora 
colina în pantă ușoară, și luară în prânz frugal: câțiva biscuiţi 
săraţi cu brânză, şi mere deshidratate. În timp ce se odihneau 
la umbra copacilor, companionul lui Gretchen privi cu jind 
apa pârâului. 

— O să mă scald, declară el descheind primul nasture de la 
cămașă. 

Gretchen întoarse capul, dar el nu păru să observe jena ei. 

— Nu vii cu mine? se miră el văzând-o nemișcată. 

Gretchen ridică nervoasă din umeri. 

— N-am costum de baie. 

— Şi ce-i cu asta? Nici eu. Suntem în plină natură, cu 
siguranţă n-avem nevoie. 

Gretchen nu-și putu stăpâni un frison. Voia să spună că 
avea intenţia să se scalde gol? Nu îndrăzni să-și ridice ochii 
decât atunci când îl auzi împroșcând apa. Întoarse atunci 
capul cu prudenţă, şi-l găsi în mijlocul pârâului, cu brațele 
întinse de fiecare parte a corpului ca să se mențină în 
echilibru, scufundat până la talie. Timp de o clipă îi păru că 
o divinitate silvestră, o ființă sălbatică îndrăgostită de 
libertate. 

Era opusul lui Jack. Nu era deloc uimitor că se simţea 
atrasă de el după decepția dureroasă pe care i-o provocase 
Jack. Ce s-ar fi întâmplat dimineaţa, dacă i-ar fi spus numele 
ei? l-ar fi cedat? Nu era sigură. 

Prietena ei Ruth nu s-ar fi încurcat în atâtea scrupule și ar 
fi luat probabil iniţiativa! Ruth era tot atât de aventuroasă în 
dragoste pe cât era Gretchen de modă veche. 

— Dacă nu te amăgeai cu iluzii, cu cuvintele şi ideile tale 
mari, n-ai fi întreprins călătorii în Apalași ca să-l uiţi pe Jack! 
Dacă doreai atât de mult să faci dragoste cu el, n-aveai decât 
să-i spui deschis în loc să petreci un an și jumătate cu el 
jucând comedia dragostei eterne! 

Gretchen ascultase cu stoicism mustrările severe și 
colorate ale prietenei ei, gândind că așa era firea ei și că cele 
mai frumoase discursuri nu vor schimba niciodată nimic. 
Singura ei greșeală fusese că se înșelase asupra intenţiilor și 
profunzimii sentimentelor lui Jack. 

Unii poate considerau ideile demodate, dar Gretchen așa 
era făcută: pentru ea, dragostea pasionată era nedespărţită de 
tandrete și eşecul legăturii ei cu Jack nu repunea nicidecum în 
discuţie acest ideal. 

N-o condamna pe Ruth pentru atitudinea ei faţă de bărbaţi. 
Dimpotrivă, invidia dezinvoltura prietenei ei. Dacă ar putea și 
ea să aleagă deliberat să se amuze și să profite de plăcerile 
vieţii! 

O palmă pe picior o făcu să deschidă ochii din reveria ei, 
pe care-i închisese fără să-și dea seama. Însoţitorul ei se 
aplecase peste piciorul ei și lua între degete tăunele pe care îl 
Omorâse. 

— Iartă-mă, murmură el. Cred c-am sosit puţin cam târziu. 
Deja te-a înțepat. 

— N-are nici o importanţă, spuse Gretchen aplecându-se 
spre locul care începea deja să se umfle. Nu sunt la prima 
înțepătură. 

Era bucuroasă că poate să se concentreze asupra 
înțepăturii și să evite să privească astfel corpul cuplu și atletic 
care se ridica alături de ea pe piatra plată. 

— Prima dată când am urcat muntele Katahdin, povesti el, 
era la începutul lunii iunie și tăunii m-au urmărit până în vârf. 
Erau atât de numeroși, încât la sosire păream o ființă scăpată 
dintr-un film de groază. 

— Vreau să te cred, răspunse Gretchen râzând din toată 
inima. Așadar, ai mai venit în această regiune, adăugă ea. 

— Ti-am trezit curiozitatea, frumoasă necunoscută? o 
tachină el. 

— Nu, întrețin doar conversaţia, replică ea imediat. 

Cu o clipire din ochi care însemna clar că nu era păcălit, 
însoțitorul lui Gretchen începu să se îmbrace. După asta, îi 
întinse mâna ca s-o ajute să se ridice. 

— Ştii, n-am nimic de ascuns, spuse el în momentul când 
porneau din nou la drum. Da, vin adesea în regiune. 
Mărturisesc că doresc de mult să urc tot șirul Apalașilor. Dar 
nu s-a prezentat niciodată ocazia. În orice caz, această pistă 
este de departe preferata mea. De fiecare dată, este diferită. În 
acest an, un copac bătrân a căzut la câțiva kilometri de baza 
din Katahdin. Un altul ţâșnea din pământ exact alături. Nu 
este minunat? 

Gretchen fu impresionată din nou de poezia cuvintelor lui. 
Acest bărbat avea o fire blândă și generoasă. Asta sporea și mai 
mult farmecul sărutului pasionat schimbat chiar în acea 
dimineaţă... 

Ea roși până în vârful urechilor, la amintirea rătăcirii ei 
trecătoare. 

— Ti se întâmplă frecvent să seduci o femeie pe cărări? 
întrebă ea mai mult pentru a crea o distanţă între ei decât - 
pentru a-și satisface curiozitatea. 

— Se întâmplă foarte rar să întâlnesc femei singure în plină 
natură, Să știi. 

— Şi eu? 

— Tu eşti prima pe care o văd! Nu este fără pericol pentru 
o femeie. 

— Scutește-mă de aceste apropouri sexiste. 

El izbucni în râs văzând că vorbeşte serios. 

— Haide, G.S., trebuie să fii realistă. Cum te-ai fi apărat dacă 
eram hotărât să abuzez de tine, în această dimineaţă? 

Ea îi aruncă o privire întunecată şi se încruntă. Încerca oare 
s-o sperie? 

— Am un cuţit, răspunse ea cu un ton nesigur. 

— Şi eu. 

Un nod se formă în gâtul lui Gretchen, pe care-l înghiţi cu 
dificultate. 

— Ascultă, murmură ea, încordată. Dacă încercai ceva 
asupra persoanei mele, unul din noi sfârșea rănit grav. 

El pufni în râs, apoi întinse mâna ca să apese umărul lui 
Gretchen într-un gest liniștitor. 

— Nu ești o femeie slabă, nu mă îndoiesc nici un moment, 
spuse el cu o notă de admiraţie. Sunt impresionat de curajul 
tău. Şi ţi-aş fi recunoscător să nu atentezi la zilele mele, 
adăugă el cu umor. 

— Şi tu, răspunse ea pe același ton, la virtutea mea. 

— Eşti fascinantă, murmură ca pentru el însuși. Poetă și 
totodată impulsivă. 

Gretchen încercă să se simtă flatată de complimentul lui. 
Nu era la capătul surprizeloer. 

— De altfel, ești tot atât de curajoasă ca atunci când mi-ai 
mărturisit că nu accepţi prezența mea decât din cauza 
brichetei mele, continuă el cu un ton ironic, dar fără 
răutate. 

Gretchen își plecă ochii spre florile sălbatice care 
mărgineau cărarea și rămase câteva clipe tăcută. 

— Până unde vrei să mergi? întrebă ea în fine. 

— Spune-mi numele tău și vei afla tot ce vrei să știi despre 
mine. 

Ea îl fulgeră cu privirea, apoi clătină negativ din cap. 
Însoţitorul ei o studia gânditor. 

— Eşti căutată de poliţie, G.S.? 

— Bineînţeles că nu! exclamă ea. 

— Atunci, de ce te ascunzi? De cine fugi? 

— Nu știu: lumea, civilizaţia... 

— De tine însuţi? 

— Nu, se apără ea, deși în sinea ei îl felicita pentru intuiţia 
lui. Când plec în excursie, explică ea, vreau să uit personajul 
social care sunt și să nu fiu decât o creatură vie, cu aceeași 
calitate ca arborii sau bursucii. Nu m-ai recunoaște dacă m-ai 
întâlni pe stradă. 

— Te-aș recunoaște chiar la celălalt capăt al lumii, răspunse 
el cu o forță liniștită. 

Această observaţie o reduse pe Gretchen la tăcere. 
Conversaţia lor lua un curs mult mai intim decât ar fi 
dorit. 


FRUMOASA NECUNOSCUTĂ 33 


N-avea nevoie să-i spună numele acestui bărbat, nici să-i 
explice motivele rupturii cu Jack. Întrebările lui, privirea, 
totul în el exprima că ghicea dincolo de aceste detalii 
neînsemnate. 

În cursul orei următoare, o întrebă pe Gretchen cum 
recunoaște unele plante comestibile care creșteau de-a lungul 
drumului. Când soarele cobora spre orizont, începură să 
caute un loc de tabără pentru noapte. 

— De data asta, ne trebuie o poiană mai mare, declară el. 

— Ca să-ți poţi monta cortul? 

— Da. Este mai mare decât al tău și cele două rucsacuri ale 
noastre vor avea loc înăuntru. Și în caz că nu știai, în doi este 
mai ușor să-ţi ţii de cald. 

— Dar... Nu mi-a fost frig o singură dată înainte de 
sosirea ta. 

— Ei bine, nici mie, răspunse el cu un ton glumet, luându-i 
mâna. Ai fi destul de crudă să mă lași să-mi clănțăne dinţii 
toată noaptea? 

O trase încet în braţele lui și gura lui o zdrobi pe a ei. 
Gretchen se încordă sub senzațiile delicioase care o învăluiau. 
Dar n-avu forța să lupte și se abandonă îmbrăţișării lui. Cum 
el își ascunse capul la umărul ei, ridică timidă ochii spre el. 

— Nu mai face asta, spuse ea, mai mult pe un ton de 
rugăminte decât de ameninţare. 

Simţea inima companionului său cum bate cu lovituri 
repezi în piept. Degetele lui mângâietoare se aventurară în 
părul ei, pe gâtul și pe obrajii ei. Dar când făcu gestul de a se 
îndepărta, el nu încercă s-o rețină. 

— Eu... nu caut genul acesta de aventură, explică ea într-un 
murmur. Este ultimul lucru de care am nevoie, în acest 
moment... 

El o privi lung, întrebându-se fără îndoială dacă trebuia s-o 
chestioneze despre această remarcă enigmatică. Hotărând 
totuși să păstreze tăcerea, el îi luă mâna. Curios, acest contact 
îi procură lui Gretchen un reconfort imens. 

El o conduse printre stâncile de granit care mărgineau 
pârâul, până la o poiană relativ plată. 

— Vom fi bine aici, declară el. Vom monta cortul meu, G.S. 
Este atât de mare încât vom putea pune rucsacurile între noi, 
dacă te temi de mine... 

— În cazul acesta, de ce n-aş dormi în propriul meu 
cort? 

— Pentru că-mi place să te aud respirând... 


Capitolul 3 


Un geamăt surd o trezi pe Gretchen. Deschizând ochii, își 
dădu seama că acest geamăt izbucnise din propria ei gură. 
Piciorul o făcea să sufere groaznic. Când îndrăzni să-l atingă 
cu vârful degetelor, îi scăpă un mic strigăt. Deasupra 
genunchiului, carnea era fierbinte și teribil de umflată. 

— G.S.? Ce este? 

Acest murmur neliniștit îi acceleră bătăile inimii. 

— Nu este decât piciorul meu, murmură ea pe un ton jalnic. 

Auzi zgomotul caracteristic al unui fermoar. Apoi fascicolul 
unei lanterne străpunse întunericul. În câteva secunde, el 
deschise sacul de dormit al lui Gretchen. Cu infinită blândețe, 
îşi apropie mâna de carnea umflată și și-o retrase imediat cu o 
strâmbătură. 

— Sunt surprins de violenţa reactiei tale, spuse el. 

Atingându-i obrazul, se ridică şi, luând lanterna cu el, ieși 
din cort. Reveni câteva secunde mai târziu cu un vas plin cu 

apă rece din pârâu. Ajutând-o pe Gretchen să se ridice la 
rândul ei, o invită să-și întindă piciorul în exteriorul cortului, 
pe un pat de mușchi. Apoi, scoțând un bandaj din buzunar îl 
înmuie mai întâi în apă, apoi îl aplică pe rana tumefiată, 
smulgând un strigăt lui Gretchen. 

— Asta va face să scadă temperatura, explică el cu un ton 
liniștit. 

Gretchen își mușcă buza inferioară şi observă manevra 
însoțitorului ei. 

— Reacţionezi mereu atât de puternic la înțepătura de tăun? 
întrebă el deodată. 

— Până duminica trecută, nu auzisem niciodată vorbindu-se 
despre aceste gângânii, mărturisi ea strângându-și mâinile ca 
să lupte contra durerii. 

— Este uimitor. Unde mergi, de obicei? 

— În Yosemite. 

— În California? Așadar, vii de acolo? 

— Fratele meu, Steve, locuiește la Los Angeles. Făceam 
excursii impreună. 

— „Făceaţi“? 

— Acum este căsătorit. 

Cum el nu adăuga nimic, tăcu și ea câteva secunde. Dar să 
vorbească îi ușura suferinţa și rupse tăcerea. 

— Eşti căsătorit? îl întrebă pe neașteptate, surprinsă ea 
însăși de indiscreţia ei. 

— Iată o întrebare intimă, râse el. Dar o să-ţi răspund. Nu. 
Și tu? 

— Nu, răspunse ea cu o vehemenţă care o surprinse. 

El o privi cu curiozitate, dar nu-i puse nici o întrebare. 
Degetele lui retraseră cu delicateţe fularul pus peste rana lui 
Gretchen. 

— Deja este mai puţin cald, declară el înainte să dispară din 
nou sub cort. 

leși de acolo înarmat cu trusa de prim-ajutor din care luă 
un tub de alifie antiseptică. 

— S-a infectat? întrebă ea. 

— Nu cred. Dar această cremă va calma durerea. 

Luând apoi un flacon de aspirină, îi dădu două 
comprimate. 

— Nu sunt bolnavă. 

— Poate ai puţină febră, obiectă el atingându-i încheietura 
mâinii și fruntea. 

După ce înghiţise cașetele cu o înghiţitură de apă din 
ploscă, el o privi gânditor. 

— Mai crezi că viaţa sălbatică în plină natură este un mijloc 
de scăpare? 

— Da. Fuga de civilizație, de rutină, de viaţa zilnică, de 
persoane inoportune... Nu ești de aceeași părere? 

— Nu. 

— Dar atunci, dacă nu este o portiţă de scăpare, ce este? 

— O întoarcere. 

L-ar fi întrebat cu plăcere asupra sensului acestui cuvânt, 
dar preferă să se abţină, savurând mai degrabă căldura 
delicioasă cu care acest răspuns se insinuase în ea. Acest 
bărbat era într-adevăr făcut să trăiască în sânul naturii, în 

pădure, la kilometri de civilizaţie. Era la el acasă în mijlocul 
copacilor crescuţi de-a lungul râului... Ea îi zâmbi timid și 
îndoi cu precauţie piciorul. 

— Merge mai bine, spuse ea cu recunoștință. 

Răspunzând el însuși printr-unul din acele zâmbete al cărui 
secret îl deţinea, o ridică de jos şi o transportă în interiorul 
cortului, ajutând-o să se culce din nou. Reluându-și locul la 
rândul lui în sacul de dormit, se apropie de Gretchen și o 
trase spre el. Acest gest îi păru atât de firesc, încât Gretchen 
închise ochii de mulțumire. 

Curând, gânduri amare îi năpădiră mintea. Când era bolnavă, 
îngrijirile lui Jack se rezumau la a chema medicul și a se muta în 
camera de oaspeţi. „Din cauza contagiunii“, spunea el. 

Desigur, înțepătura de insectă nu era contagioasă, dar nu 
asta era problema. Tovarășul de călătorie, devenit prietenul ei, 
se ocupase de ea fără un singur gând pentru propria lui 
oboseală. Acum, îi oferea refugiul brațelor lui pentru a 
accelera vindecarea ei. Gratitudinea amestecată cu alte 
sentimente mai apropiate de tandrete o legănară și se cufundă 
imediat într-un somn calm și relaxat. 

Când se trezi din nou, pereţii luminoși ai cortului lăsau să 
se prevadă o zi minunată. Întorcându-se, observă că era 
singură. 

Nu pentru mult timp. Perdeaua cortului se deschise și 
prietenul ei intră cu o farfurie cu ouă jumări și două cești cu cafea. 

— Bună, o salută el cu un ton vesel. 

— Micul dejun la pat! exclamă ea, neîncrezătoare. 

Înainte de a pune jos povara, el deschise sacul de dormit al 
lui Gretchen și-i examină piciorul. Spre marea lor surpriză, 
umflătura scăzuse la jumătate și căpătase o tentă roz 
liniștitoare. Felicitând-o de restabilirea ei promptă, îi întinse 
farfuria cu ouă. 

— Unde este a ta? întrebă ea. 

— Deja am mâncat. 

Ea făcu ochii mari. 

— Cât e ceasul? 

— Nouă şi jumătate! Această sâmbătă era pentru Gretchen 
penultima ei zi de excursie. Plănuise să se scoale devreme, ca 
să parcurgă o etapă lungă. 

— Îmi pare rău, murmură ea. 

— Cu privire la ce? 

— Că am dormit atât de târziu. 

— Aveai nevoie, somnul era cel mai bun remediu la o 
asemenea reacție, cum poţi să constaţi în această dimineață. 

După ce ea înghiţise ultima îmbucătură, el luă farfuria și 
ceștile, lăsând-o singură ca să se îmbrace. La întoarcerea lui, îi 
puse încălțămintea pe un pătrat de mușchi verde și moale și o 
invită să se încalțe în timp ce el demonta cortul. 

Când ea se pregătea să se ocupe de curățirea locului de 
lângă râu, văzu că însoţitorul ei i-o luase înainte. Ridicând din 
umeri, își trecu brațele prin curelele rucsacului. El se apropie 
grăbit s-o ajute. 

— Nu sunt invalidă, protestă ea cu blândețe. 

— Nu, dar trebuie totuși să te doară putin. 

— Da. Azi risc să înaintez foarte încet, răspunse ea pe un 
ton de regret. 

— Ce importanţă are? 

N-avea evident intenţia s-o părăsească. Cum o preceda 
printre stânci spre poteca pe care o părăsiseră în seara 
precedentă, ea încerca să înţeleagă motivațiile prietenului său. 
În ajun, o făcuse să înțeleagă clar și fără ocol că o dorea. Dar 
nu încercase s-o seducă. O s-o facă azi? O asemenea 
eventualitate părea foarte improbabilă. În orice caz, era mult 
prea blând și gentil pentru a agresa o femeie! 

Odată poteca regăsită, își reluaseră lungul lor marș, 
balansând braţele pe lângă corp, umplându-și plămânii cu 
aerul parfumat de miros de pin. În ciuda frumuseţii naturii 
înconjurătoare, Gretchen simţi cum tristeţea o învăluie. Ideea 
întoarcerii la civilizaţie, de a regăsi aceleași feţe, același peisaj 
cotidian, îi părea peste puterile ei. Aceste câteva zile de 
comunicare totală cu natura o transformaseră. Unde va găsi 
curajul să părăsească pădurea și pe însoțitorul ei de drum? 
Cea mai scumpă dorinţă a ei era să trăiască astfel cu el, fără să 
se gândească la ziua de mâine. I-ar fi plăcut să coboare tot 
lanţul Apalașilor, apoi să urce până în Maine în compania lui. 
Nu voia să se întoarcă în Connecticut și să reia personalitatea 
lui Gretchen Sprague, cu scadenţele de respectat, facturile de 
plătit și nopțile solitare. 

Cu cât se aventura pe acest drum de gânduri, cu atât 
înțelegea mai bine ceea ce noul ei prieten vrusese să spună 
declarând că această cufundare în natură era o întoarcere și 
nu o fugă, cum crezuse ea. 

El îi întrerupse cursul gândurilor întrebând-o ce-i face 
piciorul. 

— Nu mă mai doare prea tare. 

— Vrei să te uşurez puţin de greutate? propuse el indicând 
cu bărbia spre rucsac. 

— Eşti suficient de încărcat, încercă ea să se eschiveze. 
Hotărât lucru, ești un bărbat galant. 

— Propunerea mea n-are nici o legătură cu galanteria. 
Vreau doar să evit să te obosești inutil. 

— Nu ţi-a venit niciodată ideea că ești puțin prea protector? 
riscă ea cu timiditate. 

— Mi-ai spus-o deja, este adevărat, recunoscu el. 

Gretchen simți o gelozie inexplicabilă la aceste cuvinte. De 
ce le invidia pe femeile de care trebuie să se fi ocupat cu 
același devotament? În aceste câteva zile, nu-l împărțise cu 
nimeni, ea singură ridicase bariere care-i separau unul de 
altul. Era suficient să pronunţe un cuvânt pentru a-i cunoaște 
pe loc numele, adresa și profesia... 

Dar pentru un motiv inexplicabil, se temea să afle aceste 
detalii. Dacă realitatea pătrundea în realitatea lor idilică, el 
n-ar mai fi același. Ar deveni un John Doe, sau un Robert 
Plunket, sau un James Bering, un număr inventariat printre 
atâtea altele, prizonier al regulilor societăţii, și capabil să-i 
frângă inima. 

Acest aspect al lui însuși îl lăsa cu plăcere altor femei 
care-i reproșaseră înaintea ei că este protector. De altfel, era 
într-adevăr. Înainte de înțepătura de tăun, el nu făcuse nici un 
gest s-o ajute să-şi ducă rucsacul sau s-o protejeze de ceva. 

Cu excepţia ei însăși, se gândi ea cu stupefacţie. Trebuie să 
fi simţit totuși de fiecare dată când o săruta cum se abandona 

cu încredere îmbrăţișării lui. Cu toate astea, o protejase de 
propria ei slăbiciune. De ce? 

— Ce sport practici? întrebă el deodată. Ai un fizic de atlet. 
Tenis? Squash? 

— Nimic din toate astea, răspunse ea râzând. Nu sunt deloc 
sportivă. 

El o privi cu neîncredere și un zâmbet ironic se desenă pe 
buzele lui. 

— Nu te cred. Eşti puternică și grațioasă în același timp, și 
efortul fizic nu-ţi displace. Femeile slabe nu pleacă singure în 
excursie, știi bine. 

— Te asigur că nu sunt deloc dotată pentru sport, repetă ea 
cu vehemență. Nu socotesc sport joggingul pe care-l practic 
din când în când. Ah, era să uit. Odinioară, făceam gimnastică, 
dar m-am oprit de cel puţin doi ani. 

Își aminti protestele lui Jack. Sportul nu era o treabă de 
femeie. Docilă, își lăsase cartea de membru la clubul sportiv să 
expire, fără s-o reînnoiască. 

— Sincer, mi-e greu să te cred, insistă însoţitorul ei. Cu atât 
mai mult cu cât simt la tine o anumită dragoste pentru 
competiţie. 

— La ce te referi? 

— La unele lucruri pe care le-ai dat de înţeles. Trebuie să fii 
o femeie de afaceri abilă. 

Ea se feri să-i spună până la ce punct intuiţia lui era justă. 

— Aș putea fi secretară, remarcă ea. 

Zâmbetul lui îi făcu două gropiţe în obraji. 

— Sau manechin. 

— Eu? pufni ea în râs. Sunt prea mică și nu destul de slabă. 
Nu, te înșeli, sunt secretară. 

EI clătină din cap, deloc convins. 

— De ce n-aş fi secretară? se prefăcu ea ofensată. 

— Eşti prea inteligentă, spuse el simplu. 

Gretchen nu mirosi capcana. 

— Majoritatea secretarelor sunt diabolic de inteligente, 
protestă ea. Cele pe care le angajăm... 

— Ah! triumfă el. Sub ordinele tale lucrează secretare. 
Aşadar, ești o femeie de afaceri. 

— Discuţia se oprește aici, domnule, bombăni ea furioasă 
că mușcase momeala. 

Prefera să nu se gândească la biroul ei mochetat de la 
Urban Designs Inc. Va regăsi destul de curând armata de 
secretare talentate, fără care, într-adevăr societatea nu putea 
funcţiona. Va avea destul timp să se gândească la asta seara, în 
casa goală, sau când trebuia să se apere de tentativele repetate 
ale lui Ruth s-o ducă să bea un pahar într-un bar de 
celibatari... 

Gretchen își privi pe furiș însotitorul și încercă să și-l 
închipuie în costum. Imposibil. În jurul gâtului lui, o cravată 
ar părea ca o funie de spânzurat. 

— Şi tu? întrebă ea deodată. Cu siguranță, nu ești un om de 
afaceri. 

— De ce nu? 

— Eşti făcut să trăiești în aer liber, asta se vede. 

Cum el izbucnea în râs, îl privi cu uimire. 

— Tu... lucrezi într-un birou? 

Era pe punctul să răspundă, dar expresia lui se schimbă 
brutal. 

— Spune-mi numele tău, G.S., o imploră el, deodată serios. 

Era cât pe ce să cedeze. Dar să consimtă la dorinţa lui ar fi 
însemnat să rupă farmecul pădurii, să facă să apese pe umerii 
ei fragili greutatea civilizaţiei. 

Tăcerea ei încăpățânată îl tulbură pe însoţitorul ei. 

— Nu ai încredere în mine, G.S.? 

— Am încredere în tine, îl contrazise ea prompt. 

În toţi anii când Jack și cu ea fuseseră apropiaţi, nu-și 
amintea să fi pronunţat vreodată aceste cuvinte în prezenţa sa. 
Dar nu voia să se gândească la el, ci numai la bărbatul blond 
alături de care dragostea ei de natură se intensifica și la 
complicitatea călduroasă și sinceră care-i apropia mai mult cu 
fiecare minut. 

— Încearcă să înţelegi, îl imploră ea luându-i mâna. N-ai nici 
un amestec. Numai că nu vreau să-mi amintesc de persoana 
care sunt acolo. 

El ezită câteva momente, încercând să întrevadă care va fi 
reacţia ei la întrebarea lui. 

— Persoana care ești „acolo“ îţi displace atât de mult? 

Gretchen roși uşor, contrariată. Dar când îşi înnodă 
degetele cu ale lui, uită de supărare. 

— Nu, nu este dezagreabilă, răspunse ea, amuzată să - 
vorbească astfel despre ea însăşi, ca despre o necunoscută. 
Este... 

Demodată, continuă în sinea ei. Posesivă, ipocrită. Atașată 
valorilor vechi care nu mai au loc în lumea modernă. 

— ... puţin încordată? sugeră el. Vreau să spun prin asta că 
devine nervoasă când un bărbat în care pretinde că are 
încredere vrea să se dezbrace pentru a face o baie nevinovată 
într-un râu? 

Ea își aminti firescul cu care începuse să-și descheie 
cămașa și propria ei jenă. Poate nu atât faptul că se dezbrăca 
o stânjenise, ci atracţia de netăgăduit pe care o simţea 
pentru el. 

Cel puţin dacă n-ar fi atât de... „serioasă“, dacă ar avea 
curajul să trăiască această atracţie până la realizarea concretă 
a sa, fără vinovăţie, fără remușcări. Acest gând contrasta cu 
natura ei rezervată, fapt care o făcu să zâmbească. El ridică o 
sprânceană întrebătoare. 

— Pot să râd și eu? întrebă el. 

— Ai dreptate, oftă ea înclinând capul într-o parte. Sunt 
încordată, ăsta-i cuvântul. Fac totuși mari eforturi. Natura este 
un loc unde n-ar mai trebui să fii decât „fizic“, nu-i așa? 

— În alţi termeni, unde oamenii n-ar trebui să aibă un 
nume. 

— N-au nevoie de asta! exclamă ea. Este imposibil să nu 
înţelegi asta. Eşti atât de fizic, tu însuţi. Toate aceste 
consideraţii sunt pur intelectuale. În orice caz, încerc. 

El o privi consternat. 

— Încerci, ce? 

— Să mă destind! 

Fl îi strânse mâna cu afectiune. 


46 IRIS BROMIGE 


— Nu ești atât de respingătoare cum lași să se înțeleagă, 
G.S., spuse el cu un ton aproape tandru, învăluind-o într-o 
privire dulce. 

Ajunseră la un refugiu aproape de amiază. Debarasându-se 
de rucsacurile lor, zâmbiră unui cuplu de vreo cincizeci de ani 
care ocupa deja un colţ al unei mese de lemn. Erau fără bagaje 
și fără îndoială au profitat de timpul frumos ca să petreacă 
ziua în aer liber. 

— Bună ziua, îi salută bărbatul, a cărui calvitie precoce 
dezgolea jumătate de craniu. După cât se pare, sunteţi pe 
drum de ceva timp, nu? 

Însoțitorul lui Gretchen zâmbi. 

— Da. Nu ne-am lăsat descurajați de ploaie, răspunse el. 

— Veţi accepta să împărţiţi cu noi picnicul? Această salată de 
cartofi ar trebui să vă schimbe hrana deshidratată. 

Văzând pâinea și brânza proaspătă, ochii lui Gretchen se 
rotunjiră de poftă și schimbă o privire cu însoţitorul ei. 

— Nu știu ce crezi tu, murmură el, dar este o ofertă pe care 
nu pot s-o refuz. 

— Serviţi-vă, insistă călătoarea. Ca de obicei, Maynard a avut 
ochii mai mari decât stomacul. Dar cu atât mai bine! Vom 
putea împărți masa cu acești tineri simpatici. Sunteţi tineri 
căsătoriţi, presupun? 

La această întrebare, Gretchen tresări, dar prietenul ei râse 
din toată inima.. 

— Cum aţi ghicit? întrebă el. 

— Asta se vede ca nasul din mijlocul feţei, mărturisi 
interlocutoarea cu o clipire complice. Nu-i așa, Maynard? 

Drept răspuns, bărbatul sărută obrazul soţiei lui și toți 
patru înfiripară o conversaţie veselă și animată, savurând 
picnicul delicios. 

Totuși, mintea lui Gretchen era aiurea. Însoțitorul ei lăsase să 
se înțeleagă că erau în voiaj de nuntă și era sigură că folosise 
acest mijloc indirect pentru a se apropia de ea și a-i spune ceva... 

După o oră, pretextând că le-a rămas o etapă lungă de 
parcurs, și-au luat rămas-bun de la cuplu, multumind pentru 
ospitalitatea și generozitatea lor. 

Când porniră spre sud, Gretchen rămase tăcută câteva 
momente, pierzându-se în presupuneri privind semnificaţia 
glumei prietenului ei. 

— Iată-te visătoare, o tachină el. La ce te gândești? 

— Încerc să nu mă gândesc... 

— Dacă amintirile mele sunt exacte, nu întârziem să ne 
apropiem de un loc foarte agreabil, unde să petrecem 
noaptea, spuse el, văzând reticenţa lui Gretchen de a se 
încredere în el. Sunt cam șapte kilometri. Piciorul tău te va 
duce până acolo? 

— Nu mai simt aproape nimic, răspunse ea. 

— Perfect. Vei vedea, este foarte frumos. 

Ea acceptă cu o clătinare din cap, fericită că poate să se 
încreadă în el. Momentul de a lua decizii și responsabilități va 
veni destul de curând când se va întoarce la New Haven. 
Pentru moment, se supunea cu plăcere dorințelor lui. 

Poteca începu să coboare în pantă ușoară. Gretchen se 
cufundă în contemplarea peisajului și a splendorii lui. 

— N-ai scris un poem în ultimul refugiu, remarcă însoţitorul 
ei, rupând tăcerea destinsă care-i apropia mai mult decât îi 
separa. De ce? 

— Nu eram singură. 

— eri ai scris unul, în timp ce citeam peste umărul tău, 
observă el. 

Ea ridică din umeri. 

— Poate că astăzi mi-a lipsit inspiraţia... 

Ochii albaștri ai prietenului ei scânteiau în timp ce o 
observa cu atenţie. 

— Prezenţa mea nu te inspiră? întrebă el cu o notă de sfidare. 

Ea reflectă câteva clipe. Curios, era adevărat că îi jena 
creativitatea, deoarece micile ei catrene erau slabe în 
comparaţie cu poezia care emana din el. Să meargă lângă el, 
să asculte zgomotul pașilor lui, să împartă liniștea pădurii cu 
el era pentru Gretchen ca „a trăi“ un poem. Nu simţea nevoia 
să scrie versuri când era în preajma ei... 

Ce-i cu mine? Ce nebunie pune stăpânire pe mine? 

Acum, aproape se temea să-l privească. Se insinuase atât de 
adânc în mintea ei, încât ocupa acum tot locul. 

Gretchen se refugiase în singurătate pentru a fugi de 
dragoste, de tristeţile și de decepţiile sale. Acest bărbat nu era 
decât un străin pe care întâmplarea îl plasese în drumul ei. Nu 
era legat de destinul ei, refuza să creadă. 

— Pe aici, anunţă el deodată, ignorând lupta care se dădea în ea. 

O luă curând spre stânga și se afundă în pădure, cu 
Gretchen pe urmele lui. După vreo zece minute, el se opri 
și-și încruntă sprâncenele. 

— Ne-am rătăcit? întrebă Gretchen, mult mai puţin 
neliniștită decât ar fi trebuit să fie. 

El puse un deget pe buzele ei pentru a-i ordona tăcere și, 
aplecându-și capul, ascultă atent. Frunzele foșneau încet, și un 
copac uscat trosnea legănat de vânt. Deodată, un zâmbet 
lumină faţa lui. 

— Auzi? întrebă el. 

Era vântul în ramuri sau un ciripit de păsări? Fără a-i lăsa 
timp să asculte mai mult, o antrenă cu mâna spre o pată de 
lumină. Când au pătruns în poiană, Gretchen își reţinu o 
exclamaţie de surpriză. Un mic lac mărginit de flori sălbatice 
reflecta lumina soarelui. În dreapta, o cascadă argintie se 
prăvălea în lungul stâncilor rotunde și tulbura apa liniștită a 
bazinului cu turbulentele sale clocotitoare de spumă albă. 

— Este minunat, murmură ea, încântată de frumuseţea 
care-o înconjura. 

— Acest loc este unul din motivele pentru care revin mereu 
pe acest traseu, adăugă însoţitorul ei. 

Odată debarasaţi de rucsacurile lor, le abandonată în iarba 
înaltă și el se apropie de suprafaţa sclipitoare a apei. 

Fără o privire spre Gretchen, începu să-și scoată încălțările. 
Ea îl observa cu seninătate, ştiind că de data asta nici o 
pudoare deplasată nu-i va strica plăcerea. Nu aici. Nu în 
mijlocul atâtor frumuseți. 

În câteva secunde, era gol, cu hainele îngrămădite pe o 
stâncă. Prezenţa tinerei femei nu părea să-l afecteze deloc. 
Când plonjă în apa limpede și înotă spre cascadă, Gretchen se 
apropie la rândul ei de mal. Dacă găsise peisajul încântător 
mai înainte, fu impresionată și mai mult de magia lui privindu-și 
prietenul jucându-se ca un copil sub jetul puternic al cascadei. 


50 IRIS BROMIGE 


Cât i-ar fi plăcut să fie liberă ca el de orice inhibitii. Voia și 
ea să se topească în acest univers unde nimic neplăcut nu 
părea să se poată întâmpla. 

Parcă dotate cu voinţă proprie, degetele ei atacară primul 
nasture al bluzei. Grăbindu-se să nu-și schimbe părerea, își 
aruncă hainele peste cele ale companionului ei. În întregime 
goală, uitând tot ce nu era splendoarea delicată care o 
înconjura, inspiră profund și plonjă la rândul ei. 

leşi la suprafața apei reci ţipând de frig. 

— Trebuie să te mişti, o încurajă el înotând viguros în 
direcţia ei. 

În joacă, dispăru sub apă și simţi că o trăgea de picior. 
Pierzându-și echilibrul, se răsturnă pe spate și reveni la 
suprafaţă respirând cu putere. Începu imediat să-i răspundă și 
se împroşcară cu apă scoțând strigăte de bucurie. Încetul cu 
încetul, se obișnui cu temperatura rece. Niciodată nu se 
scăldase goală, până acum, și se miră de senzualitatea 
mângâierii apei în zonele cele mai intime ale corpului ei. 

Deodată, își simţi coada desfăcându-se și părul i se răspândi 
în apă. Întorcându-se repede, îl văzu pe prietenul ei care se 
îndepărtă înotând energic spre poiană. Îi făcuse această festă 
în felul său, dar în loc să se supere, gustă plăcerea imensă să-și 
vadă părul plutind în jurul ei ca o capă de un roșu-inchis. Cu 
o veselie de copil, se lansă în urmărirea lui. Când ajunse la mal, 
o pudoare instinctivă o opri. Privi cu invidie corpul șiroind de 
apă al prietenului ei mângâiat de razele calde ale soarelui. 

El o primi cu un buchet de gălbenele pe care le fixă una 
câte una în părul ei ud. 

— Ce faci? întrebă ea. 

— Te incoronez, răspunse el. Regina pădurii... 

Când nu mai rămase decât o floare, i-o întinse. Cum ea își 
apropia mâna s-o ia, degetele lui îi încercuiră încheietura și 
buzele lui îi sărutară palma. Acest sărut propagă un val 
fierbinte care urca de-a lungul braţului lui Gretchen până în 
inima care-i bătea cu putere. Când privirile lor se încrucișară 
din nou, el îi lăsă mâna și-i înlănțui talia, trăgând-o spre el. 
Buzele lui îi atinseră ușor fruntea, apoi puseră stăpânire pe 
gura ei. Cu un mic strigăt, ea se abandonă. Dulceaţa sânilor ei 
întâlni blana aspră a pieptului lui și pântecul ei catifelat se 
încordă simțind evidenţa dorinţei lui. 

Întelese atunci ce se va întâmpla și, lucru de necrezut, 
acceptă fără nici un gând ascuns. Înnodându-și braţele în jurul 
gâtului lui, simţi cum se întețesc bătăile inimii însoţitorului ei. 

— G.S., frumoasa necunoscută, murmură el lângă gura ei. 
Spune-mi cine ești. 

Ea își afundă faţa la gâtul lui, temându-se să nu-l 
îndepărteze, dar speriată la ideea că realitatea poate avea cea 
mai mică putere asupra pasiunii care-i arunca unul spre 
celălalt. Dacă devenea Gretchen Sprague, oglinda s-ar sparge 
şi îşi va pierde libertatea și senzualitatea nou obţinute. 

— Dacă nu pot avea numele tău, voi lua tot restul, promise 
el cu un zâmbet. 

Ridicând-o în braţe, o duse spre pajiștea înflorită. 


Capitolul 4 


O așeză delicat pe covorul de mușchi la fel de moale ca o 
catifea pe pielea ei goală. Parfumul suav al florilor sălbatice îi 
atingea nările delicate. Faţa companionului ei aplecată spre ea 
făcea ecran contra razelor de soare. 

Încet, mâinile lui se aventurară pe pielea ei, descoperindu-i 
dulceaţa și fineţea cu o uimire nespusă. Buzele lui preluară 
ștafeta, senzuale și calde, explorând corpul oferit de 
Gretchen. 

— Ştii cât ești de frumoasă? murmură el. 

Cum să răspundă la această întrebare? Gretchen nici măcar 
nu încercă. Preferă să-și ridice mâna și să-și treacă degetele 
peste faţa bronzată de soare a amantului său. 

Cu o încetineală infinită, el își apropie faţa de a ei, sorbind 
de pe buzele ei micile gemete pasionate care-i scăpau. Aceste 
sărutări tandre alimentau pasiunea care creștea în adâncul 
feminităţii ei. Frisoare voluptuoase o străbăteau. Nu se mai 

recunoștea. Unde era oare Gretchen Sprague, femeia care 
credea că dragostea și pasiunea sunt nedespărţite? Această 
voce implorând un necunoscut s-o facă a lui, era oare a ei? 

— Te rog... 

— Ce vrei de la mine? șopti el cu gura fierbinte coborând 
de-a lungul coloanei de alabastru a gâtului lui Gretchen. 

— Pe tine, gemu ea, oh tu... 

El îi dădu tot ce ea dorea, şi mai mult încă, stârnindu-i mii 
de chinuri delicioase. Gretchen pierdu foarte repede 
contactul cu realitatea, toată ființa tinzând spre plăcerea 
infinită pe care ea o cunoștea deja și care-i mai rămânea s-o 
descopere. 

Când îi aparţinu în sfârșit, deschise ochii și văzu că el o 
privea cu tandrete. Încetul cu încetul, mișcările corpurilor lor 
se acordară în valuri de voluptate din ce în ce mai apropiate 
până la exaltarea supremă a simțurilor lor. 

Rămaseră un lung moment nemișcaţi, strânși unul în altul, 
ca şi cum le era teamă că se pierd. Braţele lui Gretchen 
încercuiau talia însoțitorului ei, impărtășind cu el miracolul 
care se produsese. 

El îi atinse uşor buzele, apoi se ridică într-un cot, 
îndepărtându-se uşor. 

— Nu! protestă ea. 

El îi adresă un zâmbet liniștitor şi, luându-i mâna, se lungi 
pe mușchi. 

— Nu plec nicăieri, G.S. murmură el. 

Se cuibări lângă el, reconfortată de bătăile regulate ale 
inimii lui. Niciodată nu încercase în braţele lui Jack o plăcere 

atât de intensă. Și totuşi, nu-l cunoștea pe acest bărbat decât 
de două zile! Se putea oare, cum afirma Ruth, ca pasiunile cele 
mai efemere să fie și cele mai ameţitoare? Sau datora fericirea 
nesfârșită pe care o descoperise magiei pădurii? 

Oricum ar fi fost, ideea de a pune capăt la atâta plăcere îi 
era insuportabilă. Voia să rămână pentru totdeauna întinsă în 
această poiană parfumată, în braţele poetului ei necunoscut și 
sălbatic, regele pădurii. 

Imediat, totuși, o teamă vagă o învălui. Să accepte 
transformarea care se realizase în ea echivala cu a recunoaște 
că Gretchen Sprague nu mai exista, că valorile cărora 
rămăsese fidelă toată viaţa n-aveau nici un sens. Era ceva care 
o depășea: renunțând la idealul ei, ar fi avut impresia că-și 
pierde identitatea. 

Nu, Gretchen, nu era Ruth... Nebunia dragostei care 
pusese stăpânire pe ea nu putea fi justificată cu reflecţii 
romantice asupra frumuseţii peisajului. Să dorească să nu-l 
părăsească niciodată pe bărbatul care îi descoperise o parte 
nebănuită a ei însăși nu era decât un mod de a transforma 
evenimentele care se desfășuraseră în poiană. Nu putea să 
uite cine era cu adevărat. Rătăcirea îi apăru brusc în toată 
intensitatea şi o străbătu un fior. 

— Ţi-e frig? întrebă el. 

— Puțin, murmură ea, prea speriată de gândurile care-i 
treceau prin minte ca să le împartă cu el. 

Umbrele se lungiseră în poiană și răcoarea umedă a serii 
pătrundea sub copaci până la vegetaţia măruntă. Gretchen și 
însoţitorul ei se înapoiară la piatra unde își lăsaseră hainele. 

Îmbrăcaţi călduros, montată împreună cortul. Apoi Gretchen 
instală aragazul de voiaj și pregăti o masă cu macaroane cu brânză. 

Sperase că această activitate îi va risipi tulburarea, dar nu 
se întâmplă nimic. Fără voia ei, gândurile îi reveneau mereu 
spre acela care-i deschisese ochii asupra ei însăși. Cine era el? 
Cum reușise să-i insufle o asemenea dorinţă, apoi să i-o 
satisfacă? 

Primul răspuns care-i venea în minte era instinctul. Acest 
cuvânt explica el singur arta cu care o iubise și abandonul de 
care dăduse dovadă. Se întorseseră unul către altul ca florile 
care caută lumina soarelui, împinși de forța naturii. 

Ruth avea aşadar dreptate, se gândi Gretchen, deodată 
tristă. Dragostea și pasiunea erau două lucruri distincte. Se 
simțea desigur foarte apropiată de companionul ei, dar nu 
putea pretinde că-l iubește. Cum ar fi putut? Nici măcar nu-i 
cunoştea numele. 

Simti deodată prezenţa lui în spatele ei. El își puse mâinile 
pe umerii ei, îngenunche și-i masă cu blândeţe mușchii cefei 
și ai spatelui. Cu un oftat, se abandonă îngrijirilor lui atente. 

— Ce bine, murmură ea cu un oftat de plăcere. 

Ridicându-i masa de păr, el depuse un sărut pe ceafa ei 
caldă și un frison o străbătu pe Gretchen, alungându-i 
neliniştea. 

— Când ai găsit acest loc idilic? întrebă ea. 

EI ocoli aragazul, înțepă o macaroană cu furculita și o gustă 
înainte de a răspunde. 

— În timpul primei mele traversări făcută în Maine, acum 
câţiva ani. Am urmărit zgomotul apei și am ajuns aici. 

— Ai fi putut să te rătăcești, remarcă Gretchen. 

— Merita osteneala. 

Când ridică ochii, îi surprinse privirea întrebătoare și-i 
zâmbi. 

— Erai singur? continuă ea să-l chestioneze. 

Fl clătină din cap luând lingura din mâinile lui Gretchen ca 
să amestece brânza cu pastele în cratiţă. 

— Da. De patru ori am venit aici, dar acum este prima dată 
când sunt însoţit. 

El întinse mâna ca s-o ia pe cea a lui Gretchen și-i sărută 
vârful degetelor. 

— Totuși, sunt sigur că nu sunt singurul care cunoaște 
această poiană, adăugă el. 

— Nu spune asta! excalmă prompt Gretchen, contrariată. 
Vreau să cred că acest loc este numai al nostru. 

— Este cazul acestei seri, G.S., șopti el cu o voce 
misterioasă. 

Mâncară încet, fără să schimbe o vorbă. Când terminară, se 
lăsase noaptea și discul argintiu al lunii era pus pe cer. 
Licuricii zburau printre flori, ca sute de stele mici. 

Resturile de la masă strânse, Gretchen se așeză pe o stâncă 
lângă apă, ca să privească mica pajiște cu uimire. Venise 
timpul să reflecteze la aventura extraordinară pe care o trăia. 
În seara asta, va respinge remușcările care amenințau s-o 
cuprindă de fiecare dată când își analiza purtarea. În seara 
asta, se va mulțumi că există. 

Însuși faptul de a se gândi la alte locuri și la un alt timp o 
făcea melancolică. Nu voia să se întoarcă acasă. Gândul că 

mâine va fi obligată să părăsească pădurea și poteca îi frângea 
inima. Nu din cauza acestui bărbat încerca să se convingă. Ci 
din cauza frumuseţii acestui mic lac, a acestor licurici și a 
purității aerului și a cerului. 

Însoţitorul ei i se alătură curând și ea îi făcu putin loc pe 
stâncă. Când o înlănţui tandru, se sprijini de pieptul lui. 

— Cum te simţi, frumoasă necunoscută? întrebă el. 

— Bine, foarte bine... 

— Şi piciorul? 

— Oh, mult mai bine. Aproape uitasem. 

— Există mai multe mijloace de a vindeca o înțepătură de 
tăun, spuse el râzând. 

Se întoarse să-l privească. Nu voia să-l audă vorbind cu 
frivolitate despre ce se petrecuse după scăldat. Era totuși 
atitudinea cea mai înțeleaptă de adoptat. Obosită de 
gândurile contradictorii care-i hărțuiau mintea, se forță să 
zâmbească. 

Când privirile lor se întâlniră, o scânteie se aprinse în aceea 
a companionului lui Gretchen. Ridicându-se în picioare, își 
strecură mâinile sub braţele ei și o ajută să se ridice la rândul 
ei. Cu capul cuibărit pe umărul lui, ea îl urmă până la cort, 
având grijă să nu calce florile sălbatice în trecerea lor. 

Când el îi făcu loc să intre în cort, ea observă că reunise 
sacii de dormit într-unul singur și fu cât pe ce să-i reproșeze. 
Dar simţea deja braţele lui în jurul ei şi știu că nu premeditase 
nimic. Chiar în întuneric, trebuia să vadă cum îi strălucesc 
ochii, cum i se îmbujorează obrajii și i se întredeschid 
buzele... 

EI puse cu delicateţe stăpânire pe gura ei, trezind o dorință 
care încă nu era stinsă. O dezbrăcă încet, fără să-și întrerupă o 
dată sărutul. Apoi, îndepărtându-se un pas, se dezbrăcă la 
rândul lui înainte s-o conducă pe Gretchen spre patul 
improvizat. 

Un sărut tandru șterse teama ei fugitivă și, foarte repede, 
descoperiră noi secrete pe care corpurile lor le păstraseră 
intacte până acum. Gretchen află că, strecurându-și degetele 
în blana aurie de pe pieptul lui, avea puterea să-l facă să 
tremure de plăcere. Află că atunci când degetele ei îi atingeau 
pântecele, el îşi reținea răsuflarea. Află că atunci când își 
permitea să fie liberă, să trăiască momentul prezent, era 
capabilă să-i procure aceeași voluptate ca aceea pe care el i-o 
dăruia cu atâta generozitate. 

O ducea neobosit spre această plăcere pe cât de nouă pe 
atât de intensă. Mergea înaintea dorințelor ei cele mai 
ascunse, și era stăpânită de aceeași sete de a-l satisface. 

Gretchen se simţea victima unei încântări mai puternice 
decât rațiunea și principiile ei reunite. Dar puţin o interesa. 
Contau numai comorile de voluptate pe care el i le dezvăluia 
în fiecare minut al nopţii. Visul va lua sfârșit la răsăritul 
soarelui, dar până atunci, accepta generozitatea, așa cum 
accepta frumusețea micului lac, măreţia cascadei și 
permanenta naturii însăși. 

Numai mult mai târziu, în momentul când somnul o ducea 
în uitare, Gretchen își aminti cuvintele companionului ei. 
„Dacă nu pot avea numele tău, voi lua tot restul...“ Ecoul 
cuvintelor lui răsuna în mintea ei, semănând tulburare în ea. 

Lungită lângă el, atât de strânși încât respirau la unison, simţi 
o senzaţie de gol imens în adâncul fiinţei ei, acolo unde o 
duse o părticică din ea însăși. 


Kokk 


Gretchen se trezi prima, își luă cu ea hainele în poiană ca 
să nu-l deranjeze îmbrăcându-se. Zorile apăruseră deja, 
colorând natura în roz și auriu. Picături de rouă presărau 
mușchiul și florile care își întorceau corolele spre cer, 
nerăbdătoare să simtă mângâierea razelor de soare. Voia să-și 
înscrie în memorie fiecare amănunt, până la cel mai mic fir de 
iarbă, să ducă aceste amintiri cu ea, să le îngroape în inima ei 
ca pe o comoară. 

— Nu, murmură ea cu voce tare. 

Era preferabil să uite acest vis extraordinar. Dacă nu era 
intransigentă asupra acestui punct, nu va avea niciodată 
forţa să reia personalitatea lui Gretchen, urbanist din New 
Haven. 

Cu un suspin trist, instală aragazul de camping. În această 
dimineaţă, era rândul ei să-i ducă micul dejun la pat. Apoi, își 
vor strânge lucrurile și-și vor relua drumul. Atunci își vor 
spune adio, aventura ei se oprea aici și realitatea își va relua 
drepturile. 

Se pregătea să umple farfuriile cu ouă jumări când el 
apăru, îmbrăcat complet, în pragul cortului. 

— Bună dimineaţa, frumoasă turistă, o salută el vesel. Care-i 
meniul din această dimineaţă? 

Gretchen nu putu să-și ascundă decepția. 

— Voiam să te servesc la pat! 

Lăsându-se să cadă pe iarbă lângă ea, îi fură un sărut 
înainte de a accepta farfuria pe care i-o întindea. 

— Intenţia contează, îi răspunse el. 

Ea clătină din cap, luând o înghiţitură fără poftă. El o privi 
mestecând conştiincios câteva secunde. Apoi, văzând-o lăsând 
furculita cu un oftat, se neliniști. 

— Îmi pari preocupată, remarcă el. 

Ea își mușcă buzele, apoi zâmbi cu tristețe. 

— Astăzi plec. 

— Poftim? 

— Excursia mea se oprește aici. Trebuie să mă întorc acasă. 

El își lăsă încet farfuria pe genunchi și o privi cu 
neîncredere, ca și cum nu-i venise niciodată în minte că 
asocierea lor nu era veșnică. 

— Astăzi? spuse el în sfârșit, cu o expresie indescifrabilă. 

— Trebuie, se apără ea. Mâine lucrez. 

Privirea prietenului ei se pierdu printre ramuri, în spatele 
ei, exprimând aceeași răceală ca după primul lor sărut, când 
ea refuzase să-i spună numele. Părea decepţionat și totodată 
furios. 

Ce sperase oare? Că își reorganiza viaţa pentru el? Că-și va 
pierde slujba pentru plăcerea de a merge încă două-trei zile cu 
el? Ea nu se bucura de o asemenea libertate, nu putea să uite 

responsabilităţile care o așteptau la New Haven, nici să-și 
pună cariera în pericol. 

— Prietene... începu ea, neștiind cum să i se adreseze. Îmi 
pare rău... 

— Îţi pare rău? repetă el pe un ton amar. Îţi pare rău în 
legătură cu ce? 

Ea se înfioră sub privirea lui glacială. 

— Îmi pare rău că sunt obligată să plec, răspunse ea. 

Privirea bărbatului se îmblânzi imperceptibil. Își duse 
ceaşca cu cafea la buze și bău o înghițitură. 

— Şi mie îmi pare rău. Presupun că trebuie să-ţi mulțumesc 
pentru amintirile frumoase... 

Furia ţâșni din ea ca o flacără vie. 

— Ce vrei să spui cu asta? 

— De ce ai aşteptat dimineaţa aceasta ca să mă informezi de 
plecarea ta? i-o întoarse el cu aceeași vehemență. 

— Pentru că... pentru că nu voiam să mă gândesc eu însămi 
la asta decât în ultimul moment. 

— Te înţeleg, bombăni el cu o notă de sarcasm. Nu voiai să 
strici plăcerea noastră, nu-i așa? 

— Cum... Cum îndrăznești să-mi vorbeşti așa? îngăimă ea, 
îngrozită. Îţi amintesc că tu ești cel care ai insistat să împărțim 
cortul meu. 

— Ardeai de dorință. În orice caz, cred că înțeleg că aceste 
delicioase momente erau modul tău de a-mi mulțumi pentru 
că ţi-am împrumutat bricheta. 

Fără să se gândească, îi aruncă în faţă cafeaua ei. Băutura 
era călduţă și strigătul care ieși de pe buzele tânărului bărbat 

era unul mai mult de surpriză decât de durere. Sărind imediat 
în picioare, ea se îndepărtă alergând. El o ajunse din câţiva 
pași și o prinse în braţe fără menajamente. Făcând-o să se 
întoarcă, își adânci privirea într-a ei. 

— Destul, G.S., mormăi el. 

— Cum poţi să insinuezi astfel de josnicii? explodă ea, 
amărăciunea ei fiind egală cu a lui. Nu știi absolut nimic 
despre mine și... 

— Tu ai vrut așa, G.S., îi repetă el cu duritate. 

— Lasă-mă. 

El își descleştă încet degetele și privirea lui se îmblânzi 
brusc. 

— Să nu stricăm totul, G.S., murmură el cu un ton aproape 
rugător. Ceea ce am trăit împreună a fost neasemuit. 

Ea clătină din cap, dar era prea târziu. Farmecul era rupt și 
urâţenia vieţii cotidiene îi separa deja. Acum, știa ce credea 
despre ea: o femeie superficială, gata să se vândă în schimbul 
unei brichete... 

— Eu voi demonta cortul în timp ce tu aranjezi vesela, 
sugeră el cu un ton liniștitor. 

Prea tulburată pentru a vorbi, începu imediat să strângă 
farfuriile și ceștile pentru a le spăla pe malul lacului. 

Întârzie acolo cât mai mult timp posibil și când se întoarse 
în poiană, observă că cele două rucsacuri erau sprijinite de o 
stâncă, unul lângă altul. Închizând ochii, revăzu în minte doi 
saci de dormit moi formând un pat confortabil pentru o lungă 
noapte de pasiune... Redeschizând repede pleoapele, se 
obligă să privească soarele. Lacrimi îi ardeau ochii. 

Într-o tăcere încordată, își aranjară rucsacurile pe spate, 
și-și reluară drumul. Gretchen încercă să-și învingă tristeţea 
preocupându-se de detaliile practice ale sfârșitului excursiei. 
La următoarea intersecţie, va părăsi cărarea și va merge până 
în orașul mai apropiat. Acolo, va lua un autobuz pentru Baxter 
State Park, unde își lăsase maşina. Dacă n-avea autobuz, o să 
facă autostopul. Asta nu era lipsit de riscuri, dar n-avea 
importanță. Îşi asumase un risc mult mai mare acceptând să 
călătorească împreună cu acest necunoscut. Retrospectiv, își 
dădea seama de nebunia ei. El o considerase drept o femeie 
frivolă, ușor de sedus, și era firesc s-o condamne astfel. Ce altă 
imagine dăduse despre ea însăși, într-adevăr? 

Hotărât lucru, raporturile ei cu sexul opus erau departe de 
a fi satisfăcătoare. Ruptura cu Jack îi frânsese inima, 
deznodământul aventurii ei cu acest necunoscut o lăsa amară, 
tristă și rușinată. 

O invidie pe Ruth, care se delecta cu momente de fericire 
trecătoare, fără să sufere vreodată de vinovăţie și de rușine. 
Cât despre ea, era victima principiilor depășite şi demodate pe 
care le venera. Într-o viaţă viitoare, își promise ea, va pune 
ordine în toate astea... 

Ajunși la indicator, se opriră. Venise momentul să se 
despartă. 

— Ei bine, spuse ea după o tăcere lungă, cu gâtul înecat de 
emoție. 

— Cum te vei întoarce? întrebă el. 

Ea se gândi la intrebarea lui. Voia să spună: în ce stare de 
spirit? 

— Acasă la mine? întrebă ea într-un murmur. 

El înclină capul într-o parte și, în timp ce ea contempla 
pentru ultima dată părul lui auriu și ochii limpezi, un 
sentiment de regret îi strângea inima. 

— Ai o mașină? întrebă el. Vine cineva să te aștepte? 

— Mi-am lăsat mașina la Baxter. Voi găsi un mijloc să mă 
întorc acolo. 

El o privi lung, și-i luă faţa în mâini. 

— N-ar fi trebuit să ne certăm, în această dimineaţă, 
murmură el. Am fost nebun de furie să te văd că pleci, când 
noi... 

Fl lăsă fraza în suspensie și oftă profund. 

— Iartă-mă, frumoasă necunoscută... 

— lartă-mă şi tu... 

Cuvintele pe care i-ar fi plăcut să le pronunţe nu trecură de 
bariera buzelor ei. Deja lumea civilizată își relua drepturile 
asupra ei. 

— La revedere, reuși ea să articuleze cu o voce gâtuită. 

— Noroc, G.S., murmură el. 

Buzele lui îi atinseră fruntea. Apoi făcu stânga-mprejur și 
plecă spre sud. 


Capitolul 5 


Gânditoare, Gretchen o privea pe Ruth așezată în faţa ei la 
o masă, într-un restaurant. Un nimb de bucle negre îi încadra 
fața de porțelan cu trăsături fine. Fragilă și delicată, îi plăcea 
să glumească pretinzând că singurul exercițiu pe care-l făcea 
vreodată era să-și încalțe pantofii. 

În ciuda aparenţei fragile, Ruth avea o energie pentru care 
Gretchen o invidia adesea. Nimic nu zdruncina vreodată 
siguranța lui Ruth. Era opusă lui Gretchen, a cărei vitalitate și 
vigoare constau în forţa ei interioară. 

Ruth își petrecuse majoritatea timpului de masă ca să 
descrie sfârșitul ei de săptămână furtunos în compania unui 
tip fermecător, weekend al cărui punct culminant fusese, 
bineînţeles, o despărțire furtunoasă. 

— Îţi dai seama? Să mă oblige să-i lustruiesc pantofii! Eu, 
vicepreședinta unei bănci! Să-i masez spatele în baie, treacă- 
meargă, dar să-i calc cămășile și să-i cârpesc ciorapii! În fine, 

cum spune proverbul, unul pierdut, zece de regăsit, încheie 
ea cu o ridicare dezamăgită din umeri. 

Gretchen muşcă dintr-o tulpină de telină. Ar fi dat orice să 
poată fi la fel de nepăsătoare ca prietena ei. 

Trecuseră peste trei săptămâni din acea dimineaţă 
memorabilă de când ea și însoţitorul ei se despărţiseră pe 
drumul marcat din Apalași. Trei săptămâni lungi în cursul 
cărora o parte din mintea ei se întorsese neobosit spre un mic 
lac din Maine încercând să înțeleagă ce se întâmplase acolo. 

Luase autobuzul până la Baxter. Apoi, la volanul mașinii ei, 
făcuse o lungă călătorie de întoarcere până la casa ei pe 
țărmul mării. Nici după o oră de relaxare într-o baie cu spumă, 
nici după ce își spălase părul și-și unsese corpul cu ulei 
parfumat, n-o regăsise pe civilizata Gretchen Sprague 
dinaintea plecării. Apa și săpunul, chiar parfumate, nu puteau 
să șteargă senzaţia mâinilor companionului pe pielea ei, 
buzele lui peste ale ei. Și plăcerea pe care o simţise în această 
aventură o cufundă în confuzia cea mai mare. 

— Cum faci? o întrebă ea în sfârșit. 

— În legătură cu ce? se informă Ruth strângând cu buzele 
roșii paiul pentru a lua o înghiţitură de ceai rece. 

— Ca să-ţi revii atât de repede după o ruptură. 

Ruth o privi pe prietena ei cu neincredere. 

— La naiba, Gretchen, doar nu plângi încă după Jack! Sper 
că nu l-ai revăzut în timpul weekendului! 

Gretchen scutură din cap. 

— Liniştește-te, mi-am petrecut ziua de sâmbătă căutând 
mobile. 

Ochii lui Ruth sclipiră de curiozitate. 

— Ce ai găsit? 

— Nimic interesant. Un birou și un lampadar. Și plante 
pentru salon. 

— Mereu fără pat? 

Gretchen scutură negativ din cap. Paturile duble erau 
pentru ea o invitaţie la dezmăţ. Cât despre paturile înguste, îi 
aminteau camera de copilă. Incapabilă să se decidă, continua 
să doarmă pe o saltea pusă direct pe podea. 

— Ascultă, dacă nu reușești să-l alungi pe Jack din gândurile 
tale, arde.-l. 

— Să-l ard? 

— Da! Scrie-i numele pe o bucată de hârtie și pune-o pe foc. 
Când nu va mai rămâne decât cenușă, vei fi eliberată. Adio, 
prietene, s-a dus! 

Gretchen făcu o grimasă și-și lăsă jos furculita. Metodele 
cel puţin originale ale lui Ruth funcționau poate. Necazul este 
că nu cunoștea numele bărbatului pe care voia să-l uite. 

Aruncă o privire la ceas și făcu o strâmbătură. După-amiaza 
se anunţa lungă și dificilă. 

— Să cerem nota, îi spuse ea lui Ruth. În exact zece minute 
am o întâlnire care, mărturisesc, mă îngrijorează. 

— Un proiect plictisitor? 

— Nu, interesant. O uzină chimică. Ei au locul, dar au 
nevoie de un studiu aprofundat asupra clădirilor și terenului 
înainte de a solicita autorizaţia de construcție, îi explică ea. Ne 
cer un studiu amănunțit asupra căilor de acces, spațiului de 
lucru, stării subsolului și posibilităţilor de drenare. 

— Cum poate să-ţi placă această muncă? se miră Ruth, 
strâmbând din nas. În orice caz, nu înțeleg ce te neliniștește 
în legătură cu acest proiect? 

— Ghiceşte cine sunt arhitecții. 

— Benton și Martell? răspunse Ruth, citând numele firmei 
lui Jack. 

— Exact, aprobă Gretchen cu o figură contrariată. După 
Ralph, Jack este cel care a insistat ca treaba să-mi fie 
încredințată mie. N-am obiceiul să-i povestesc patronului 
detaliile vieţii mele amoroase, dar am încercat totuși să-l fac să 
înțeleagă că aş prefera să nu mă ocup de acest proiect. S-a 
înroșit tot și a sfârșit prin a-mi mărturisi că Jack dorise în mod 
expres colaborarea mea la acest proiect. Cum Urban Designs 
lucrează mult cu Benton și Martell, Ralph mi-a cerut să mă 
comport ca un bărbat, să-mi uit problemele personale și să mă 
apuc de lucru. 

— Ţi-a cerut să te comporti ca un bărbat? repetă Ruth, cu 
ochii măriţi de groază. 

— Cuvânt cu cuvânt. 

— Numai pentru asta, ar trebui împușcat. Nu, lasă-mă să 
plătesc eu, adăugă ea luând nota din mâna lui Gretchen. După 
o ruptură, mă consolez întotdeauna mai repede dacă 
cheltuiesc mulți bani. Acum că Raul este de domeniul trecutului... 

— Raul? 

Ruth o fulgeră pe prietena ei cu privirea. 

— Unde ai fost timp de o oră, Gretchen? Eu ascult poveștile 
tale triste, ai putea cel puţin să fii atentă când ţi le spun pe ale 
mele. 

Îşi dojeni prietena cu privirea, dar începu imediat să se 
gândească la altceva. 

— Ce faci în acest weekend? Am putea merge să cumpărăm 
câteva mobile. Este curios că încă nu te-ai plictisit să mănânci 
pe jos după o săptămână petrecută în junglă. 

— Nu este junglă, protestă Gretchen, fără energie. 

Câteva minute mai târziu, în ascensorul care o ducea la 
ultimul etaj al imobilului adăpostind Urban Designs Inc., 
Gretchen încercă să se pregătească mental pentru întâlnirea 
cu Jack. 

El o aștepta în sala de recepţie și se ridică la intrarea ei. Din 
dimineaţa rupturii lor, nu-l revăzuse și refuzase sistematic să-i 
răspundă la telefon. 

Purta un costum din păr de cămilă. Părul lui negru ca 
smoala era îngrijit pieptănat şi grizonant la tâmple. Ochii lui 
negri, pe care îi găsea altădată atât de romantici, se lumină la 
apariţia ei. 

— Gretchen, ai întârziat! 

— Cinci minute, mormăi ea. Nu este o crimă! 

Fără să se oprească să-l îmbrăţișeze, se îndreptă spre 
culoarul care ducea la biroul ei. Surprins, Jack o urmă și 
închise ușa în spatele lui. Fără o privire, Gretchen se strecură 
în spatele biroului modern, își puse poşeta într-un sertar și, 
adunându-și curajul, își ridică în fine ochii spre el. 

Se așteptase să simtă un șoc, regrete, tristeţe, amărăciune, 
poate resentiment. Nu simţi decât un vag interes plimbându-și 
privirea peste trăsăturile familiare, pielea lui ușor gălbuie, 
sprâncenele negre, groase, nasul fin și drept, bărbia îngustă. 

Când se gândea că visase să se trezească în fiecare dimineaţă 
alături de acest bărbat, până la sfârșitul zilelor ei! 

Desigur, Jack era seducător, cu siguranță mai mult decât 
bărbatul blond cu care călătorise câteva zile în Apalași. Dar lui 
îi lipsea acea lumină interioară născută din pasiunea pentru 
natură. 

— Arăţi bine, Gretch, observă el. 

— Mă simt în plină formă, replică ea imediat. Dar să vorbim 
de afaceri, vrei? 

— Destinde-te. Am venit ca prieten. 

— Păcat. Dacă nu ești aici ca să discuţi despre instalarea 
acestei noi uzine chimice, poţi să pleci. 

— Haide, o dojeni el, aproape amuzat. N-ai uitat totuși cei 
doi ani pe care i-am petrecut împreună. 

— Uzina chimică, ripostă Gretchen, neinduplecată, apăsând 
pe fiecare silabă. 

Resemnat, Jack scoase din servieta diplomat un dosar 
gros. 

— Iată hărţile, rapoartele geologice și tot ce ai nevoie. 

Gretchen frunzări rapid dosarul. 

— Îmi pot permite să întreb ce substanţe îngrozitoare vor 
arunca laboratoarele de cercetare în canalele lor? 

— Ei sunt foarte reticenti să dezvăluie astfel de detalii. Sunt 
totuși gata să jure că nici un produs toxic nu va fi aruncat în 
natură. 

— Bineînţeles, spuse ea cu o expresie sceptică. Foarte bine. 
Voi studia acest dosar şi te voi recontacta. 

— Ai interes să te duci la fața locului. Drumul de acces părea 
mult mai practicabil pe hartă decât în realitate. Dacă trebuie să-l 
lărgim, mi-ar plăcea să ştiu câţi copaci vor trebui doborâți. 

— Nici unul sper, murmură ea. Ne-am înţeles, mă voi duce 
acolo. 

— Mâine? 

— Eşti foarte grăbit. Vei fi acolo? 

— Bineînţeles! Ce interes ar fi să te duci singură acolo? Sau 
preferi să-ți înregistrezi impresiile pe casete și să mi le trimiti 
prin poștă? adăugă el pe un ton ironic. 

La drept vorbind, această soluţie o tenta mai mult, dar 
Gretchen încercă să-și domine ostilitatea. 

— Nu mă pot deplasa înainte de vineri, declară ea după ce 
și-a consultat agenda. 

Cu sprâncenele încruntate, Jack scoase din servieta 
diplomat o agendă legată în piele. 

— Nu sunt disponibil. 

Gretchen își stăpâni un zâmbet. Ce ironie! Stătea în fața 
bărbatului cu care trăiese zi și noapte timp de un an, și iată că 
își cercetau programele înarmaţi cu agende! Această situaţie îl 
bulversa mai mult pe Jack decât pe Gretchen. 

— Joi, sugeră el cu prudenţă. Propun să prânzim împreună 
înainte. 

— Nu se pune eproblema, i-o tăie ea. Nu sunt liberă joi. Deci, 
voi merge singură vineri, rezumă ea pe un ton fără replică. 

Închizând dosarul gros cu o pocnitură, îl privi cu insistenţă 
pentru a-i da de înţeles că întrevederea se terminase. Când li 
se întâlniră privirile, a lui era aproape imploratoare. 


72 IRIS BROMIGE 


— Cum... cum ai dus-o după ultima dată când ne-am văzut, 
Gretchen. 

— Asta nu te mai privește. 

— Ralph mi-a spus că ai fost plecată în concediu o 
săptămână. Unde ai fost? 

— Ascultă Jack, totul s-a sfârșit între noi. Ceea ce înseamnă 
că modul în care îmi petrec concediile nu mă privește decât 
pe mine. De acord? 

— Ştiu că îmi porţi pică, răspunse el pe un ton de scuză. 
Dar n-am spus că voiam să rup orice legătură cu tine. Mi-ar 
plăcea să continuu să te văd. 

— În condiţiile tale, observă ea cu sarcasm. Mulţumesc, dar 
asta nu mă interesează. 

Fl reflectă câteva clipe, apoi, cu sprâncenele încruntate, se 
aplecă înainte, cu palmele sprijinite de birou. 

— Nu înţeleg de ce ești așa de atașată de ideea căsătoriei. 
Crede în experiența mea, nu este deloc vesel. 

Gretchen nu-l mai asculta decât cu o ureche distrată, cu 
toate gândurile îndreptate spre bărbatul întâlnit în Apalași și 
extraordinara aventură pe care o trăiseră. Cu efort, reveni cu 
atenţia spre Jack. 

— Această discuţie nu mai are nici un sens între noi, 
Jack. Legătura noastră este o poveste veche, cum spunea 
Ruth. 

— Nu împărtășeai ideile ei, până nu de mult, Gretch... 

— Nu-mi spune Gretch... Numai prietenii mei o fac și tu nu 
mai faci parte din ei. 

O cută îngrijorată apăru pe fruntea lui Jack. 

— Te rog, draga mea. Știu că te-am făcut să suferi. Regret, 
sincer. Mă vei lăsa să ţi-o dovedesc? Eram bine împreună și mi-ar 
plăcea să te pot întâlni din când în când. 

— Un mic loc pentru Gretchen printre celelalte amante ale 
tale? Nu, declară ea cu fermitate. 

— Mă iubeai, Gretchen. 

Privirea tinerei femei căzu pe mâinile albe şi netede ale lui 
Jack. Da, îl iubise, dar înainte să știe ce înseamnă pasiunea. 
Inspiră profund. 

— Te rog, Jack. Discutia asta devine penibilă. 

— De ce? insistă el. De ce nu putem cel puţin să rămânem 
prieteni? 

— N-am nici o poftă să-ţi explic ceva. Nu mai sunt o tânără 
amabilă cu idei romantice desuete. M-am schimbat, asta-i tot. 

Oftând din nou, se ridică, atitudinea ei dându-i clar de 
înțeles să plece. Fără tragere de inimă, el trebui să se execute. 
În momentul când mâna lui se îndrepta spre clanţă, cineva 
bătu la ușă şi o deschise. Liz, secretara, intră în cameră și se 
apropie de Gretchen cu un buchet de flori sălbatice într-un 
vas artizanal din lut în mână. 

— Cineva l-a adus pentru dumneavoastră. 

Gretchen avu impresia că inima i se opri să bată. Ca prin 
farmec, văzu biroul dispărând și se regăsi cufundată într-un 
lac mic transparent, cu apa până la talie. Părul ei nu era 
prizonier într-un coc sever, ca acum, ci plutea liber în jurul ei, 
impodobit cu o coroană de gălbenele. Ca în transă, luă vasul 
din mâna Lizei și își cufundă faţa în buchetul mirositor. O 
cuprinse o tulburare stranie. 

— Cine... cine era? 

Liz ridică din umeri. 

— Un băiat de la florărie, cred. Există un mesaj, adăugă ea 
arătând cu degetul un plic mare prins cu scotch pe vas. 

Cu degete tremurânde, Gretchen dezlipi plicul și scoase o 
carte de vizită. 

„Soare, mângâie fețele noastre... Sună-mă, frumoasă 
necunoscută“. Urma un număr de telefon din New York. 

De data asta, bătăile inimii ei se accelerară și avu dificultăți 
să respire. Cum o găsise oare? 

— Cineva ar trebui să-i spună acestui bărbat că trandafirii 
sunt mai eficace și mai romantici decât buruienile, declară sec 
Jack. 

— Urăsc trandafirii, murmură Gretchen luptând să-și 
domine emoția. 

Privirea ei reveni la Jack, apoi la secretară. 

— Liz, vrei să-l conduci pe domnul Martell, te rog? 

Tânăra femeie se retrase pentru a-l lăsa să treacă pe Jack, 
care aruncă o ultimă privire amară lui Gretchen și vasului pe 
care îl ţinea în mână. 

— Te sun, ne-am înţeles? 

— În legătură cu uzina chimică, da, insistă ea cu răceală. 

Rămasă singură, Gretchen privi florile și, străbătută de un 
fior incontrolabil, le puse pe birou ca să citească din nou cartea 
de vizită. Dacă măcar n-ar fi scris acele poeme stupide, el n-ar 
fi fost fără îndoială atât de nerăbdător s-o reîntâlnească. Ar fi 
ajuns-o pe drum, era inevitabil, dar ar fi schimbat banalități 
obișnuite despre timp și ar fi mers fiecare pe drumul lui. 

Îi scăpă un oftat profund și se lăsă să cadă într-un fotoliu. 
Fl aprinsese în ea un foc nestins, și acum îi trimitea flori, 
dornic se pare să reia totul de unde rămăseseră. 

Cum o regăsise? Ea nu-i spusese nici numele, nici profesia 
și nici cel mai mic detaliu personal susceptibil de a-l pune pe 
o pistă. 

Tulburată, Gretchen privi florile superbe care-i 
impodobeau biroul. Trebuia neapărat să încerce să-l uite. Nu 
era din fire o persoană impulsivă și atitudinea ei din urmă cu 
trei săptămâni o punea în încurcătură. Cum îndrăznea să dea 
din nou buzna în viaţa ei, să-i amenințe echilibrul precar pe 
care şi-l regăsise? Şi mai ales, cine era el? 

Examină cartea lui de vizită pentru ultima dată, apoi o 
aruncă în coș. Dar ca și cum mâna îi scăpase de sub control, 
se repezi în coş şi scoase cartonașul. 

În mintea ei, lua anumite decizii pe care inima refuza să le 
urmeze. Nu era pregătită să uite ce simţise în braţele lui, nici 
bucuria pe care i-o dăduse îngrijindu-i atât de tandru piciorul, 
oferindu-i flori. Mintea ei repeta neobosit insultele pe care i le 
adresase în ultima dimineaţă, dar inima ei nu voia să-și 
amintească decât pasiunea care-i unise. Chiar dacă nu avea 
nici O intenţie serioasă — în sensul în care înțelegea Gretchen 
— ce rău ar fi să-i telefoneze? 

— Nu! strigă ea cu voce tare, strecurând cartea de vizită sub 
sugativa de pe birou. 

Să-l sune, ar fi o nebunie. Nu-i spusese chiar el că va lua 
totul de la ea? În momentele când neliniștea devenea mai 
puternică, ajungea să se convingă că reușise... 

Într-adevăr, petrecuse trei săptămâni încercând s-o 
regăsească pe Gretchen de altădată: femeia care acorda o 
importanță capitală convingerii că dragostea era parte 
integrantă a pasiunii. Nu se putea hotărî să devină fiinţa frivolă 
şi indiferentă faţă de viitor, cum fusese în timpul scurtei lor 
legături. 

Căută cu hotărâre în sertarele biroului o cutie de chibrituri, 
decisă să ardă cartea de vizită. Enervată, trebui să se încline în 
fața evidenţei: chibriturile lipseau din nou în momentul când 
avea mai multă nevoie! 

Puse vasul cu flori pe masă alături de calculatorul ei, acolo 
unde nu le vedea, apoi își reluă locul la birou. Încercă să-și 
distragă atenţia parcurgând documentele pe care le adusese 
Jack; conform raportului geologic, pânza freatică nu trebuia să 
suporte infima cantitate de produse chimice susceptibile de a 
fi deversate. Dar ce se va întâmpla cu vaporii toxici? Filtrele 
folosite de laboratoare erau suficiente pentru a proteja 
atmosfera? 

Ca de obicei, schiţele clădirii realizate de Jack erau 
avangardiste și amuzante estetic. 

La ora cinci, părăsi biroul pentru a se întoarce acasă. În acel 
decor auster și gol, se va elibera poate de influenţa celor doi 
bărbaţi care-i invadaseră biroul după-amiază, fiecare în felul 
lui. Ajunsă acasă, traversă vestibulul și intră în salonul inundat 
de soare. Mobilierul ei sumar consta în câteva perne enorme 
brodate, două lămpi, un telefon, impermeabilul și feriga 
cumpărată în timpul weekendului. 

Împingând ușa camerei la fel de austeră ca restul casei, își 
plimbă privirea peste salteaua pusă pe podea, noul birou de 

stejar și grămada de cutii încă neatinse sprijinite de perete. 
Schimbându-se, își prinse părul, îmbrăcă o ținută de jogging și 
plecă spre plajă. 

Mergând în tempo potrivit, făcând să-și joace cu plăcere 
muşchii picioarelor și ai umerilor, Gretchen încercă să-și facă 
bilanţul vieții în lumina celor două eșecuri consecutive pe 
care le trăise. 

Părinţii lui Gretchen îi sădiseră înalte principii morale, 
desigur, dar mai ales fratele ei mai mare, Steve, îi făcuse 
educaţia. Ceea ce susţinuse Steve fusese întotdeauna pentru 
ea literă de evanghelie. El o pusese în gardă de foarte tânără 
împotriva bărbaţilor care încercau să abuzeze de încrederea și 
de inocenta ei, avertizând-o să nu se dăruiască decât când va 
fi sigură de intenţiile serioase ale bărbatului pe care-l iubea. 

În ciuda prudenţei ei, viața o rănise profund, se gândi 
Gretchen, ștergându-și cu dosul mâinii transpirația de pe 
frunte. ÎI crezuse pe Jack la fel de loial și de fidel ca ea. Ce 
lecţie trăsese din asta? Nici una. Imediat ce ieşise din braţele 
lui, alergase în acelea ale unui necunoscut! 

Cum o regăsise? Această întrebare îi revenea fără încetare 
în minte, ca un laitmotiv. Încercă să şi-l închipuie în jungla din 
New York. Cum putea oare un bărbat ca el să respire aerul 
poluat din Manhattan? 

În orice caz, nu-i va telefona să-l întrebe. Îi era suficient de 
greu să-și menţină fragilul echilibru mental. 

Animată de această hotărâre nestrămutată, îndată ce ajunse 
la birou în dimineaţa următoare, scoase cartea de vizită de sub 
sugativă și o aruncă la coș. Florile urmară același drum. 

Vineri dimineață, regăsi cartea de vizită pe mochetă, sub 
birou. Îngrozită, o luă de jos ca și cum era vorba de un obiect 
protejat de diavol și în consecință indestructibil. Coşul era 
gol, deci femeia de serviciu venise. Cartea de vizită probabil 
zburase sub birou fără știrea ei când îl luase pentru a-l goli. 

Și uitase să aducă chibriturile! 

Hotări să meargă să împrumute bricheta și scrumiera lui 
Craig, în biroul vecin. La întoarcere, puse cartea de vizită în 
scrumieră și apropie flacăra. Trebui s-o facă de două ori până 
când cartonul să ia foc. În sfârșit, privi încântată cum flăcările 
îl devorau milimetru cu milimetru. 

— Adio prietene, murmură ea, ciudat de ușurată. 

Scăpată astfel de această problemă jenantă, Gretchen putu 
să se concentreze asupra vizitei pe care trebuia s-o facă chiar 
după-amiază locului de construire a uzinei chimice. Jack îi 
telefonă s-o avertizeze că un reprezentant al clienţilor lui va fi 
acolo pentru a-i pune întrebări. 

Părăsi biroul la ora două și jumătate după-amiază şi luă 
direcţia suburbiei industriale. Înţelese imediat de ce insistase 
Jack ca ea în persoană să viziteze locul. „Drumul“ nu era decât 
un drumeag larg și neautorizat care nu permitea decât 
trecerea a două mașini. Găuri enorme perforau macadamul și era 
evident că prima grijă a arhitecţilor va fi să-l lărgească și să-l refacă. 

Reprezentantul companiei chimice sosise deja. Se apropie 
de el cu mâna întinsă. 

— Domnul Conklin? Sunt Gretchen Sprague, de la Urban 
Designs. 

Schimbară o strângere de mână energică. 

— Vă rog, spuneti-mi Jim. Jack mi-a vorbit mult despre 
dumneavoastră. 

— De bine, sper, răspunse ea cu o veselie forțată. 

Deloc dornică să întârzie mai mult decât era necesar, intră 
repede în subiect. 

— Mă întrebam venind aici dacă n-ar fi mai avantajos să se 
construiască un nou drum de acces. 

— Asta ar spori considerabil costurile, nu? Asociaţii mei și 
eu însumi ne gândim mai degrabă să-l lărgim pe acesta care 
există deja tăind copacii mari şi să-i vindem apoi unei 
tâmplării. 

— Permiteţi-mi totuși să vă prezint un deviz aproximativ, 
insistă Gretchen apărând copacii maiestuoși care mărgineau 
drumul. 

— Dacă vreţi, consimţi Jim. ÎI voi atașa la raportul de luni. 

— Luni? repetă Gretchen, fără să-și ascundă surpriza. Dar 
acum este vineri după-amiază! 

Jim Conklin păru și el mirat. 

— Jack nu v-a prevenit că ne trebuie acest raport în 
termenul cel mai scurt? Vreau să prezentăm dosarul pentru 
autorizarea construcției la sfârșitul lunii. Mi-a promis că n-o să 
fie nici o problemă. Părea chiar că trebuia să lucraţi impreună 
la acest proiect în timpul weekendului. 

Gretchen făcu ochii mari, încercând să-și domine furia. În 
sinea ei, îl felicită pe Jack că o manevrase. Dar nu-l va lăsa s-o 
facă. 

— Jack a omis să vorbească despre acest termen, Jim. Voi 
începe să lucrez chiar seara asta. Cu puţin noroc, vom găsi pe 
cineva să dactilografieze raportul luni. Vi-l promit pentru 
marţi. 

Jim Conklin fu obligat să accepte. După un tur rapid al 
locului, o însoţi pe Gretchen la mașina ei. 

Căldura de iulie, adăugată furiei provocate de procedeele 
incorecte ale lui Jack, făcuse să-i îmbujoreze obrajii în timp ce-și 
relua drumul spre New Haven. Când ajunse la marginea 
orașului, era trecut de patru și jumătate. Hotări să nu se 
oprească la birou și să se întoarcă direct acasă. 

La câţiva metri de casa ei de pe plajă, zări o mașină verde 
oprită pe alee. Încruntând sprâncenele, frână și privirea ei se 
opri la ușa de la intrare. 

Un bărbat cu umeri largi stătea pe prima treaptă a 
peronului. Purta un costum de vară de in bej și o cămașă albă 
de bumbac. Cravata ciocolatie era desfăcută, conferindu-i o 
anumită nonşalanţă. Maxilarele lui pătrate erau proaspăt rase, 
și faţa îi era de culoarea bronzului intens, contrastând 
profund cu părul blond decolorat de soare. 

Și ochii lui erau de un albastru aproape translucid... ca 
două bucăţi de cer. 


Capitolul 6 


— Bună, G.S., murmură el, rezemându-se de capota mașinii. 

La vederea lui, împietrise, oprindu-se brusc în mijlocul 
drumului. El traversase banda de peluză îngustă ca s-o 
întâmpine. 

— N-ai totuși intenţia să rămâi acolo? întrebă el pe un ton 
amuzat. 

Dacă se oprea pe alee, ca de obicei, ar bloca mașina 
cealaltă. Găsi mai înțelept s-o gareze de-a lungul trotuarului. 
Cum el o urma ca să-i deschidă galant portiera, ea inspiră 
profund și încercă să-și revină în fire. 

Cum să se comporte oare? Nici măcar n-avea forța să-l 
privească. Obrajii ei erau ca focul, iar spatele și ceafa dureros 
de rigide. În fine, scuturându-se de toropeală, își luă poșeta și 
cobori din mașină, cu ochii fixaţi pe asfalt. Ca un automat, 
urcă aleea care ducea la ușa de la intrare şi scoase cheile. Când 
realiză că fără îndoială o va urma înăuntru, îşi adună tot 
curajul și se întoarse. 

Transformarea care se produsese în el o lăsă cu gura 
căscată. Eleganta cu care era pieptănat şi îmbrăcat contrasta 
atât de mult cu firescul care-l caracterizase pe traseul din 
excursie încât nu se putu împiedica să aprofundeze 
examinarea. Putin câte puţin, regăsi trăsăturile bărbatului cu 
care petrecuse câteva zile idilice în Apalași. 

— Ce vrei de la mine? întrebă ea într-un suflu. 

— Tu ce crezi? 

— Ascultă... 

— Mă numesc Cliff, se prezentă el. Cliff Powell. 

Ea îl privi fără să îndrăznească să atingă mâna care se 
întindea spre ea. Inima îi bătea atât de tare încât simțea 
aproape că leșină. Cliff Powell... I se părea aproape imposibil 
că el putea să aibă un nume. Cum rămânea la fel de nemișcată 
ca o statuie, el îi luă bărbia între degete și își înclină capul 
pe-o parte, cu un zâmbet fermecător. 

— Nu ești foarte fericită că mă vezi, s-ar spune, murmură el 
cu blândeţe. 

— Este cel mai puţin ce se poate spune, reuși ea să articuleze. 

Când se retrase un pas, el își lăsă braţul să-i cadă. 

— Cum m-ai găsit? bâigui ea, încă nerevenită din șoc. 

— Pot să intru? 

— Nu, răspunse ea prompt. 

Prea multe amintiri se îmbulzeau în mintea ei: răceala 
ochilor lui de fiecare dată când refuzase să-i spună numele; 
tandreţea și gentilețea care străluceau cel mai adesea în ei; 
îngrijorarea care transpărea pe faţa lui când îi examinase 
piciorul și dorința care-i întunecase privirea împletind flori în 
părul ei... 

— Să nu rămânem aici, declară numitul Cliff Powell. 

Fără tragere de inimă, Gretchen deschise ușa de la intrase 
și se retrase ca să-l lase să treacă. Intrând în salon, Cliff aruncă 
o privire în jurul încăperii. 

— Va trebui să-mi dai adresa decoratorului tău, remarcă el 
cu un zâmbet amuzat. 

— Ascultă... bombăni ea, ignorând gluma lui. Sunt gata să plec. 

— Dar abia te-ai întors acasă. 

— Mă duc întotdeauna să alerg pe plajă când mă întorc de 
la lucru. 

Îşi dădu seama că deschidea și închidea cu nervozitate 
fermoarul poșetei și-și plecă ochii. 

— Aș vrea să pleci, murmură ea. 

O tăcere penibilă urmă acestor cuvinte. 

— Vei renunţa să alergi, astă-seară, replică el în cele din urmă. 

Cu un geamăt de neputinţă, ea își scoase pantofii și se 
apropie cu picioarele goale de o fereastră. Razele oblice ale 
soarelui proiectau o pată de lumină vie pe parchet, şi o briză 
marină parfuma camera. 

— Cum m-ai găsit? întrebă ea fără să se întoarcă. 

Fl avansă încet în cameră și pipăi pământul ficusului. 

— Are nevoie de apă, remarcă el. 

Ea se întoarse, vizibil furioasă. 

— Nu te juca astfel cu mine! exclamă ea. De ce-ai venit? 

El scoase un oftat profund. 

— Oh, Gretchen, credeam... credeam că vei fi fericită să mă vezi. 

Auzindu-și numele pe buzele lui, o făcu să tresară. Pentru 
o clipă, crezu că-și pierde minţile. Strângând pumnii, trebui să 
se stăpânească să nu bată din picior. 

— Cum m-ai găsit? aproape strigă ea. 

— În ultima zi, după ce m-ai anunţat că plecai, tu te-ai 
ocupat de veselă și eu să aranjez cortul. Am găsit portofelul 
tău în rucsac și m-am uitat în buletinul de identitate. 

Ea rămase un moment mută de uimire. Cum a putut să 
aibă încredere într-un bărbat care avea atât de puţine 
scrupule? 

— Am telefonat la adresa indicată. Un prieten al tău mi-a 
răspuns că te mutaseși recent. 

Culoarea obrajilor lui Gretchen se intensifică. Cliff Powell 
trebuie să-și fi făcut o părere proastă despre ea. Cum să-l 
blameze? I se dăruise fără o reticenţă atunci când tocmai 
părăsise un alt bărbat! De aici până la a-și imagina că el nu va 
întâmpina nici o dificultate s-o seducă din nou, nu era 
departe! 

— Şi cum ai descoperit unde lucram? 

— Bărbatul cu care ai trăit mi-a dat aceste informaţii. 

— Şi... cum ai ajuns aici? Jack nu ştia unde locuiesc. 

— Am trecut pe la biroul tău în această după-amiază, dar 
erai plecată. Secretara mi-a comunicat această adresă. 

— Liz n-ar lua niciodată o astfel de iniţiativă cu un străin. 

— Cu un străin, poate, dar cu fratele tău... 

— Fratele meu! 

Cliff ridică din umeri. 

— Mi-ai spus că trăia în California. Era prin urmare foarte 
probabil ca persoanele cu care lucrai să nu-l fi văzut niciodată. 
Am trișat puţin și am spus secretarei că încă nu mi-ai scris 
noua adresă și voiam să-ţi fac o surpriză. 

— Foarte bine, i-o tăie ea, exasperată. Acum că m-ai găsit, 
n-ai vrea să fii destul de amabil să mă pierzi din nou? 

— Gretchen... 

Făcu un pas spre ea, dar, văzând-o că dă înapoi, se opri. 

— Sunt oare nebun sau am petrecut câteva zile minunate 
împreună, acum câteva săptămâni? 

— Câteva zile minunate, repetă ea pe un ton amar. E cam 
mult spus. Acum că te-ai amuzat să faci pe Sherlock Holmes, ţi-aș 
fi recunoscătoare dacă ai binevoi să te întorci la tine acasă. 

În acest moment, se auzi soneria stridentă a telefonului, 
făcându-i pe amândoi să tresară. Îngenunchind lângă aparat, 
ridică receptorul. 

— Gretch? Cum s-a desfășurat acea vizită, în această după- 
amiază? 

Recunoscând vocea de soprană a prietenei ei, Gretchen se 
întreba dacă nu va izbucni în lacrimi. 

— Eu... nu pot să vorbesc, pentru moment, mormăi ea. 

— Ah? Atunci voi fi foarte scurtă: mă duc la Toad's Place, 
astă-seară. Vrei să mă însoțești? Una din grupele mele favorite 
evoluează acolo. 

— Eu... 

Gretchen văzu o pereche de pantofi de şevro că se opreşte 
la doi pași de ea. Privirea ei urcă de-a lungul cutei impecabile 
a unui pantalon de in, a unei cravate discrete şi elegante, 
pentru a se încrucișa în fine cu doi ochi albaștri pătrunzători. 

— Nu sunt liberă, se auzi ea răspunzându-i lui Ruth. 

— Mm, asta îmi pare interesant, observă Ruth cu un ton 
lacom. A doua întrebare: vom putea merge mâine să 
cumpărăm perdele? 

— N... nu, murmură Gretchen plecând ochii. Am de lucru. 
Raportul lui Jack trebuie să fie gata pentru marți. Mi-a făcut o 
figură urâtă, dar va trebui totuși să merg la birou mâine. 

— Hotărât lucru... iată acum ultima ta șansă pentru 
duminică după-amiază. Jeff Witherspoon și soţia sa 
organizează un grătar în casa lor de vacanță la Woodbridge. 
Jeff mi-a cerut să aduc pe cineva și tu ești prima persoană la 
care m-am gândit, norocoaso! 

De data asta, Gretchen n-avu inima s-o refuze. 

— Ne-am înţeles pentru duminică, răspunse ea, vag ușurată. 

— Perfect! fredonă Ruth. Începe la ora două, dar este de 
bonton să sosești puţin mai târziu. Voi trece să te iau spre 
două și jumătate. De acord? 

— De acord. Și distracție plăcută astă-seară, spuse Gretchen 
înainte de a închide. 

Clătină încet din cap. De ce lăsase să-i scape ocazia de a 
scăpa de Cliff Powell? 

El îi întinse mâna și o ajută să se ridice. Timp de câteva 
clipe, privirea lui alunecă pe silueta ei. 

— Coc cuminte, unghii lăcuite, taior. Ce transformare! 
Urban Designs... Ce este deci această societate? 

— O firmă de consiliere urbanistică, răspunse ea obosită. 
Sunt inginer. 

Fl făcu ochii mari. 

— Inginer? 

— Este atât de greu de crezut? Da, sunt inginer și am un 
raport de redactat până duminică dimineaţă. Dacă nu vezi 
vreun inconvenient, voi merge să alerg pe plajă ca să mă 
dezmorţesc, să cinez şi să mă culc devreme. 

— Am o idee: vom utiliza timpul pe care l-ai fi petrecut în 
mod normal alergând, ca să cinăm liniștiți la un restaurant. 

— Nici nu se pune problema, protestă ea. 

— Gretchen, de ce te temi? Nu este prima dată când luăm 
masa împreună! 

— Dacă accept să cinez cu tine, mă vei lăsa în pace după aceea? 

— Nu, mărturisi el cu sinceritate. Cunoşti un loc exotic 
unde am putea lua cina? 

Un sfert de oră mai târziu, în mașina sport a lui Cliff, se 
amestecau în circulaţia din New Haven. Aruncând din când în 
când pe furiș o privire către însoţitorul ei, Gretchen încerca să 
înțeleagă situaţia. Oricare ar fi profesiunea lui Cliff Powell, 
avea gust în materie de eleganță masculină și de mașină. Din 
el se degaja o impresie de îndestulare materială pe care n-o 
remarcase în Maine. Nu că veniturile lui aveau cea mai mică 
importanţă în ochii ei, dar neștiind despre el decât numele, 
era constrânsă să se agate de amănunte nesemnificative 
pentru a se asigura. 

Urmând instrucțiunile lui Gretchen, el opri curând în fața 
„Chez Chen“, un restaurant franco-vietnamez cunoscut în 
regiune pentru bucătăria lui excelentă. Gretchen venise 
adesea acolo cu Jack și chelnerul şef o salută cu căldură 
înainte de a-i însoţi la o masă rotundă în fundul unei săli mari 
cu aer condiţionat. 

Văzând interesul cu care Cliff examina decoraţiunea, 
Gretchen îl întrebă dacă fusese în Vietnam. 

— Am fost infirmier acolo. Dar prefer să nu vorbesc despre asta. 

Înţelegându-i reticențele, nu mai insistă. Retrăi în 
memorie noaptea când se ocupase de piciorul ei, cu tandrete 

şi solicitudine. Dacă servise în Vietnam, trebuia să aibă cam 
treizeci și cinci de ani. De ce făcea astfel de calcule? 
Curiozitatea sa instinctivă în privinţa lui îi provoca o anumită 
neliniște... 

Se simţi ușurată să-l vadă pe chelnerul șef revenind cu 
meniurile. Ca aperitiv ea comandă un gin-fizz și Cliff un 
scotch. Cliff Powell bea Scotch, se gândi ea, conștientă de 
absurditatea reflecţiilor ei. 

Cliff rupse în fine tăcerea încordată care se instalase 
între ei. 

— De ce mă primeşti cu atâta răceală? 

— Nu pierzi timpul cu ocolișuri inutile, observă ea pe un 
ton dulce-amar. 

— Am nevoie de câteva clarificări, G.S. Se pare că avem 
impresii foarte divergente despre ceea ce s-a petrecut în 
ultima lună. 

— De ce ai răscolit în portofelul meu? 

— Pentru că voiam să te revăd. 

— De ce? Ca să mai petreci câteva „zile minunate“? 

— Mai mult decât atât, Gretchen. Noi... n-am fost foarte 
prudenti când am fost împreună. Dacă... 

Ezită înainte de a continua. 

— Dacă existau consecinţe, mi-ar fi plăcut să știu. 

Gretchen se îmblânzi. Când îl cunoscuse pe Cliff nu știa 
nimic despre el, dar trebuie să fi simţit că era cinstit și 
responsabil. Câţi bărbaţi și-ar fi dat osteneala să caute o femeie 
cu care au petrecut o aventură atât de scurtă pentru a-și asuma 
consecinţele actelor lor? 


FRUMOASA NECUNOSCUTĂ 89 


— N-aveai de ce să-ţi faci griji, spuse ea. Eram protejată. 

El o privi gânditor, apoi zâmbi. 

— lată o veste bună. Dar există ceva ce nu înțeleg, 
Gretchen. Ne simţeam atât de bine împreună. Ce rău ar fi să 
continuăm? 

— Tocmai, răspunse ea încet. 

El păstră tăcerea în timp ce chelnerul le prezenta farfuriile 
cu supă și salată. Cliff o sără distrat înainte de a gusta. 

— Poţi să-mi explici ce înţelegi prin „tocmai?“ 

Cum să-l facă să înțeleagă că aventurile pasionate și 
efemere n-o interesau? 

— Eu... nu sunt ceea ce crezi, bombăni ea. Este o altă 
persoană pe care ai cunoscut-o pe drum. 

— Bineînţeles, observă el cu amuzament. Azi ai unghiile 
făcute. 

Ea scoase un oftat profund. 

— Ascultă, Cliff... Eu nu sunt genul de femeie care... 

— Care? o încurajă el. 

— Care face ce am făcut în timpul excursiei, termină ea cu 
o voce scăzută. 

— Totuşi, tu ești cea care ai făcut ceea ce ai făcut pe drum. 
Oh, Gretchen, de ce să vorbim cu astfel de ocolișuri? 

Fără s-o slăbească din ochi, el bău o înghiţitură de 
scotch. 

— Te-am găsit fantastică, în poiană. Încerci să-mi spui că nu 
ești o femeie fantastică. 

— Poate, cedă ea. 

Dacă el considera „fantastice“ abandonul și pasiunea pe 
care o arătase, atunci cu siguranță nu era aceea. 

— Mă simt stânjenită când mă gândesc la ce s-a întâmplat, Cliff. 

El păru să realizeze dificultăţile cu care ea încerca să-și 
exprime sentimentele, căci ochii lui albaștri de nepătruns o 
observară un moment perplecși. 

— De ce? întrebă el în fine. 

— Pentru că sunt Gretchen Sprague, locuind în New Haven, 
şi nu G.S. Știu că nu mă crezi... 

— Ce nu cred? 

De ce îi complica astfel sarcina? Trebuia să termine. 

— Cliff, nu vom face dragoste împreună. 

Această declaraţie abruptă o epuizase şi, proptită cu spatele 
de banchetă, îl văzu pe Cliff ridicându-și uimit sprâncenele. 

— Trebuie să fi înțeles greșit. Cine a vorbit despre a face 
dragoste? 

— Este ceea ce s-a întâmplat în poiană, sau ai uitat? 

— Nu. Dar era perfect normal... 

— În cazul acesta, i-o întoarse ea, înăbușindu-și emoţiile 
care urcau în ea, poate că nu sunt complet normală. 

Se simţea nervoasă, vulnerabilă și jalnică. Privirea lui Cliff o 
apăsa îngrozitor. Neavând poftă de mâncare, nu putea să-și 
găsească refugiu în îndeplinirea gesturilor zilnice și simple. 

— Gretchen, spuse el în fine, cu vocea atât de scăzută încât 
abia îl auzi, ţi-ai bătut joc de mine în timpul ultimilor trei zile? 
Nu. M-ai folosit? Bineînţeles că nu. Deci, n-ai nimic să regreti. 

EI privi emoţiile care se oglindeau pe faţa lui Gretchen ca 
tot atâtea umbre fugitive. 

— Atunci să nu mai vorbim despre asta, sugeră el blând. Să 
discutăm mai degrabă despre acum. În legătură cu acest Jack... 
începu el cu ezitare. Lucrezi pentru el? 

Gretchen tresări. 

— Nu. 

— Şi totuși, scrii un raport pentru el. 

— Societatea lui a comandat societăţii mele un studiu de 
fezabilitate în legătură cu o uzină chimică pentru care el 
desenează planurile, explică ea. 

— O uzină chimică? Este o antiteză a aerului curat și vieţii în 
stare sălbatică. 

— Nu neapărat. 

El spusese „antiteză“. Acest cuvânt trăda o anumită 
erudiție. 

— Eşti cultivat? întrebă ea spontan, regretând imediat 
bizareria întrebării ei. 

— Am citit câteva cărți, într-adevăr, răspunse el cu umor. 

Ea își plecă ochii, simțindu-se deodată ridicolă. 

— Nu mi-e foame, Cliff... îmi pare rău. 

— Nu trebuie. Vrei să cer nota? 

Cum ea încuviință cu un semn din cap, el făcu semn 
chelnerului care se neliniștea de starea sănătăţii lui Gretchen 
văzând că nu se atinsese de mâncare. Încurcată, îl asigură că 
suferea de o indispoziţie trecătoare și Cliff plăti nota cu o carte 
de credit. 

Exceptând momentele când trebuia să-i indice drumul, 
Gretchen păstră tăcerea pe tot parcursul drumului de 
întoarcere. Nu reușea să alunge multitudinea de amintiri din 
poiană care apăreau pe nepusă masă în orice moment. 

Când ajunseră în fine să vadă casa, Cliff își îndreptă mașina 
pe alee și opri motorul. 

— Nu! strigă Gretchen aproape imediat. 

— Nu, ce? 

— Nu poti intra. 

— Cum vei vrea. Putem să vorbim aici. 

Degetele lui îi prinseră bărbia și o obligă să-l privească. 
Luna le lumina feţele cu un halo argintiu. 

— Explică-mi, Gretchen. Aveam impresia că îţi plăcea cu 
mine, în Apalași. 

— Asta este sigur, reuși ea să articuleze, tremurând deodată 
când simţi mâna lui căutând-o pe a ei. Dar eu... eu abia te 
cunoșteam. 

— Ştiu. Avem mult timp de recuperat. Spune-mi, Gretchen, 
urmă el pe un ton mângâietor. Mai ești încă legată de acel Jack? 

— Nu, mărturisi ea cu sinceritate, reproșându-i în sinea ei 
că o adusese în situaţia să răspundă unei întrebări atât de 
personale. Cliff, încheie ea contrariată, n-ai nici un drept să-mi 
pui întrebări despre viaţa mea. 

— De ce? Să uităm ce s-a întâmplat între noi tine de obsesie, 
la tine. În ceea ce mă privește, dacă trebuie să mă bat, am 
dreptul să știu împotriva cui și a ce. 

— Este absurd, Cliff. Ne-am înșelat... 

— Dacă unul dintre noi doi s-ar fi servit de celălalt, 
înțelegeam reticenţele tale. 

Cum ea păstra tăcerea, el ridică din umeri. 

— Atunci, dacă am greșit procedând astfel, trebuie să 
reparăm aceste greșeli, Gretchen. 

Aplecându-se peste maneta schimbătorului de viteze, îi 
atinse ușor buzele, atât de blând încât n-avu curajul să-l 
respingă. Apoi îi prinse mâna și i-o puse pe obrazul său. 

Moliciunea pielii lui Cliff o umplu de mirare. Își aminti de 
barba crescută, aspră sub degetele ei. Era oare același bărbat 
care înota gol la soare? 

De ce ar fi diferit? Împinsă de curiozitate, degetele ei nu 
rezistară dorinţei de a mai întârzia câteva clipe pe această faţă 
netedă. 

— Voi fi aici la prima oră mâine dimineaţă, murmură el. 

— De ce s-o faci? 

— Să iau micul dejun cu tine, la naiba! 

— Nu pot să te văd mâine. Am de lucru. 

— Şi eu la fel, răspunse el. Dacă sunt aici la ora opt, înainte 
de nouă vom fi deja la lucru. 

Aplecându-se din nou, depuse un sărut pe buzele ei. 

— Noapte bună, Gretchen, murmură el. 

Uluită, îşi adună ultimele forțe pentru a coborî din mașină. 
Cu un pas nesigur, urcă aleea, întoarse cheia în broască și 
închise ușa cu un pocnet sec în spatele ei. 

Nu începu să respire normal decât atunci când auzi un 
zgomot de motor care se îndepărta. 


Capitolul 7 


Soneria sună exact la ora opt a doua zi dimineață. Toată 
noaptea, somnul fugise de Gretchen și se trezise cu o oră mai 
devreme decât de obicei. După un duș rapid, imbrăcase un 
pantalon de bumbac gălbui și un pulover negru cu guler 
deschis. Ziua promitea să fie toridă și își împletise prudentă 
părul. 

Inspirând profund ca să prindă curaj, lăsă jurnalul pe 
care-l citea şi se duse să deschidă. 

El stătea în prag, aparent tot atât de destins pe cât era ea 
de nervoasă. Proaspăt ras, cu părul încă umed de la duș, purta 
un pantalon de pânză bej şi o cămașă albastră care-i punea în 
valoare strălucirea privirii. 

— Bună, frumoasă necunoscută, o salută el. 

Gretchen îl observă câteva clipe, aproape speriată la ideea 
de a-l invita să intre. El era simbolul viu al reușitei, al 
farmecului și al inteligenţei. 

— Vorbeam serios, ieri seară, au fost primele cuvinte pe 
care ea le pronunță. 

Privirea lui Cliff se întunecă. 

— Ai spus multe lucruri, ieri seară, remarcă el. 

— Le credeam pe toate. În special că am de lucru astăzi. 
Dacă-ţi imaginezi că voi pregăti micul dejun... 

— Nu-i nevoie. Contam să te duc într-o cafenea, bineînţeles. 
Ne vom apuca de lucru imediat după aceea. 

Gretchen n-avea forța să se lupte. Docilă, se duse să-și 
caute geanta și își verifică pentru ultima dată înfățișarea în 
oglindă înainte de a-l ajunge din urmă. Această grijă asupra 
înfățișării ei nu era oare ciudată din partea cuiva care 
pretindea că nu mai vrea să audă vorbindu-se despre Cliff 
Powell? 

Alungând aceste gânduri tulburătoare, își concentră 
reflecțiile asupra situaţiei prezente. Despre ce lucru voia să 
vorbească în ceea ce-l privea? 

Pradă incertitudinii, încuie ușa casei cu cheia și merse până 
la mașina lui Cliff. Fără să-l aștepte, deschise portiera 
pasagerului și se lăsă să cadă pe scaunul scund cu o expresie 
îmbufnată. Cliff nu păru să observe nimic și-și puse o pereche 
de ochelari de soare înainte de a porni motorul. 

— Unde mergem? întrebă el când ajunseră la prima 
intersecţie. 

— Îmi este egal, răspunse ea cu o ridicare de umeri. Nu 
mi-e foame. 

El continuă să ruleze drept înainte până în momentul când 
reperă o cafenea fără pretenţii pe marginea drumului. Când 

întoarse privirea interogativă spre vecina sa, ea se mulţumi să 
ridice din nou din umeri cu indiferenţă. 

În interior, sala era climatizată şi Gretchen tremura uşor în 
timp ce chelnerița îi conducea până la o masă. Ea umplu două 
cești cu cafea şi-i lăsă să consulte meniul. 

Nu schimbară nici un cuvânt până la întoarcerea 
chelneriţei venită să ia comanda. Cliff ceru o omletă și ea un 
bol de cereale. 

— Numai atât? se neliniști el. 

— Ţi-am spus că nu mi-e foame. 

— Din cauza mea? 

— Cu siguranţă, nu. 

El zâmbi. 

— Este un semn bun. 

— Pentru Dumnezeu, nu lua în derâdere tot ce spun. Sunt 
serioasă. 

— Știu bine că în sinea ta crezi că este suficient să fii 
dezagreabilă cu mine ca să mă faci să fug. Dar nu conta pe asta. 

Farfuriile lor au fost aduse pe masă și Gretchen se uită cu 
o privire posomorâtă la laptele cu cereale. Dinspre partea lui, 
Cliff începu cu poftă omleta lui. Văzând că se ospăta, și-l 
imagină într-unul din restaurantele la modă din New York, în 
compania unei femei frumoase cu un elegant portțigaret de 
sidef. 

— New York, murmură ea. 

Această remarcă abruptă îl surprinse. 

— Poftim? 

— Locuiești într-adevăr la New York? 

— Da. 

— Niciodată n-aş fi ghicit. lubești atât de mult natura. 

— Unii newyorkezi ti-ar răspunde că acest oraș este o 
junglă, remarcă el. Mie îmi place la New York. Dar voi pleca 
de fiecare dată când pot cu cortul. Aș fi putut alege să trăiesc 
sub un copac şi să mă duc uneori la New York, dar recunosc 
că acest aranjament este lipsit de realism. 

— Ai crescut acolo? 

Fără s-o slăbească din ochi, se sprijini confortabil de 
spătarul scaunului, mulțumit de interesul pe care i-l arăta. 

— N-am crescut nicăieri în mod special. Când eram copil, 
mă mutam foarte des. M-am născut la Topeka. După moartea 
tatălui meu, mama și cu mine am plecat în Minnesota, unde 
era familia ei. S-a recăsătorit și am petrecut câteva luni la 
Dallas, apoi la Worcester. Mi-am făcut studiile în Pennsylvania 
și apoi am petrecut un an în Vietnam. De atunci, locuiesc la 
New York. 

— Ai dus o viaţă de vagabond... 

— Poate pentru acest motiv îmi plac excursiile. În tot cazul, 
pentru a termina această scurtă poveste a vieţii mele, dacă 
n-aș fi fost în Vietnam, aș fi făcut probabil studii de medicină. 
Din fericire, am scăpat de asta! 

Gretchen își aminti cu câtă grijă se ocupase de piciorul ei 
în Apalași. 

— Ai fi fost totuși un medic excelent, observă ea. 

După ce-i adresase un zâmbet, el înghiţi restul de cafea 
și-i făcu semn chelneriţei să-i aducă nota. 

— Nu cred. Mi-ar fi lipsit aerul, închis într-un cabinet medical. 
Gretchen medita încă asupra informaţiilor pe care Cliff i le 
relatase când părăsiră cafeneaua. Căldura care domnea afară îi 
sufocă și ea se bucură să revină acasă în mașina decapotabilă. 

Pe şoseaua naţională, Cliff luă direcţia spre vest. 

— Ai greșit sensul, strigă Gretchen, cuvintele ei fiind purtate 
de vânt. 

Ignorând remarca ei, el continuă să ruleze. Curând, 
Gretchen înțepeni, neliniștită de soarta raportului ei. Unde o 
ducea oare? 

La ieşirea din Stratford, el se angajă pe Șoseaua 1. I-au 
trebuit câteva minute lui Gretchen ca să realizeze că el se 
orienta perfect și că regiunea nu-i era necunoscută. El sfârși 
prin a intra în parcarea de la Sporting, un mare magazin de 
sport de unde ea își cumpărase cortul acum câţiva ani. 

De ce naiba voia Cliff să facă acum cumpărături? Ea își 
încruntă sprâncenele aruncând o privire la ceas. Magazinul nu 
se deschidea decât peste douăzeci de minute, timp preţios de 
care ar fi putut să profite pentru a înainta cu redactarea 
raportului ei. 

Cu buzele strânse de furie, îl urmă totuși pe Cliff până la 
intrarea în magazin. În interior, vânzătoarele se pregăteau să 
deschidă. Cliff bătu în ușa cu geam cu o cheie. 

O tânără femeie se apropie și acţionă sistemul manual de 
deschidere a ușilor. 

— Îmi pare rău domnule, dar magazinul nu se deschide 
decât la ora nouă și jumătate. 

— Am întâlnire cu Mitch Neubold. 

— Dati-mi numele dumneavoastră, mă duc să-l anunţ. 

— Cliff Powell, se prezentă el. 

Ochii tinerei femei se măriră de uimire. 

— Cliff Powell? repetă ea. 

El confirmă cu o scurtă clătinare din cap. 

— Vă rog, domnule Powell. Intraţi. Mă duc imediat să-l caut 
pe director. 

Ce însemna oare atitudinea tinerei vânzătoare? Cliff era 
deci un client atât de important? Fără să pară că remarcă 
surpriza ei, el se apropie de un raion și îndreptă mașinal o 
rachetă de tenis prost agăţată. În acel moment, un bărbat de 
vârstă medie cu un început de chelie veni să-l întâmpine, cu 
mâna întinsă. 

— Cliff! ai venit mai devreme! 

El se întoarse ca să-l salute pe noul venit cu un zâmbet. 

— Bună ziua, Mitch. Sper că nu te superi, dar trebuie s-o 
duc pe prietena mea la biroul ei, și am avansat puțin ora 
întâlnirii noastre. Gretchen Sprague, iată-l pe Mitch Neubold. 

Bărbatul de vreo cincizeci de ani strânse cu căldură mâna 
tinerei femei. 

— Cliff, ai putea să mă urmezi în biroul meu? Nu eram sigur 
ce dorești să iei. 

Cliff se întoarse surâzând spre Gretchen. 

— Cinci minute, promise el înainte de a-l urma pe director 
în spatele magazinului. 

Total uluită, îl revăzu câteva minute mai târziu cu un teanc 
gros de hârtii. 


100 IRIS BROMIGE 


— Sunt gata, spuse el cu un zâmbet. 

Urmat de o Gretchen uluită, ieși din magazin și se îndreptă 
cu pași vioi spre mașina lui. Cu ochi mari, îl privi cum se 
instalează la volan. Când luară drumul de întoarcere, 
Gretchen îi puse întrebarea care-i stătea pe buze: 

— Eşti contabil? întrebă ea. 

— Nu. 

Descurajată, păstră câteva clipe de tăcere, apoi decise să-și 
încerce norocul încă o dată. 

— Lucrezi pentru acest lanţ de magazine? 

— Sunt proprietarul lui, răspunse el ca și cum era vorba de 
lucrul cel mai fireasc din lume. 

— Nu te cred, spuse ea cu un aer încăpățânat. 

Fl îi aruncă o privire amuzată. 

— Bănuiesc că m-ai luat drept un Tarzan analfabet, râse el ironic. 

Cu obrajii în flăcări, ea se întoarse. Desigur, făcuse 
presupunerile cele mai fantastice în privinţa lui. Riscă o privire 
rapidă asupra profilului lui. Vântul îi arunca părul înapoi, 
degajându-i faţa tăbăcită de soare. Înţelese cu consternare că 
supoziţiile ei cu privire la el erau departe de a fi corecte. 
Acum era evident: Cliff era un om de afaceri în culmea 
reușitei. De ce își pierdea timpul şi energia cu ea? 

Răspunsul veni cu ușurință. De altfel, nu se ascunsese: 
considera că petrecuse câteva „zile minunate“ cu ea în 
Maine.Ceea ce înțelegea prin „zile minunate“ nu lăsa nici o 
îndoială. Că ea exprima unele reticente trebuia să crească 
interesul jocului, pentru acest bărbat cu siguranţă obișnuit să 
nu i se opună nici o rezistenţă. 

— La ce te gândești? se interesă el. 

Ea căută cu disperare ce să răspundă. 

— Mi-am cumpărat cortul dintr-un magazin Sporting. Îmi 
amintesc că nu era ieftin. Atenţie, trebuie s-o iei la dreapta. 

Cliff încetini și se angajă pe breteaua de ieșire. 

— Preţurile noastre sunt absolut rezonabile pentru calitatea 
mărfurilor pe care le vindem, replică el. 

Un stop obligându-l să oprească, se întoarse spre 
Gretchen. 

— Tocmai, ceva m-a intrigat în legătură cu cortul tău. Era 
vizibil nefolosit și totuși nu este un model recent. 

Ea clătină din cap. 

— L-am cumpărat acum doi ani. Trebuia să merg în excursie, 
dar destinul a hotărât altfel şi nu l-am folosit imediat... 

Când la începutul legăturii lor, îi propusese lui Jack o 
excursie în Florida, el pufnise în râs și refuzase cu tărie s-o 
însoţească în această excursie. În loc de asta, o dusese să 
petreacă o săptămână în luxosul iaht-club din Cape Code și 
cortul fusese expulzat în fundul unui dulap cu valize. 

Cliff simţi că era preferabil să nu continue pe această cale. 

Peste zece minute, ieșeau din ascensor la ultimul etaj al 
imobilului aproape pustiu care adăpostea Urban Designs. 
Gretchen îl precedă pe Cliff până la biroul ei personal. 
Deschise ușa, răsuci comutatorul şi-l invită să intre. 

— Fără fereastră? observă el, cu sprâncenele încruntate. 

— A fost singurul birou disponibil când am fost angajată. 

Cliff își continuă inspecția, oprindu-se în faţa fotografiilor 
agățate pe peretele din faţa biroului ei. Se apropie pentru a le 
examina mai de aproape. 

— Au fost făcute în Yosemite, explică ea. De fratele meu 
Steve, în timpul ultimei noastre excursii înainte de căsătoria 
lui. Micul lac este frumos, nu-i așa? 

— Foarte frumos, încuviinţă Cliff. 

Întorcându-se spre ea, îi adresă un zâmbet enigmatic. 

— Dar cunosc altul și mai atrăgător... 

Această aluzie o făcu să roşească. 

— Am de lucru, spuse ea încet, pentru a se îndepărta de 
acest subiect delicat. 

— Unde te vei instala? 

— În fata calculatorului. 

— Atunci, eu iau biroul. 

Ea îl privi lung, căutând cu disperare cum să scape de el, 
apoi, renunţă foarte repede. Sarcina era supraomenească. Cu 
o ridicare din umeri, părăsi camera ca să meargă să branșeze 
imprimanta centrală în biroul vecin. La întoarcere, îl găsi 
concentrat asupra lecturii actelor pe care i le încredințase 
directorul de la Sporting. Fără să se ocupe de el, se adânci în 
propriul său lucru. 

La început, întâmpină mari dificultăţi să se concentreze. 
Degeaba îi întorsese spatele, el umplea biroul cu prezenţa lui 
formidabilă. Își imagina fără greutate, lungile lui picioare 
încrucișate sub masa de lucru, umerii largi aplecaţi asupra 
documentelor, parfumul discret al loţiunii lui după ras. Și mai 
ales, îşi închipuia mâinile lui, degetele coborând de-a lungul 
coloanelor interminabile de cifre... acest corp care făcuse să 
nască în ea senzaţii noi și tulburătoare. 

Cu preţul unui imens efort, reuși să-și potolească bătăile 
inimii. Apoi, încetul cu încetul, uită complet de Cliff. Redactă 

prima parte a raportului înainte de a se cufunda în 
examinarea fotografiei aeriene a locului, imaginându-și 
traseul unui drum posibil între șoseaua principală și 
amplasamentul clădirilor uzinei. Primul ei obiectiv era să 
salveze un număr cât mai mare de copaci de o moarte sigură. 

Revenind fără încetare la raportul geologic, evaluă mai 
multe posibilităţi. La capătul unui lung moment, faţa ei se 
lumină brusc; construind un drum gudronat între cele două 
puncte, distanţa între șoseaua naţională și locul respectiv se 
reducea aproape la jumătate! Avea soluţia! Nu mai rămânea 
decât să-l convingă pe Jim Conklin și compania lui că era 
prezumțioas să spere o reducere a preţurilor speculând 
lemnul... 

Deodată, simţi mâinile lui Cliff pe umerii ei, masându-i 
încet. Închizând ochii, își aminti de acea seară când, după ce 
trăiseră momente de plăcere intensă, el făcuse aceleași 
gesturi, surprinzând-o în mijlocul preparării cinei. Cât de ireal 
i se păruse acel moment! 

Deschizând repede ochii, se mișcă pe scaun, scăpând de 
presiunea dulce a mâinilor lui Cliff. 

— La ce lucrezi? întrebă el, rupând tăcerea. 

— Încerc să găsesc un mod de a salva câţiva copaci, 
răspunse ea. 

— Mi se pare o sarcină nobilă, observă el. Dar după părerea 
mea, pentru o sâmbătă ai făcut destul, adăugă el arătându-i lui 
Gretchen elegantul lui ceas de aur. 

Ora trei şi jumătate! Nu-și credea ochilor. Oricum, 
judecând după teancul de hârtii scrise care se îngrămădeau în 

faţa ei, efectuase majoritatea lucrului pe care și-l propusese. O 
să-i fie foarte ușor să încheie luni dimineaţă şi să 
dactilografieze raportul după-amiază. 

O problemă se punea, totuși: Cliff. Era datoare să fie 
cinstită cu el și să-i vorbească fără ocol. Având aranjată munca 
ei, se întoarse spre el. 

— Ascultă, Cliff, nu știu care sunt planurile tale pentru 
astăzi, dar sper că nu contezi pe mine. 

— Tocmai că da. 

Prinzând-o de cot, îi întinse poșeta şi o conduse spre ușă. 
Înfuriată de manierele lui autoritare, dar neștiind cum să se 
apere, întoarse cheia în broască și se îndreptă, cu capul sus, 
spre ascensor. Când cabina îi ducea spre parterul imobilului, 
își adună curajul și se întoarse spre el. 

— Cine îţi spune că sunt liberă astă-seară? 

— Dacă nu ești, eliberează-te, răspunse el simplu. 

— Ce încerci să dovedeșşti, tratându-mă astfel? întrebă ea în 
pragul isteriei. 

Cliff rămânea calm, ceea ce sporea furia ei. 

— Crezi într-adevăr că acele câteva momente merită 
osteneala să faci presiuni asupra mea? adăugă ea iritată. 

— Calm, G.S. Pentru început, nu am intenţia să te forțez la ceva. 

— Tocmai, care sunt intenţiile tale? 

Auzindu-se punând această întrebare, îi venea să intre în 
pământ. Vorbea ca femeia posesivă cum o acuzase Jack că este, 
implorându-l aproape să-și ia un angajament care era sigură că 
nu-l dorea din partea lui Cliff, deoarece i-ar reaminti mereu 
această perioadă din viaţa ei când își pierduse judecata și se 
aruncase în brațele primului venit. 

Spațiul închis al ascensorului deveni insuportabil și când 
ușile se deschiseră se repezi afară și alergă spre stradă. Lui 
Cliff nu-i fu greu s-o ajungă din urmă. Prinzându-i încheietura 
mâinii, o obligă doar să-i facă faţă. 

— Gretchen, spuse el simplu. 

Descumpănită de blândeţea vocii lui, se destinse imediat. 
Privirea ei trecu prin ușile de sticlă și privi un timp circulaţia 
de pe această stradă animată din New Haven, în timp ce, 
treptat, calmul îi revenea. 

— Gretchen, vrei într-adevăr să vorbim de intenţii, acum? 

— Nu, deloc, răspunse ea într-un suflu. 

El rămase gânditor câteva secunde, apoi îi luă mâna. 

— Să plecăm. 

Drumul de întoarcere spre casa lui Gretchen se petrecu în 
tăcerea cea mai completă. Când mașina încetini în fine și se 
opri de-a lungul trotuarului, Gretchen sări afară și trânti 
portiera în spatele ei. 

— Nu-mi pasă ce vei spune, acum voi alerga. 

— Unde? 

— Pe plajă. Zece kilometri. 

— Foarte bine. Mă voi întoarce într-o oră. 

— Eu nu. Alerg încet. 

— O oră şi jumătate, atunci. 

Așa cum promisese, reveni după o oră și jumătate. 
Gretchen abia îşi termina dușul când auzi soneria. 
Neîndrăznind să se prezinte în faţa lui în halat, își luă timp să 
imbrace o pereche de blugi și un tricou vărgat înainte să 
meargă să deschidă. 

Cliff intră fluierând vesel, cu o pungă mare de băcănie în mână. 

— Atunci? întrebă el. Cum a fost? 

— S-a făcut foarte cald. 

În realitate, toate gândurile ei fuseseră acaparate de 
bărbatul care stătea în faţa ei. Trebuise să se încline în faţa 
evidenţei: o parte din ea însăși se simţea mult mai atrasă de el 
decât şi-ar fi imaginat că este posibil, în timp ce cealaltă parte 
refuza să uite că nu venise până la ea decât pentru a continua 
scurta lor legătură. 

Ea nu putea să-l condamne, nici să-l urască. Dimpotrivă, 
era flatată de eforturile pe care le făcea ca s-o cucerească. 
Când îşi amintea de cutezanța de care dăduse dovadă 
chestionându-l în legătură cu intenţiile lui, roșea de jenă. La 
urma urmei, cine exercita cea mai mare presiune asupra ei 
dacă nu ea însăși? 

Se angaja într-o bătălie feroce, o parte din fiinţa ei luptând 
pentru a păstra valorile de care rămăsese atașată toată viaţa, 
iar cealaltă parte încercând să se elibereze de această 
constrângere pentru a învăţa să-l cunoască pe Cliff, să-i dea o 
șansă. 

Obiectul acestui conflict de nerezolvat intră în bucătărie, 
foarte în largul lui. 

— Să vedem, declară el, deschizând dulapurile şi sertarele 
ca la el acasă. Ne trebuie două farfurii, două pahare, 
şerveţele... 

— Pentru ce? 

— Plecăm la picnic pe malul mării. Ah, să nu uităm o 
cuvertură sau un prosop de plajă, cum vrei. 

— Plaja municipală se închide la ora cinci, îl informă 
Gretchen. 

Trebuia mai mult ca să-l descumpănească. 

— Sunt sigur că poliţia are treburi mai importante de făcut 
decât să aresteze două persoane tinere inocente făcând un 
picnic în afara orelor reglementare, obiectă el, punând pe 
masă diverse obiecte cu care voia să umple coșul. 

Descurajată, ea ieşi din bucătărie şi se duse să caute pătura 
pe care el o cerea. De ce nu reacţiona? De ce se lăsa 
manipulată astfel? Pentru că nu găsea nici un mijloc să se 
debaraseze de el? Sau pentru că era hipnotizată de ochii lui 
atât de albaştri? 

Cu un geamăt atestând neputinta, scoase o cuvertură din 
dulap și reveni în bucătărie. 

Puțin după aceea, se opreau în fața unui grilaj care 
interzicea accesul pe plajă. Nicidecum descurajat, Cliff o 
ajută pe Gretchen să-l sară, apoi o conduse de mână. El 
alese un loc la adăpost de priviri, pentru a întinde cuvertura 
și a aranja picnicul. Gretchen descoperi uimită conţinutul 
pungii lui de băcănie: o sticlă cu vin de Moselle, rulouri de 
şuncă, un sortiment de brânză şi de biscuiţi, mere roșii și 
prăjituri. 

Un timp, tăcerea n-a fost tulburată decât de zgomotul 
valurilor izbite de stâncă și de strigătul păsărilor. Amândoi 
întorceau privirea spre apă, răcorită de briza marină. Pe 
măsură ce ronţăia biscuiţii și brânza pe care i le întindea Cliff, 
Gretchen simţi cum slăbeşte tensiunea care sălăjluia în ea. 

— Cum ai devenit inginer? întrebă el deodată. 

— Eram bună la matematică și voiam să fac o meserie prin 
intermediul căreia să-mi pot pune semnătura pe lumea care 
mă înconjura. 

El zâmbi. 

— Este o profesiune destul de neobișnuită pentru o femeie. 
Trebuie să ai un anumit curaj ca s-o practici. 

— De acum în vreo zece ani, nu voi mai fi o excepție. 

— Peste zece ani, poate vor fi mult mai multe femei care să 
nu se teamă să plece singure în excursii, adăugă Cliff. 

Gretchen se întoarse spre el. Silueta lui se decupa pe cerul 
palid pe care noaptea îl învăluia treptat. 

— Cliff... îmi pare rău că am fost atât de... dezagreabilă cu 
tine. Tu nu ești răspunzător, n-ai făcut nimic ca să meriti 
ostilitatea mea, dar... Ceea ce s-a întâmplat între noi lângă 
micul lac este... a fost o nebunie. 

— Nu există nici o legătură cu nebunia în faptul că două 
ființe omenești răspund la chemarea naturii, Gretchen. Și nici 
nu este nimic rău în asta. Ceea ce s-a petrecut între noi a fost 
frumos, perfect. 

O adiere de vânt sufla în părul lui Gretchen și, incapabil de a 
rezista, Cliff întinse mâna pentru a mângâia buclele ei încurcate. 

— Eşti la fel de frumoasă ca în amintirea mea, murmură el. 
Îti mulţumesc că nu ti-ai strâns părul, astă-seară... 

Fu cât pe ce să-i spună că nu-l lăsase liber pe umeri cu 
intenţia să-i placă lui. Dar cum degetele lui continuau să se 
joace cu buclele ei castaniu-roșcate, nu găsi curajul să-l 
contrazică. 

Deodată, în momentul când se aștepta cel mai puţin, Cliff 
îi atinse ușor buzele. Această mângâiere furișă înfrânse 
rezistenţa ei şi, toropită, se întinse pe cuvertură cu un mic 
geamăt tânguitor. 

Un sărut pasionat îi reuni, trezind amintiri fierbinţi care-i 
transportară spre marginea micului lac de munte, la sute de 
kilometri de acolo. Deodată, nimic nu mai avu importanță 
decât să regăsească plăcerea împărtășită acum o lună. 

Gretchen își strecură degetele în coama lui deasă, 
strângându-l spre ea. În bratele lui, se simtea transportată într-o 
altă lume unde totul devenea posibil. 

Smulgându-se câteva clipe din dulceaţa buzelor ei, el se 
retrase ca s-o privească. 

— Gretchen, murmură el, nu este nimic rău în ceea ce 
simțim unul pentru altul, nu înţelegi? 

Tulburarea ei era prea mare ca să-i răspundă. Cu timiditate, 
îşi apropie buzele de ale lui, simțind primii fiori ai dorinţei. 
Corpul nu-i mai aparținea, oferindu-i mutește lui Cliff 
secretele ei cele mai dulci şi mai intime. Acest cadou instinctiv 
și spontan o copleșea de fericire. Încet, mâna lui îi părăsi fața 
ca să coboare în lungul gâtului ei, să-i mângâie arcul delicat al 
pieptului. Apoi, palma lui cuprinse conturul sânului ei 
fremătător, în timp ce degetul îi mângâia sfârcul întărit. 

— Sunt Cliff, Gretchen, spuse el într-un suflu. Spune-mi 
numele. Suntem persoane reale, aici la New Haven. Gretchen, 
spune-mi numele tău. 

Aici, acum... 

Deschizând brusc pleoapele, ea văzu în ochii lui reflectarea 
femeii voluptuoase care devenise în câteva clipe și-i fu teamă. 

— Nu, gemu ea slab, încercând să scape de magnetismul 
privirii lui. 

Un protest surd îi scăpă lui Cliff. Cu preţul unui mare efort, 
încerca să-și calmezele bătăile inimii și să domine dorinţa care-l 
înflăcăra. 

— Pentru Dumnezeu, Gretchen, explică-mi ce simţi. Vreau 
să înțeleg... 

Un sentiment de panică intensă acceleră respiraţia tinerei 
femei și în expresia ei se citea confuzia extremă de care era 
cuprinsă. 

— Tu nu știi cine sunt eu, bâigui ea. 

— Atunci, spune-mi tu, îi ceru el, amărăciunea alterându-i 
vocea. Nu sunt destul de bun pentru tine, așa-i? În viaţa reală, 
nu corespund ideilor pe care ti le faci despre un companion? 
În Maine, era o altă poveste. A trebuit să te mulțumești cu cel 
care trecea pe acolo, nu-i așa? 

O furie de nedescris puse stăpânire pe ea. Împingându-l 
violent, se ridică dintr-o săritură și începu să alerge. El o 
ajunse în câteva clipe și-i prinse încheieturile. 

— Lasă-mă! strigă ea orbește. 

— Gretchen! Sunt eu nebun? Am visat ce s-a petrecut între 
noi? Ce s-a petrecut lângă lac? 

O imensă oboseală o apăsa și simţi furia scăzând ca valurile 
de mare în retragere. 

— Nu, Cliff, suspină ea. Eu... sunt nedreaptă cu tine. Înţeleg 
că-ţi faci anumite idei cu privire la mine, dar... 

Privirea ei se pierdu în depărtare, refuzând să vadă 
decepția și suferinţa care se reflectau pe fața prietenului ei. 

— Poate ar fi mai bine să pleci, spuse ea în cele din urmă. 

— Voi pleca, fiindcă asta dorești, spuse el după o lungă 
tăcere. Dar voi reveni mâine. 

Cât timp îi va rezista oare? Cât timp va reuși să se domine? 

Încet, se întoarseră la locul picnicului, strânseră resturile 
de mâncare și strânseră pătura înainte de a lua drumul de 
întoarcere. 

— Cât intenţionezi să rămâi în regiune? întrebă Gretchen cu 
o voce tremurată, atunci când intrau în Casă. 

— Atât cât va trebui. 

Deodată, ceva se răsturnă în ea, ca un baraj cedând sub 
presiunea prea mare a apei. Acest foc care ardea în ei nu va 
muri decât după plecarea definitivă a lui Cliff. Nu exista decât 
un mijloc să-l stingă. 

În tăcere, îl luă de mână, și-l antrenă spre cameră. 

— Să sfârșim, Cliff, spuse ea cu un ton jalnic. Dacă asta este 
ceea ce vrei, dacă ăsta-i motivul pentru care ai făcut călătoria 
până aici, atunci mă supun voinţei tale. După aceea, vei pleca. 
Nu pot lupta contra ta, Cliff... 

Se lăsă să cadă pe saltea și-și acoperi fața cu mâinile. Cliff 
rămase pe prag mult timp, îngrozit. Minute lungi, privi fix 
umerii lui Gretchen care se scuturau de plâns din când în 
când. Apoi se întoarse și ieşi din casă. 


Capitolul 3 


Fl plecase. După evenimentele din ajun, cum putea să fie 
altfel? Privirea lui Gretchen se întoarse către fereastra fără 
perdea prin care razele soarelui matinal intra în valuri. 
Cearşaful se înfășurase în jurul gleznelor ei, atestând noaptea 
agitată care se sfârșea. 

Ce nebunie pusese stăpânire pe mintea ei? Cliff nu 
răspunsese, bineînțeles, invitaţiei ei. Era mult prea sensibil și 
cinstit pentru a abuza de un moment de slăbiciune din partea 
ei. Prin urmare, optase pentru singura soluţie care i se oferea: 
să plece, să părăsească New Haven, s-o uite. 

Aruncă o privire grăbită deșteptătorului electric pus pe 
jos lângă perna ei. Ora zece. Frântă de oboseală, se întinse 
îndelung și se ridică. Avea doar forța de a merge să-și caute 
ziarul de duminică în cutia poștală. Reprimându-și un 
căscat, deschise ușa de la intrare. Ochii ei se măriră de 
uimire. 

Cliff era așezat pe prima treaptă a peronului și citea pagina 
sporturilor. Ridică încet capul, ochii lui pătrunzători schițând 
ca un pictor conturul siluetei ei care se vedea prin materialul 
fin al cămășii de noapte. 

— Bună, G.S. 

— Oh Dumnezeule, gemu ea, ce faci aici? 

Drept răspuns, el reuni foile risipite ale jurnalului și se 
ridică. Trecând prin faţa ei, intră în casă și se duse să pună 
ziarul pe masa din bucătărie. 

— Mor de foame, declară el. 

În frigider, găsi o portocală pe care o decoji metodic 
deasupra coșului de gunoi. 

— Cliff, te-am invitat oare să iei această portocală? 

— Destinde-te, G.S.... 

— Destinde-te, calmează-te! Când vei înceta să mă sfătuiești 
să-mi schimb personalitatea? 

— În loc să bombăni, ce-ar fi să te ocupi mai curând de 
cafea? spuse el întinzându-i un sfert de portocală. 

Ignorându-l cu îngâmfare, ea scoase filtrul de cafea dintr-un 
sertar și-l plasă la locul lui. Sprijinită de masă cu braţele 
încrucișate la piept, îl privi savurând portocala. 

— Am planuri pentru azi, declară ea. Va trebui să pleci. 

— Ce fel de planuri? Un bal costumat pe tema cămășii de 
noapte? 

leșind în fugă din bucătărie, alergă să se închidă în camera 
ei, îşi puse un capot în ciuda căldurii și se întoarse în 
bucătărie. 

ÎI găsi pe cale să umple două boluri cu cereale. 

— Cliff, există un restaurant nu departe de aici, observă ea 
pe un ton aspru. Servesc acolo omlete excelente... 

— Mulţumesc, dar prefer compania ta. 

El luă cele două boluri și le duse în salon. Ea îl urmă fără 
tragere de inimă și se instală alături de el pe pernele aranjate 
pe jos. Cu o expresie furioasă, își vâri lingura în bolul cu 
cereale și o duse la gură. Mâncară fără să schimbe un singur 
cuvânt. Când terminară, Cliff își puse bolul alături de el și se 
întoarse spre Gretchen. 

— M-am gândit că am putea s-o luăm de la zero, declară el. 

— Să luăm ce? murmură ea pe un ton suspicios. 

— Unul din noi a comis o gafă. Sau poate amândoi. Aș vrea 
să-mi răspunzi. Am fost eu? 

Ea își puse bolul lângă al lui și privirea i se pierdu în 
depărtare. Răbdarea şi blândeţea lui Cliff erau dezarmante. 

— Nu, murmură ea încet. Eu am fost. Eu sunt. 

— Ce-ţi reproșezi? 

— Te-am lăsat... Ti-am dat... 

Își înghiți nodul din gât şi încercă să-și pună ordine în 
gânduri. Adunându-și curajul, se întoarse spre el. 

— Cliff, nu știu ce crezi despre mine după felul cum m-am 
comportat cu tine. Nu-ţi port pică pentru că te-ai înșelat în 
privința mea, dar eu... 

— Te-ar supăra să vorbeşti mai clar? i-o tăie Cliff. 

Ea inspiră adânc și încercă să formeze o frază coerentă. 

— De ce... de ce mă urmărești astfel, Cliff? New Yorkul nu 
duce lipsă de femei interesante... 

Cliff își plimbă privirea peste faţa proaspătă și inocentă a 
lui Gretchen, peste buzele tremurânde și ochii înceţoșaţi de 
lacrimi. 

— N-am mai întâlnit niciodată pe cineva care să-ţi semene, 
Gretchen, răspunse el cu o blândeţe intensă. De ce mă 
respingi cu atâta înverșunare? 

Ea închise ochii. Cliff părea sincer. Dar asta nu ștergea 
vinovăția pe care i-o provoca purtarea ei smintită. Nici un 
singur moment nu se gândise la el, preferase să fie 
iresponsabilă, iraţională, să nu se gândească la nimic. Acum, 
cum să-i explice cum era ea cu adevărat? 

— Bărbatul cu care trăiam, Cliff... începu ea, era primul pe 
care l-am iubit vreodată. 

O scurtă tăcere urmă după această mărturisire. Privirea lui 
Cliff alunecă de la faţă la corpul ei ghemuit într-o poză 
defensivă pe pernă. 

— M-am purtat ca o femeie liberă și modernă în căutarea 
plăcerii. Dar dacă n-am putut să-ţi spun numele meu, este 
pentru că mă temeam că făcând-o, să-mi regăsesc 
personalitatea făţarnică și temătoare, ceea ce voiam să evit cu 
orice preţ. 

Își ridică timid ochii spre el. 

— Te-am dorit foarte mult, Cliff. Din primul moment. Asta 
nu-mi semăna, dar nu puteam nega această atracţie 
irezistibilă. 

O lacrimă alunecă pe obrazul ei și se întoarse, stânjenită. 
Cliff își mângâia gânditor bărbia. 

— Pe scurt, sunt al doilea bărbat din viaţa ta și îți plăceam 
într-atât încât să te fac să uiţi principiile tale cele mai dragi. 

— Eram altcineva, Cliff... 

Fl continua să-i cerceteze atent faţa și zâmbetul lui căpătă 
o notă de tristeţe nesfârșită. 

— Te-am decepţionat? întrebă el în fine. 

— Să mă decepţionezi? 

— Eşti neexperimentată, Gretchen. Poate credeai că va fi 
altfel... 

— Ai înţeles greșit, Cliff. Numai că, intri din nou în viața 
mea, găsind firesc să continuu ca și cum nu s-a întâmplat 
nimic... Eu nu iau lucrurile ușor. 

— Niciodată n-am crezut asta, Gretchen. Te credeam mai... 
emancipată, recunosc. Dar nu te-am considerat niciodată 
superficială. 

Aplecându-se spre ea, îşi cufundă ochii albaștri într-ai ei. 

— Gretchen, ceea ce s-a întâmplat în Maine a fost atât de 
extraordinar încât mi-a fost greu să nu cred într-un miracol. 
Nu mă puteam hotărî să alung acele câteva zile în trecut şi să 
le uit. Iată de ce am avut îndrăzneala să răscolesc în lucrurile 
tale. Nu voiam să te pierd. 

Ea scutură din cap. 

— Cliff, nu înţelegi, Jack a fost primul. Dar când mi-a cerut 
să mă duc să trăiesc cu el, eu... 

Închise ochii, neputând să se hotărască să pronunţe cuvintele. 

— Credeam că ne vom căsători. Credeam că exista un 
angajament profund și durabil între noi. 

— Şi el a rupt legătura, asta este? 

— Vroia să cunoască alte femei, oftă Gretchen. 

Cliff reflectă câteva clipe la dezvăluirile ei și o cută 
îngrijorată îi bară fruntea. 

— Într-un fel, am fost revanșa ta contra lui, nu-i așa? M-ai 
folosit ca să uiţi, sau pentru a-l readuce la tine... 

— Nu! Nu-i adevărat! 

El părea atât de rănit, încât un elan de compasiune o 
împinse spre el. 

— Nu, Cliff, nu te-am folosit. Ba da, te-am folosit... se 
contrazise ea imediat cu un hohot de plâns în voce. Credeam 
că având o aventură pur fizică, fără ataşament, ideile mele 
retrograde asupra acestor lucruri se vor schimba. Punând 
capăt legăturii noastre, Jack mă lăsase să înțeleg că ceva la mine 
nu era în ordine. Am vrut să încerc o schimbare, prin tine. 

— N-am fost deci decât o experienţă pentru tine, rezumă 
Cliff pe un ton amar. 

Ea întoarse privirea, copleșită de remușcări şi de rușine. 

— Probabil că acum mă vei urî. Ceea ce am făcut este 
groaznic, dar îmi dau seama doar acum. 

El se cufundă în contemplarea ferigii căreia îi șterse distrat 
frunzele cu vârful degetelor, expresia lui întunecată reflectând 
emoţiile tumultuoase care-l cuprinseseră. Mâinile lui 
Gretchen tremurau, bulversată de revelaţia pe care tocmai o 
avusese. Se servise de cineva și-l rănise. Atâta cruzime și 
egoism o îngroziră. 

Instinctiv, căută mâna lui Cliff. 

— Cliff, şopti ea. Te rog să mă ierti... 

Privirea lui reveni spre ea, și atunci văzu că norii care o 
întunecau încep să se risipească. 

— Când suferi, actionezi uneori fără să te gândești și apoi 
regreți, murmură el, însemnând astfel că o ierta. Îl mai iubeşti? 

— Nu, răspunse ea fără ezitare. Am încetat să-l iubesc... 

„. în ziua când te-am întâlnit, fu cât pe ce să adauge. 

Cliff își strecură un braţ în jurul taliei ei și o trase spre el. 
Încrezătoare, se ghemui lângă el. 

— Înţeleg ce trebuie să fi simţit, murmură el. Am fost 
aproape căsătorit și eu.. La universitate, mă îndrăgostisem de 
o studentă. Făcusem planuri: urma să devin medic, și ea soţie 
de medic. 

— Ce s-a întâmplat? 

El se pierdu în gânduri câteva clipe înainte de a răspunde: 

— Am plecat în Vietnam ca infirmier. Acolo, am învăţat 
lucruri care sunt greu de aplicat la existența pe care o ducem 
aici. Am învăţat... Am învăţat ce înseamnă „să supravieţuiești“, 
să te trezești dimineaţa și să descoperi că ești încă viu... 

O transformare subtilă se petrecu în vocea și în atitudinea 
lui pe măsură ce vorbea. 

— Deschideam ochii cu o fericire intensă, extatică, 
Gretchen, reluă el. Această fericire o regăsesc în excursie, 
când mă trezesc în mijlocul tihnei naturii. Atunci mă simt viu, 
în unison cu universul. Ceea ce se înțelege prin „intoarcere“. 
O întoarcere la viaţă, o întoarcere spre mine însumi. 

Gretchen înțelegea acum răspunsul enigmatic pe care i-l 
dăduse în Maine. 

— Ce s-a întâmplat cu logodnica ta? întrebă ea. 

— Când m-am întors din Vietnam, n-a mai găsit bărbatul 
care plecase în urmă cu trei ani. Se aștepta ca totul să revină 
ca înainte. Eram incapabil de așa ceva. Stiam că nu-mi voi 
regăsi echilibrul doar trezindu-mă sub un cer deschis și 
plonjând gol într-o cascadă de munte. Tu înţelegi asta, 
Gretchen. O știu. Am văzut-o în ochii tăi. 

Gretchen înțelegea acum de ce revenise la ea. Ştia că ea 
înțelege. Şi această împărtășire de sentimente atât de 
profunde era ceea ce-l atrăsese până la ușa ei. 

— Timp de doi ani, continuă Cliff, am călătorit purtând în 
spate tot ce aveam. O existență de vagabond, cum ai spus. 
Nimeni nu mă înţelegea, încă și mai puţin Jenny. Cum ar fi 
putut? Mă simţeam împins să verific în fiecare minut din 
existenţa mea dacă eram viu, cu adevărat viu. 

Scoase un oftat profund. 

— În cele din urmă m-am stabilit la New York, deoarece 
eram acolo când rezervele mele de bani se epuizaseră. Am 
găsit de lucru, am întâlnit câţiva prieteni și am hotărât să 
rămân. Trebuia să reînvăţ să trăiesc în mijlocul civilizaţiei. 

Îşi mișcă degetele în părul lui Gretchen. 

— Jenny şi cu mine am încercat să ne adaptăm unul cu altul. 
Ne separa însă o distanţă prea mare. Amândoi am suferit mult, 
fără să putem schimba nimic. 

Se jucă gânditor câteva secunde cu o șuviță arămie. 

— În acel timp, lucram într-un magazin de sport și greșelile 
de gestiune ale directorului m-au consternat. Atunci, am avut 

ideea de a întemeia acest lanţ de magazine. Meseria îmi place, 
la fel şi viața mea. Dar uneori, când nu mai sunt în întregime 
sigur că sunt în viață, trebuie să mă întorc în sânul naturii, să 
învăţ din nou că sunt o fiinţă vie. 

Buzele lui se așezară pe vârful capului lui Gretchen. 

— În timpul unei astfel de excursii, murmură el, într-o zi 
când am avut mult, mult noroc, am întâlnit o femeie care, 
presimțeam, venise pentru aceleași motive ca mine, să se 
piardă în munţi ca să se asigure că este vie. Poate că m-ai 
folosit, Gretchen, dar a fost mai mult decât atât. Altfel este 
imposibil. 

— Este adevărat, șopti ea, în acord cu gândurile ei. Altfel 
este imposibil. 

— Atunci, iată-mă... 

— Da, murmură ea. lată-te. 

Ar fi fost de prisos să mai adauge ceva. Cliff o strânse lângă 
el şi ea își strecură braţele în jurul corpului lui. Soarele inunda 
camera, învăluind-o cu căldura lui. Nimic nu mai conta pentru 
Gretchen decât acest bărbat cu coamă aurie, poetul ei, cel care 
îi împărtășea secretele sufletului ei. Cliff Powell, apărut într-un 
vis, materializat în lumea reală. 

Câte minute, sau câte ore rămaseră înlănțuiți, tandri și 
încrezători? Când se auzi soneria de la intrare, Gretchen 
pierduse noţiunea timpului. Prima ei mișcare a fost să nu 
răspundă. Dar în faţa insistenţei vizitatorului ei, trebui să se 
resemneze și să părăsească braţele calde ale lui Cliff. 

Ruth se afla în prag, îmbrăcată în blugi cu o croială 
excelentă, bluză de dantelă roz şi sandale cu tocuri înalte. 

— Bună, Gretch, spuse ea intrând. Știu că sunt în avans, dar 
dacă îmi faci o cafea, îţi voi vorbi despre tipul fantastic pe care 
l-am cunoscut la Toad's Place vineri seară. Nouăsprezece ani, 
Gretch, îți dai seama! Ştii că după douăzeci de ani, bărbaţii își 
pierd... 

Vocea i se stinse și privirea ei se aţinti peste capul lui 
Gretchen, spre intrarea în salon. Gretchen tuși ca să-și dreagă 
vocea și zâmbi jenată prietenei ei. 

— Hm... Ruth, îţi prezint pe Cliff Powell. Cliff, Ruth 
Lawrence, o prietenă. 

Cliff întinse mâna nou-venitei. 

— Ce pierd bărbaţii după douăzeci de ani? întrebă el cu un 
aer ironic. 

— Poftim?... Oh, n-are importanţă. De altfel, sunt sigură că 
există excepţii, mormăi Ruth aruncându-i lui Gretchen o 
privire întrebătoare. 

Aceasta preferă să amâne pentru mai târziu explicaţiile și o 
invită pe Ruth să intre. Cliff le urmă în salon, strânse bolurile 
de la micul dejun și le duse în bucătărie. 

— Cine este? şușoti Ruth. O să-mi explici ce se întâmplă 
aici? 

— Este o poveste lungă, oftă Gretchen. Și nu sunt în stare 
să ţi-o spun imediat. 

— Nu mă mir. Ce bărbat! Și n-are importanţă dacă are peste 
douăzeci de ani! 

— Ruth, o dojeni Gretchen, temându-se ca prietena ei să nu 
facă observaţiile și glumele obişnuite asupra bărbaţilor. 

Dar întoarcerea lui Cliff tăie scurt orice comentariu 
inoportun din partea lui Ruth. 

— Gretchen, dac-ai merge să te imbraci? îi sugeră el, 
ochii lui albaștri strălucind de malițiozitate. Până atunci, 
Ruth îmi va povesti seara ei cu acel tânăr fermecător de 
nouăsprezece ani. 

Spre marea surpriză a lui Gretchen, Ruth roși până în 
vârful urechilor. Râzând pe sub mustață, îi lăsă și se îndreptă 
spre baie. 

Răcorită de un duș călduț, petrecu mult timp în faţa mesei 
de toaletă ca să se aranjeze. I se părea dintr-o dată esenţial 
să-i placă lui Cliff. Îşi perie părul până când îi căzu într-o masă 
strălucitoare pe umeri. O umbră ușoară pe pleoape punea în 
valoare culoarea naturală a ochilor ei și o tușă de fard învioră 
strălucirea tenului ei. Îmbrăcată cu o bluză fără mâneci din 
mătase albastră și o fustă amplă cu motive florale, se alătură 
prietenilor ei din salon. 

Îi găsi aşezaţi turcește lângă fereastră, râzând în hohote ca 
doi vechi prieteni. La intrarea ei, Cliff bătu locul de lângă el și 
când ea se așeză, își trecu un braț tandru și posesiv în jurul 
taliei ei. Gretchen nu-și credea ochilor: era posibil să fie acolo, 
în braţele lui Cliff, care flecărea cu prietena ei Ruth? Atâta 
bucurie i se părea ireală, la fel ca cea pe care o încercase cu el 
în Maine. 

Ruth o dojeni aspru că n-o informase mai devreme de 
existenţa lui Cliff și schimbând abil subiectul, Gretchen o rugă 
să-i vorbească despre ultima ei dragoste la prima vedere. Ruth 
nu se lăsă rugată. 

— Este un mecanic tânăr. Vine din sudul statului 
Connecticut și... 

Ascultând distrată povestea prietenei ei, Gretchen era 
complet concentrată asupra mângâierii mâinii lui Cliff pe 
brațul său. Ruth și cu el semănau într-un fel. Erau îndrăgostiți 
de libertate, nu dădeau niciodată înapoi în faţa experienţelor 
care se prezentau în viața lor de fiecare zi. 

— În fine, declară Ruth după un sfert de oră, am vorbit 
destul despre viața mea sentimentală. Este trecut de ora două. 
Nu știu dacă acest grătar la familia Witherspoon te mai interesează, 
Gretchen... În orice caz, Cliff poate veni, dacă dorește. 

Gretchen întoarse spre el o privire întrebătoare și el ridică 
din umeri. 

— De ce nu? 

Ea simţi o ușoară deceptie. În taină, sperase un refuz din 
partea lui. După plecarea lui Ruth, şi-ar fi regăsit calmul și 
tandreţea pe care venirea ei neașteptată o tulburase. 

— Vă urmăm în mașina mea, sugeră Cliff ieșind din casă. 

Când rulau de câteva minute în tăcere, Gretchen se 
întoarse spre el. 

— Ruth te-a șocat? 

— Şocat? repetă el surprins. De ce m-ar fi şocat? Am găsit-o 
fantastică. 

Gretchen încercă un sentiment complet irațional de 
gelozie împotriva căruia lupta din răsputeri. 

— Sunteţi atât de diferite una de alta, reluă Cliff. 

— Este adevărat, dar am multă admiraţie pentru ea. Este 
atât de... liberă. Mi-ar plăcea mult să-i semăn. 

— Cum v-aţi cunoscut? 

— La început, când locuiam la New Haven, ocupam două 
apartamente vecine. Ne-am simpatizat în legătură cu petiția 
adresată proprietarului nostru ca să repare instalaţia sanitară 
defectuoasă din imobil. Avem multe lucruri în comun. 

— După cât se pare, nu campingul. Pentru ea, trebuie să fii 
nebun să trăieşti în aer liber şi să dormi sub cerul liber zile 
întregi. Și murdari, a adăugat ea. I-am spus că ne-am scăldat 
goi în lacuri de munte. 

Gretchen era cât pe ce să se înăbușe de surpriză. 

— L-ai spus asta? 

— Este adevărul, de ce să-l ascund? 

Jena o copleși pe Gretchen și încercă s-o alunge, cu 
gelozia, posesiunea şi inhibiţiile ei... 

Luară direcţia Woodbridge, spre nord, în urma Corvettei 
lui Ruth. Peste o jumătate de oră, tânăra femeie încetini și se 
angajă pe o alee lungă mărginită de copaci, deja plină de 
mașini. La capătul aleii se înălță o clădire impozantă colonială 
înconjurată cu tufișuri de rododendroni. Cliff opri în spatele 
Corvettei. 

— Cine sunt aceşti oameni? murmură el. Prieteni ai tăi? 

— Colegi ai lui Ruth, majoritatea. Bancheri și finanţiști. 

Îl conduse pe Cliff spre spatele casei, unde vreo douăzeci 
de persoane leneveau la soare pe terasă și pe peluză. Într-o 
parte era instalat barul, iar grătarul în cealaltă. Jeff 
Witherspoon, un bărbat de vreo cincizeci de ani cu tâmple 
argintii, înaintă în întâmpinarea lor și o îmbrăţișă cu afecţiune 
pe Gretchen. 

— Jeff, ţi-l prezint pe Cliff Powell. 

Cei doi bărbaţi îşi strânseră mâna. 

— Vă rog, copii, mergeţi să vă serviţi cu o băutură. 

Pe drum spre bar, Gretchen se opri în mai multe rânduri 
pentru a-și saluta nişte cunoștințe. Când ajunseră în fine la 
tinta lor, Cliff luă două sticle de bere, le deschise, şi o conduse 
pe Gretchen spre un colţ neocupat al peluzei puţin deoparte, 
sub privirea invidioasă a lui Ruth. 

— Gretchen, începu el pe un ton alarmat, mi se pare, sau 
oamenii mă fixează într-adevăr cu insistenţă? 

— Într-adevăr, te privesc. 

— De ce? 

— Pentru că s-au obișnuit să mă vadă cu Jack. 

— Sper să nu-mi atrag ostilitatea generală... 

Ea ridică ochii spre faţa lui bronzată. Puțin o interesa 
aprobarea prietenilor ei. Conta doar căldura și complicitatea 
care-i uneau. 

Cliff o surprinse prin dezinvoltura lui în societate. Cu cât 
învăţa să-l cunoască, cu atât îşi dădea seama de greșeala primei 
ei judecăţi: crezuse că personalitatea lui se rezuma la 

frumuseţea fizică, fără îndoială pentru că prefera să nu se 
gândească la faptul că avea o inimă. Sau poate pentru că se 
temea sa-l iubească... 

Această revelaţie o impresionă atât de puternic încât se 
clătină. Da, îl iubea. Pentru că era profund și sensibil. Pentru 
că știa să dăruiască. Pentru că refuzurile ei succesive nu-l 
descurajaseră. 

Acum, totul era clar pentru Gretchen: îl iubise pe Cliff din 
prima zi, gândindu-se să-și dovedească ei însăși că pasiunea 
era disociabilă de dragoste și de tandreţe. Ei bine, dovedise 
exact contrariul: i se dăruise pentru că, fără să ştie, îl iubea. 

Îl privea cum se mișca printre invitaţi, intervenind fără 
dificultate în conversațiile cele mai subtile, ca şi în cele mai 
banale. În fine, i se alătură lui Gretchen și o prinse tandru de 
talie înainte de a-i depune un sărut pe tâmplă. 

Instinctiv, se întoarse şi se ghemui la pieptul lui. ÎL iubea, 
niciodată nu va mai putea să-l respingă. 

— Cliff, murmură ea, respiraţia ei mângâindu-i gâtul. Putem 
pleca? 

O asemenea invitaţie nu cerea un răspuns și Cliff nu spuse 
nimic. Fără să mai aștepte, se duseră să-și salute gazdele. 
Gretchen spera în taină că strălucirea ochilor lor să nu trădeze 
motivele plecării. În tăcere, îi mulțumi lui Ruth că nu face 
comentarii maliţioase asupra grabei lor. 

Apoi, luându-i mâna, Cliff o conduse spre mașină. 


Capitolul 9 


Arborii formau o boltă de frunziș deasupra drumului, 
adăpostindu-l se soare. Mașina rula liniștit în direcţia 
litoralului. Vântul blând era încărcat de mirosul ierbii încălzită 
de soare, apoi de cel al stropilor fini de apă, pe măsură ce se 
apropiau de mare. 

Gretchen și Cliff se țineau de mână, uniţi printr-o tăcere 
tandră și complice. 

— Spune-mi că nu visez, G.S., murmură el în fine. Te doresc 
atât de mult... 

— Şi eu la fel, mărturisi ea cu faţa întoarsă spre el. 

Vedea oare dragostea în profunzimile ochilor ei, în curba 
senzuală a zâmbetului, în ritmul respiratiei ei? Da, era sigură. 

Ajunși la destinaţie, Cliff se opri pe mica alee, acolo unde 
îl găsise în prima zi. Înconjurând mașina, el veni să-i deschidă 
portiera. Apoi, luându-i mâna, se îndreptară spre casă. 

Nu se opriră decât ajunși în faţa camerei. Când să treacă 
pragul, el se întoarse spre ea. Își aminti de ajun când, în 

același loc, renunţase, disprețuind acest corp pe care ea i-l 
oferea, înveliș gol și fără suflet. În seara asta, i se dăruia din 
dragoste. 

O sărută, strecurându-și mâna după ceafa ei, sub masa 
roșcată a părului ei. Apoi, buzele lui îi acoperiră faţa cu 
sărutări ușoare, savurând fiecare centimetru pătrat din pielea 
ei. Întregul corp al lui Gretchen vibra deja de o plăcere pură 
și pasionată. 

— Dulcea mea necunoscută, murmură el descheind unul 
din nasturii bluzei ei. 

Îndepărtând încet părţile bluzei de mătase, el își apropie 
buzele și prinse sfârcul roz deja îndreptat spre ele. Închizând 
ochii, ea nu rezistă dorinței nebune pe care gura lui o trezea 
în ea. Simţindu-și genunchii cedând, se agăţă de umerii lui, cu 
capul lăsat pe spate. 

Ca în vis, îl auzi murmurându-i numele în timp ce-i 
deschidea fermoarul fustei care-i căzu la picioare ca o corolă. 
Când fu complet goală, el se îndepărtă ca să-i admire 
nuditatea strălucitoare. Ea nu simţi nici o rușine, era regele ei 
din pădure, poetul ei de suflet. ÎI iubea și voia ca el s-o știe. 

Cu timiditate, degetele ei descheiară primul nasture al 
cămășii lui pentru a-și strecura palmele în părul auriu de pe 
pieptul lui. Păstrând ochii fixaţi asupra bărbatului din faţa ei, 
alunga amintirile unei ape limpezi care năvăleau în memoria 
ei, nevrând să ţină seama decât de prezent. 

El inspiră adânc și-și reținu respiraţia când ea îi deschise 
catarama curelei. Braţele lui o înconjurară strângând-o cu 
toate forțele, buzele căutându-le pe ale ei. Strâns îmbrățișaţi, 

se apropiară de saltea și alunecară pe ea. Cliff părea nesăţios, 
gura lui avidă alerga pe pielea ei înfierbântată, răvășindu-i 
simțurile. Se simţea vrăjită, dominată, cucerită de pasiunea 
amantului ei și de cea care i-o inspira. 

Mâinile lui Gretchen atinseră ușor arcul perfect al spatelui 
lui, absorbindu-i forţa ca s-o privească; ochii lui erau de un 
albastru atât de viu și de profund încât citeau cu siguranță în 
ea secrete cu gelozie păstrate de când era femeie. Ei vedeau că 
ea înțelegea fericirea lui de a fi în viaţă, pe care o împărtășea 
cu el. 

— Gretchen, oftă el lăsând să-i rătăcească privirea asupra 
corpului ei toropit. 

Numele ei suna ca o rugă în gura lui. 

— Eşti minunată... 

Ochii lui se opriră pe picioarele lungi armonioase și buzele 
lui se așezară pe un genunchi rotund. Apoi se aventurară pe 
pielea catifelată a coapselor ei, smulgând un mic geamăt de 
surpriză și de voluptate lui Gretchen, care nu fusese niciodată 
sărutată cu atâta adoraţie. Cum buzele lui deveneau mai 
îndrăznețe, ea se temu o clipă că-și pierde minţile. Degetele ei 
se strecurară în părul lui și gemete nearticulate îi scăpară din 
gât. 

Și apoi, violentă ca o furtună de munte, o voluptate 
nebănuită o copleși în valuri succesive. 

— Cliff, Cliff... murmură ea, cu pleoapele închise, în timp ce 
capul i se rotea dintr-o parte în alta, din ce în ce mai încet. 

Când deschise din nou ochii, el o privea, cu ochii încă 
luminaţi de plăcere și de uimire. Ea ridică mâna să-i mângâie 

fața și el depuse un sărut în mijlocul palmei. O briză uşoară 
intra în cameră și le mângâia corpurile scăldate în lumină. 

— Fereastra deschisă, fără perdea, spuse el. Îmi place. Când 
mă trezesc, îmi place să văd cerul şi soarele. 

— Poet, murmură Gretchen. 

— Eu? Pot să recit câteva versuri, dar să scriu eu însumi... 

Gretchen puse un deget pe buzele lui, ca să-i impună 
tăcere. Era cât pe ce să-i spună că el era un poet în suflet, dar 
cum să pronunţe aceste cuvinte fără să pară ridicol de 
sentimentală? 

Cuibărită lângă el, cu capul ascuns în scobitura umărului 
lui, îi ascultă bătăile inimii, observând mișcările pieptului, la 
fiecare respiraţie. Deodată, mâna care-i mângâia încet părul se 
opri şi el îi căută ochii lui Gretchen. 

— Ceea ce s-a întâmplat este foarte important pentru tine, 
nu-i așa? întrebă el cu neliniște. 

Întrebarea o miră pe Gretchen, atât de evident i se părea 
răspunsul. 

— Bineînţeles... 

Ea se aștepta la o explicaţie. Dar el continua doar s-o 
privească tandru îndreptând din când în când șuvițele de păr 
care-i cădeau pe frunte. Ar fi vrut să-l întrebe la ce se gândea, 
ce simţea, ce emoţii se ascundeau sub zâmbetul lui ezitant. 
Dar se abţinu, ca să nu-i pară posesivă, acaparatoare, 
reproșuri care o făcuseră să sufere atât de mult în gura lui 
Jack. Dacă iubitul ei Cliff voia să i se destăinuie, o va face în 
momentul ales de el. Și când el va fi pregătit, îi va mărturisi 
dragostea ei. 

Rămaseră mult timp nemișcaţi. Apoi Cliff se ridică într-un 
cot ca s-o sărute cu blândeţe, perseverent, trezindu-i simţurile, 
înflăcărând-o cu o tandrete la fel de răvășitoare ca pasiunea pe 
care i-o arătase puţin mai devreme. Apoi, buzele i se 
substituiră mâinilor pe curba grațioasă a șoldurilor, pe 
plenitudinea sânilor, pielea sidefie a încheieturilor până când 
întreg corpul ei îl chemă pe al lui. 

Când un val de voluptate îi luă cu el ca un talaz uriaș, ea îi 
jură în tăcere dragoste și fidelitate pentru întreaga viaţă. 

Cuibărită lângă el, nu obosea să contemple faţa lui liniștită, 
zâmbetul lui mulțumit, dovadă că nu visa. 

Nu vorbeau, nu se gândeau la nimic, foarte mulţumiţi și 
satisfăcuţi că există, că simt cum le bate inima în piept și cum 
le circulă sângele în vene. Încetul cu încetul, umbrele se 
lungiră în cameră, lumina albă a soarelui se înroși și ghimpele 
foamei le tulbură tihna. 

Cliff se mișcă primul și întinse brațul spre pantalon. 
Mișcările lui risipiră încântarea. 

— Ce-ai spune de cină? sugeră Gretchen. 

Cliff se ridicase și privea acum pe fereastră, adâncit în 
gânduri. Se întoarse spre ea, zâmbind. 

— Bună idee. 

După ce se îmbrăcară, pregătiră o masă improvizată cu 
diferite ingrediente găsite în congelator și în frigider și, 
înarmaţi cu farfuriile lor, se întoarseră în salon. 

Din când în când, privindu-l pe Cliff, sau răspunzând la 
una din întrebările sale, Gretchen își simţea inima plină de o 
dragoste destul de puternică pentru a ridica munții. La 

sfârșitul acestei mese improvizate își duseră farfuriile în 
bucătărie. Le spălară împreună, reminiscență a momentelor 
similare din Maine, pe marginea unui râu. Dacă ar putea să se 
transporte acolo ca prin minune pentru a regăsi și magia pe 
care o cunoscuseră în excursie! 

Alungă aceste fantasme inutile și deplasate. Aceste amintiri 
aparţineau trecutului, nu-și aveau locul în prezent. ÎI iubea pe 
Cliff, mediul n-avea nici un amestec. 

Când bucătăria fu în ordine, Cliff o prinse în braţe și o 
sărută pe frunte. 

— Nu va fi uşor, murmură el, dar trebuie să plec. 

— Să pleci? 

Această posibilitate nu-i trecuse o singură clipă prin minte. 

EI clătină cu tristeţe din cap. 

— Trebuie să mă întorc la New York. Nu pot să-mi 
abandonez afacerea mai mult timp. 

— Dar... credeam... 

Își înghiţi nodul din gât și încercă să-și stăvilească valul de 
emoţii nemaipomenite care amenința s-o înghită. Unde-i 
fusese capul? Ea care se crezuse în fine legată de realitate, 
evolua încă o dată într-o lume de vis căreia îi ștersese după 
bunul său plac toate contingentele materiale care-i stânjeneau 
fericirea! 

— Înţeleg, spuse ea, încercând să-și ascundă decepţia. 

Cliff îi sărută din nou fruntea, apoi lăsă să-i cadă braţele cu 
un oftat. 

— Voi reveni dacă știu că sunt binevenit, Gretchen. 

Aceste cuvinte o reconfortară și găsi forța să zâmbească. 

— Vei fi binevenit. 

— Te voi suna, promise el. 

Pe pragul casei, schimbară un ultim sărut. Apoi Cliff se 
duse la mașina sa, se instală la volan și merse înapoi pe alee. 
Ea îl urmări cu privirea până dispăru la colțul străzii. Numai 
atunci închise ușa. Casa i se păru mai întâi îngrozitor de goală, 
apoi simţi prezenţa lui Cliff vibrând în jurul ei ca un val 
supranatural și zâmbi. Dragostea lui îi va încălzi inima până 
când se va întoarce. 


KKK 


Luni dimineata devreme, Gretchen se ridică, debordând de 
energie, și ajunse la birou cu câteva minute înainte de ora 
nouă, gata să atace ultima parte a raportului asupra uzinei 
chimice. Ca prin minune, cuvintele și cifrele se succedau cu o 
rapiditate uimitoare sub stiloul ei. Era exact ca și cum noul 
drum se desena de la sine pe plan! Marii copaci erau salvaţi, 
viaţa era frumoasă. 

Jack îi telefonă puţin după prânz și află din gura unei 
Gretchen în excelentă dispoziţie că raportul va fi dactilografiat 
înainte de sfârșitul după-amiezii. Îi promise chiar să-l depună 
pe biroul lui înainte de a se întoarce acasă. El îi mulțumi 
călduros şi acceptă propunerea ei cu recunoștință. 

Seara, porni în direcţia Quinnipiac River Road, unde găsea 
imobilul cu trei etaje care adăpostea firma Benton and Martell. 

Ochii secretarei se măriră de uimire la vederea ei. 

— Gretchen, exclamă femeia de vreo cincizeci de ani cu 
părul grizonant. Ce plăcere să te revăd! 

Ea ezită un moment și aruncă o privire spre culoarul în 
fundul căruia se zărea ușa închisă a biroului lui Jack. 

— Jack te așteaptă? se informă ea cu prudență. 

— Da, i-am adus un raport urgent. 

— În cazul acesta, du-te, o invită secretara. O să-l previn 
prin interfon. 

La intrarea ei, Jack ridică ochii de la masa lui de arhitect. 
Venise de nenumărate ori în biroul lui, dar niciodată nu se 
simţise atât de detașată ca astăzi. Privirea ei se încrucişă cu a 
lui Jack și un elan de compasiune îi strânse inima. 

— Te simţi în plină formă, declară el, în loc de salut. 

O măsură din cap până în picioare, apoi privirea lui reveni 
la faţa ei strălucitoare. 

— Cui datorez o asemenea generozitate din partea ta? 

Sunt îndrăgostită, fu cât pe ce să fredoneze. Dar se reținu 
la timp. 

— Sunt doar mulțumită că am terminat acest raport la timp, 
spuse ea punând dosarul pe biroul lui. Am reușit chiar să 
salvez câţiva copaci frumoși. 

— Felicitările mele. Ce-ar fi să sărbătorim asta, Gretchen? Te 
invit la cină. 

Gretchen refuză politicos invitaţia. 

— Mulţumesc, dar este târziu. Mă întorc acasă. 

El o prinse de braţ în momentul când se întorcea spre ușă. 

— Ce ţi s-a întâmplat Gretchen? Ai aerul că ai cucerit întreg 
pământul. 

Își plecă ochii, stânjenită de exuberanta ei. 

— Poate asta mi s-a întâmplat, murmură ea. 

— Accepti să împarti secretul cu un vechi prieten? 

Ea inspiră profund, ezitând să-l dezvăluie. 

— Sunt îndrăgostită, spuse ea în cele din urmă. 

EI clătină din cap și-și trecu mâna prin păr. 

— Felicitările mele, declară el fără căldură. Dar asta nu ne 
împiedică să cinăm împreună din când în când. De exemplu, 
astă-seară... 

Un râs uimit îi scăpă lui Gretchen. 

— Haide, Jack, mă cunoşti bine. Sunt femeia unui singur 
bărbat, am fost întotdeauna și nu mă voi schimba niciodată. 

EI clătină gânditor din cap. 

— Are mult noroc, Gretchen. Sper că va ști să te facă fericită. 

Ea îi sărută fugitiv obrazul. 

— Şi eu sper că îţi vei găsi femeia care-ţi trebuie, murmură 
ea cu afecţiune. Ai grijă de tine. 

Răsucindu-se pe călcâie, ieși aproape dansând din cameră. 
Era bine să se ştie eliberată de suferinţă. Era bine să vibreze de 
atâta dragoste, nelăsând loc nici unui resentiment! Era bine să 
aibă încredere, să simtă că îi bate inima în fiecare clipă pentru 
cel pe care-l iubea! 

Cliff nu-i telefonă în acea seară, dar Gretchen refuză să se 
lase cuprinsă de deceptie. Luase lecţii excelente trăind cu 
Jack, prima fiind să nu pretinzi nimic de la alții. Cliff îi adusese 
ceva infinit mai important decât Jack. Îi deschisese ușile 
sufletului său și îndrăznise să se aventureze în profunzimile 
lui. Nu-i va cere nimic din atenţiile superficiale pe care le 
așteptase de la Jack, deoarece n-avea nevoie de ele ca să se 
liniștească. 

Bucuria ei rămase intactă până marţi seara, când telefonul 
rămase mut. Miercuri, totuși, o ușoară tristeţe o cuprinse. Se 
mustră că cedează încă o dată nesiguranţei. Când Cliff va fi 
pregătit s-o sune , o va face. Trebuia doar să aibă încredere în el... 


KKK 


A trebuit să aştepte vești de la el până joi seara. Îndată ce-i 
auzi vocea, trei zile de neliniște și de nostalgie se şterseră din 
memoria ei. Dar se feri să-şi arate uşurarea și-l salută cu un ton 
uşor: 

— Bună seara, dragul meu! Cum îţi duci viața la New York? 

— Bine. 

Părea distant, îngrozitor de îndepărtat. 

— Ceva nu este în ordine? întrebă ea. 

El rămase un timp tăcut înainte de a răspunde. 

— Speram să te văd în acest weekend, Gretchen. 

Tânăra femeie se posomori imediat. 

— Dar? întrebă ea, forțându-se să-și ascundă dezamăgirea. 

— Dar a survenit o problemă la uzina din Philadelphia. 
Trebuie să mă duc la faţa locului. 

— Nu te necăji, îl consolă ea. Înţeleg foarte bine. Astea sunt 
riscurile meseriei, desigur. 

— Fără îndoială, aprobă el încet. 

Cum să interpreteze ezitările pe care le marca de fiecare 
dată înainte de a răspunde? 

— Te voi suna la întoarcere, adăugă el. 

— De acord. Călătorie plăcută... 

— Ai grijă de tine, frumoasă necunoscută. 

Aceste cuvinte de rămas-bun răsunară în mintea ei mult 
timp după ce a închis telefonul. El nu-i arătase multă căldură, 
dar fără îndoială că deceptia lui era la fel de mare ca a ei. În 
orice caz, îi spusese „frumoasă necunoscută“, la fel ca în 
Maine. Asta îi era de-ajuns lui Gretchen. 

Îşi petrecu weekendul răscolind prin magazinele de 
mobilă și cumpără în sfârșit o masă rotundă de pin deschis la 
culoare, cu scaune asortate pentru bucătărie. Fu cât pe ce să 
cumpere perdele, dar își aminti plăcerea lui Cliff de a se trezi 
văzând cerul și se răzgândi. 


Kokk 


El nu telefonă nici luni, nici marti, nici miercuri. Joi seara, 
alergând pe plajă, avu o revelație brutală: n-o va mai suna. 

Retrăi cu teamă în gând fiecare moment din weekendul 
lor. O amintire tulburătoare îi reveni în minte. Când îl 
întrebase cât timp intenţiona să rămână, el răspunsese „atât 
timp cât va trebui“. I se dăruise duminică și el plecase în 
aceeaşi seară. 

Totul era clar acum: nu urmărise decât un singur scop, să 
petreacă împreună cu ea momente frumoase. 

Gretchen încetini, apoi se opri complet. 

— Cum am putut fi atât de proastă? gemu ea în timp ce o 
lacrimă îi aluneca pe obraz. 

În ciuda a tot ce o învățase fratele ei, nu așteptase să 
cunoască intențiile lui Cliff. Dimpotrivă, de teamă să nu revină 
la proastele ei obiceiuri, îi acordase încrederea ei, îi dăruise 
inima fără reţinere. El o luase cu el și dispăruse pentru 
totdeauna. 

N-o va mai suna. Confidenţele lui asupra trecutului se 
rezumau la o tactică deprinsă în preajma numeroaselor femei 
pe care le cunoscuse, un mijloc de a abuza de credulitatea ei. 
A vorbi despre sine nu era mai mult o dovadă de dragoste 
decât a-i cere unei femei să trăiască împreună, cum se putuse 
înșela? 

Îi trebui aproape patruzeci de minute ca să se întoarcă 
acasă, atât era de epuizată. Cum se apropia de casă, auzi 
telefonul prin fereastra deschisă. Acest zgomot o linişti ca o 
briză răcoroasă. Cu inima bătând repede, alergă animată de o 
energie nouă, până la aparatul pus pe podea în salon. 

— Alo? spuse ea gâfâind ușor. 

— Gretch? Sunt Jack. 

Păli brusc și, lăsându-se să alunece pe podea, lupta 
împotriva dorinţei de a plânge. 

— Ah? Bună seara, Jack, reuşi ea să articuleze. 

— Îmi pare rău că te deranjez acasă, dar am o problemă 
gravă de rezolvat. 

— Cu privire la ce? întrebă ea cu nerăbdare. 

Evident, el simţi iritarea din glasul ei. 

— Este vorba de lucru, o asigură el. Am încercat să te găsesc 
la Urban Designs, dar deja plecaseși și Liz a fost de acord 
să-mi dea numărul tău particular. Jim Conklin are dificultăți 
cu ministerul transporturilor. 

— Ce legătură este între minister și uzina chimică? întrebă 
ea uluită, uitând o clipă de preocupările ei. 

— O să înţelegi. Ei vor ca uzina să instaleze pe cheltuiala ei 
semafoare la intersecţia noului drum de acces cu șoseaua 
naţională. 

— Şi ce-i cu asta? Dacă lărgeau vechiul drum, problema ar fi 
fost aceeași. 

— Este adevărat, dar Jim estimează — și are dreptate — că 
aceste cheltuieli ar fi fost acoperite din vânzarea copacilor 
tăiaţi. 

— Pentru Dumnezeu! explodă Gretchen. Câte milioane de 
dolari cheltuiesc pentru construcția acestui centru de 
cercetări? Nu vor totuși să se certe pentru sume atât de 
insignifiante! 

— Ascultă, replică Jack pe un ton liniștitor, conștient de 
exasperarea ei. Îți înţeleg furia. Tocmai trebuie să-l întâlnesc 
pe Jim pentru cină peste un sfert de oră. Dacă te-ai întâlni cu 
noi, poate a-i reuși să-l faci se asculte cu rațiune. 

— Un sfert de oră? dar tocmai m-am întors de la plajă. 

— Te rog, fă un efort, spuse el pe un ton lingușitor. Vrei să 
salvezi câţiva copaci, nu-i așa? 

— Foarte bine, voi face tot posibilul, sfârși ea prin a accepta. 
Unde cinaţi? 

— La „The Winery“ răspunse el, citând un restaurant şic din 
New Haven. În cât timp speri să ajungi? 

— Voi vedea, spuse ea pe un ton repezit. 

— Încearcă să vii repede, Gretch. Pe curând! 

Închizând telefonul, scoase un suspin de ușurare. Cu 
siguranță, nu era în dispoziţia să discute afaceri o seară 
întreagă cu Jack şi cu acest Jim Conklin, oricât de simpatic ar 
fi. Ar fi de preferat să se izoleze acasă şi să-și panseze rănile. 
Unde va găsi forța să-l farmece pe Conklin? 

Pe de altă parte, ieşind, poate o va distrage de la durerea 
ei. Se agăţă de acest gând îndreptându-se spre sala de baie. În 
plus, era de datoria ei să salveze copacii de întreprinzătorii 
avizi de câștig. 

Jetul călduț al dușului pe pielea ei îi risipi imensa 
oboseală. Cliff își bătuse joc de ea după ce abuzase în mod 
laş de încrederea ei. Trebuia să accepte și să continue să 
trăiască. 

— Adios amigo, murmură ea, reținându-și lacrimile. 

Poate nu era făcută să iubească, poate aparținea într-adevăr 
unei alte epoci... 

Dar cum putuse s-o înșele atât de ușor? Un poet al 
sufletului, ce bătaie de joc! Pentru acest frumos orator, să 
seducă o femeie atât de neexperimentată ca Gretchen fusese 
un joc de copil! Pentru că îl iubea, ea preferase să ignore 
evidenţa: venit la New Haven pentru afaceri, vrusese să 
îmbine utilul cu plăcutul reluând legătura cu ea. 

O altă eventualitate îi trecu prin minte: poate vrusese să se 
răzbune pentru că fusese abandonat atât de brusc în Maine? 


FRUMOASA NECUNOSCUTĂ 141 


Ea nu acţionase totuși astfel din lipsă de sensibilitate, nici cu 
intenţia de a-l răni. Nu, era imposibil să fi suferit până într-atât 
încât să dea dovadă de atâta cruzime. 

Până atunci, momentul era prost ales să insiste asupra 
acestui trist episod din viaţa ei. Închizând robinetele, întinse 
mâna spre prosopul plușat. 

Revenită în cameră, Gretchen inspectă conţinutul 
dulapului. Scoase prima rochie elegantă pe care-i căzu 
privirea și o îmbrăcă peste o bluză de dantelă de culoarea 
șampaniei. Încălță sandale cu tocuri înalte, își perie părul cu 
grijă, fără să piardă timpul să-l strângă în coc. Nu întârzie să-și 
privească faţa în oglindă, cum ar fi făcut de obicei. O singură 
privire i-a fost suficientă pentru a vedea cuta amară a gurii 
altădată zâmbitoare. Luă geanta și cheile mașinii și ieși din 
Casă. 

Când ajunse la restaurant, chelnerul șef o conduse la masa 
lui Jim și Jack. Așezându-se, constată cu surprindere că un 
pahar de gin-fizz o aștepta la locul său. Uimită, ridică ochii 
spre Jack. 

— Sper că este încă aperitivul tău preferat, remarcă el 
făcându-i cu ochiul. 

Gretchen își întoarse privirea, brusc stingherită de 
complicitatea intimă care se subințelegea prin această 
comandă anticipată; Jack se arătase prezumţios și asta o 
supără. 

Cu toate astea, câteva înghiţituri de alcool tare îi făcură 
bine. Calmată, se forţă să-i zâmbească lui Jim Conklin. 

— Jack mi-a spus că vreţi să distrugeți acei copaci minunati, 
începu ea. 

Jim râse, dar nu fără oarecare jenă. 

— Este un mod puţin cam brutal de a prezenta lucrurile. Eu 
n-am nimic împotriva copacilor, nu este decât o chestiune de 
bani. 

Un chelner îi întrerupse ca să ia comanda. După plecarea 
lui, Gretchen îl invită pe Jim să-i spună dificultăţile sale cu 
Ministerul Transporturilor și conducătorii firmei. El se 
execută cu amabilitate. 

— Să nu credeţi că natura este preocuparea noastră cea mai 
mică, declară el, când termină expunerea. Societatea mea 
adoptă o politică responsabilă în ceea ce privește protecţia 
mediului înconjurător. 

— Acești copaci fac parte din mediul înconjurător. 

— Domnișoară Sprague, oftă Jim cu indulgență, există o 
diferență între a dobori câţiva copaci și contaminarea subsolului 
cu substanţe toxice. Sunteţi conștientă de asta, nu-i așa? 

— Nu este vorba de „câțiva copaci“. Pentru lărgirea drumului 
existent, ar trebui doborâţi cel puţin o sută. Știu că vreţi să 
vindeti acest lemn, dar eu vă vorbesc despre impresia nefastă pe 
care o veţi provoca populaţiei din jur. Uzinele chimice nu sunt 
iubite, domnule Conklin. Și dacă chiar de la început societatea 
dumneavoastră doboară o pădure splendidă, nu pun mare preţ 
pe popularitatea de care o să vă bucurati. 

Sosirea chelnerului cu comenzile întrerupse conversaţia. 
Savurând cu plăcere mâncărurile delicioase, Jim reflectă la 
argumentele expuse de Gretchen. El abordă din nou subiectul 
în jurul cafelelor. 

— Înţeleg ce vreți să spuneţi despre imaginea pe care o vom 
oferi despre noi înșine, domnişoară Sprague. Nu pot să vă fac 
nici o promisiune, totuşi, dacă dumneavoastră credeți sincer 
că această problemă riscă să ne atragă ostilitatea populaţiei, 
atunci cheltuiala suplimentară necesitată de construirea unui 
drum în întregime nou este justificată. Vom putea poate s-o înscriem 
în bugetul nostru la rubrica relaţii publice, adăugă el cu umor. 

Gretchen își îngădui un zâmbet ușor triumfător. Era o slabă 
consolare, dar seara ei nu era în întregime pierdută, fiindcă 
salvase câţiva copaci de la distrugere. 

Promiţând să-i telefoneze lui Jack a doua zi, Jim Conklin își 
luă rămas-bun de la Gretchen și Jack. După plecarea lui, ea se 
prăbuși pe spătarul scaunului, epuizată nu numai de această 
discuţie riguroasă despre copaci, dar mai mult de eforturile 
pentru liniştirea tumultului ei interior. 

Jack făcu semn chelnerului să se apropie, dar în loc să-i 
ceară nota, comandă două pahare cu coniac. Pe punctul să 
protesteze, Gretchen se răzgândi. Dacă se întorcea acasă 
acum, S-ar fi aruncat pe salteaua ei plângând amarnic. Nu era 
mai bine aici? 

— Sărbătorim splendida ta prestație pentru a salva acei 
copaci, explică el văzând-o ezitând. 

Cu o ridicare de umeri, ea își ridică paharul. Jack o privi cu 
atenţie, remarcând pentru prima dată cearcănele ei și cuta 
amară a gurii. 

— Cum îţi merge? întrebă el. 

— Bine. 

— Şi iubirile tale? 

Ea îl fulgeră cu privirea și luă o înghiţitură de alcool ca să 
se calmeze. 

— Înfloritoare, răspunse ea. Și ale tale? 

— Ar fi și mai satisfăcătoare dacă ai participa și tu. 

— A şasea? A zecea? se interesă ea cu un ton sarcastic. 

Agresivitatea ei îl surprinse pe Jack. 

— Ultima dată când te-am văzut, pluteai de fericire. Ce s-a 
întâmplat de atunci? 

— Nimic, îngăimă ea. Trebuie să plec. 

Mâna lui Jack se așeză peste a ei. 

— Gretch, ce s-a întâmplat cu bărbatul despre care mi-ai 
vorbit? 

— A dispărut, Jack, răspunse ea cu răceală. Dar asta nu 
înseamnă că... 

— Că vrei să te întorci la mine, sfârși el. Știu asta, Gretch. 
Tu şi cu mine, căutăm ceva ce nu vom găsi niciodată unul la 
celălalt. Şi dacă va fi la fel cu acel prieten? 

Niciodată Gretchen nu-i văzuse o privire atât de blândă. În 
mod ciudat, se simţi mai apropiată de el, cum nu fusese - 
niciodată în timpul legăturii lor. Ceva se îmblânzi în ea, 
incitând-o să se destăinuie. 

— Oh, nu! exclamă ea pe un ton amar. El a obţinut tot ce dorea. 

Jack clătină gânditor din cap. 

— M-am gândit întotdeauna că inocenta ta era teribil de 
atrăgătoare, spuse el în fine. Dar suferi prea mult... Gretch, 
este timpul să înveţi că raporturile între sexe sunt aceleași ca 
în jungla afacerilor: bărbatul anunță că dorește mult ceva, 
femeia îl informează că-l va costa, şi bărbatul decide atunci să 
accepte, să se tocmească sau să caute aiurea condiţiii mai 
interesante. 

— Ce josnicie, nu se putu împiedica să murmure Gretchen. 

Dar cuvintele lui Jack semănau în mod ciudat cu cele ale 
lui Steve. Experienţa ei, chiar minimă, o lăsa să se creadă că 
lucrurile funcționau bine astfel. Singura ei greşeală era oare că 
nu-l informase pe Cliff ce aștepta în schimb ea însăși? 

O cuprinse un tremurat. Viaţa, aşa cum o prezenta Jack, era 
un coșmar insuportabil. 

— Poate că lucrurile se petrec în felul acesta majoritatea 
timpului, Jack. Sunt fără îndoială idealistă, dar îmi place să 
cred că unele legături pot fi altfel. 

— Eşti mai cu seamă naivă. 

— Nu mă voi schimba. 

— Există ceva admirabil în modul cum rămâi fidelă unor 
principii care nu pot decât să te rănească în cele din urmă, 
spuse el pe un ton gânditor. 

Gretchen ridică din umeri și se ridică, prea deprimată 
pentru a continua această conversaţie. 

— Acum, trebuie să plec. 

La volanul mașinii ei, totuși, pe drumul de întoarcere, 
Gretchen începu să se îndoiască de justeţea raționamentelor 
lui Jack în ceea ce îi privea pe ea și pe Cliff. La urma urmei, 
Cliff încercase poate imposibilul, căutând să regăsească 
atmosfera fascinantă care-i însoţise pe drumul excursiei. Poate 
el fusese cel naiv, decepționat și rănit? 

Atunci, de ce suferea ea atât de mult? De ce se simţea 
înșelată, pierdută, folosită? De ce îi era imposibil să urmeze 
glasul inimii? 


Capitolul 10 


Nu dormi mult, noaptea aceea. Soarele torid de august 
înmuia asfaltul străzilor, şi în casă domnea o căldură 
înăbușitoare. Dimineaţa, îţi împleti părul într-o coadă lungă 
desenând un punct de exclamaţie în spatele ei și îmbrăcă o 
rochie de in albă. Încăltată cu sandale ușoare, plecă la 
serviciu. 

Concentrarea ei se resimti de-a lungul dimineţii de lipsa de 
somn, și când Liz o anunţă la interfon că Ruth Lawrence dorea 
să-i vorbească la telefon, primi această diversiune cu plăcere. 

— Eşti liberă pentru prânz? o întrebă Ruth, fără să se 
încurce în politețuri cu prietena ei. Am nevoie să plâng pe un 
umăr compătimitor. Tony şi cu mine ne-am despărțit. 

— Tony? 

— Tânărul mecanic. 

— Ruth, suspină Gretchen. Nu voi fi probabil foarte 
reconfortantă... 

Lacrimile o împiedicau să continue. 

— Gretch! exclamă Ruth cu compasiune, cu propriile 
probleme uitate. Ce s-a întâmplat? 

— Ca de obicei, naivitatea mi-a jucat feste. Cred că am făcut 
o mare greșeală. Sunt îndrăgostită de el, Ruth. Și nu mă va mai 
suna niciodată. 

— Vom vorbi despre asta la prânz. Voi aduce batiste. Biata 
de tine, adăugă ea pe un ton matern, şi tu nu știi încă foarte 
bine să cazi fără să-ți rupi oasele, nu-i așa? Ne întâlnim la 
Sherman la prânz, de acord? 

Cu cincisprezece minute înainte de ora stabilită, Gretchen 
închise dosarul la care lucra cu greutate şi porni spre 
restaurant. Ruth sosi puţin după aceea și comandă imediat un 
cocteil Southern Confort. 

— Acum, spune-mi ce s-a întâmplat? 

— Încă n-am putere, se sustrase Gretchen. Dacă mi-ai spune 
mai întâi povestea ta? 

— Nu este mare lucru de spus, răspunse Ruth cu un oftat 
dramatic. M-a dus într-o seară la niște prieteni ai lui. A fost 
teribil. Aveam impresia că sunt bunica lor! În fine, oricum, nu 
cred că am fi rămas mult timp împreună. Nu știu de ce asta 
m-a răvășit atât, dar... 

— Nu aveai totuși în vedere un viitor cu el? se miră 
Gretchen. 

— De ce nu? După ce l-am văzut pe Cliff cum te privea, 
mi-am pierdut capul... 

Ascultând-o pe Ruth vorbind, Gretchen își dădu seama 
încetul cu încetul că de acum înainte aștepta altceva de la un 
bărbat decât performanţe amoroase. Ruth n-o mărturisea încă 

— poate nici măcar nu conștientizase încă — dar și ea începea 
să spere la un angajament durabil. 

— Pe scurt, rezumă Ruth, încă fidelă vechilor obiceiuri, 
unul pierdut, zece de găsit... 

— Adios amigos, încheie Gretchen cu tristețe. 

Cele două femei schimbară un zâmbet și începură farfuriile 
cu salată asortată pe care chelnerul le pusese în faţa lor. 

— Acum, spuse Ruth, e rândul tău. 

Gretchen prinse în furculiță o bucată de brânză olandeză 
ascunsă între două foi de lăptucă și o duse fără poftă la gură. 

— Este foarte simplu: sunt îndrăgostită de el și nu mi-a dat 
nimic în schimb. Nu i-am cerut nimic, nu mi-a promis nimic. 
Acum, a plecat. 

— Cum de știi că a plecat definitiv? 

— Nu m-a sunat, mărturisi Gretchen pe un ton morocănos. 
Doar o dată săptămâna trecută, ca să-mi spună că nu vom 
putea să ne vedem în weekend. De atunci, sunt fără vești. 

— De ce nu-i telefonezi? propuse Ruth, logic. 

— Am ars numărul lui. 

— Sună informaţiile! 

— Dându-le adresa unui oarecare Powell în Manhattan? 
Trebuie că sunt milioane! 

— Ei bine, îi vei suna pe toţi! Ce ai de pierdut? Dacă nu vrei 
să-ţi pierzi minţile și să te întorci în junglă în mijlocul acelor 
insecte și șerpi timp de o săptămână, nu văd altă soluţie. 

Gretchen reflectă la ideea lui Ruth. Într-adevăr, ce avea de 
pierdut? Cliff o urmărise până aici, nu-l iubea destul pentru a 
face la fel? Își ridică impulsiv paharul de apă gazoasă în 
direcţia lui Ruth. 

— Ai perfectă dreptate, declară ea. Nu știu ce m-aș face fără 
tine, Ruth. 

— Haide, răspunse prietena ei cu o ridicare din umeri 
încurcată, care nu-i ascundea emoția. Acum, găsește-l pe acel 
bărbat și luptă-te până la capăt. Eu te voi aștepta acasă cu o 
cutie de batiste dacă eşuezi. 

— Tu, acasă? râse în hohote Gretchen. Vei fi mai curând la 
Toad's sau la Daniel's, făcând ochi dulci viitorului tău 
prieten... 

Ruth avu un zâmbet enigmatic. 

— Poate că nu... Vreau să iau un concediu, ca să citesc 
puțin. Dacă ai nevoie de mine, mă vei găsi acasă. 

Imediat ce reveni la birou, Gretchen închise ușa şi telefonă 
informaţiile din New York. 

— Aș vrea numărul de telefon al domnului Powell, în 
Manahattan. 

— Există trei pagini, doamnă. 

— Prenumele lui este Cliff. 

— Există multe coloane de C.Powell, doamnă, se enervă 
operatorul. Îmi trebuie o adresă. 

— Aşteptaţi! Daţi-mi numărul lanţului de magazine 
„Sporting“, în acest caz. 

Operatorul îi comunică numărul sediului social pe care 
Gretchen îl formă imediat pe cadranul telefonului. 

— Sporting, bună ziua! 

Gretchen inspiră adânc, ca să-și calmeze bătăile inimii. 

— Aş vrea să vorbesc cu Cliff Powell, vă rog. 

— Din partea cui? 

— Gretchen Sprague. 

— Domnul Powell lipseşte astăzi. Poate lăsați un mesaj? 

— Nu... nu, mulțumesc, bâigui Gretchen, copleșită de 
deceptie. 

Tânăra femeie îi ceruse mai întâi numele înainte de a 
anunța că era absent. Lăsase oare instrucțiuni precise 
telefonistei? 

Scoase un geamăt jalnic şi, aruncând o privire circulară 
peste biroul ei, îl revăzu aplecat asupra documentelor, apoi 
masându-i umerii și ceafa. 

O regăsise, în ciuda refuzului ei de a-i spune numele. O 
regăsise și-i trimisese flori. Ea aruncase florile, arsese mesajul 
lui și totuși, nu se descurajase. Dragostea ei avea oare mai 
puțină forţă decât a lui? 

Cliff credea că era femeia cea mai curajoasă pe care o 
întâlnise vreodată. Venise momentul s-o demonstreze... 

La ora două, așeză cu grijă analiza renovării uzinei la care 
lucra, făcu curat pe birou, își luă geanta și bătu la ușa 
patronului ei. 

— Ralph, începu ea, trebuie să plec mai devreme, astăzi. Am 
un drum urgent de făcut la New York. 

Bărbatul cu faţa roșcovană ridică spre ea o privire plictisită. 

— Şi proiectul Greenfield? 

Gretchen ezită, apoi decise să ia taurul de coarne. 

— Mă voi înhăma la el luni. Este o cursă foarte importantă, 
Ralph. Și nu uita că am consacrat un weekend firmei Benton 
și Martell, adăugă ea pentru a-și merita plecarea. 

— Un drum urgent, ai?... Foarte bine, Gretchen oftă el. 
Distracţie bună și pe luni. 

Porni imediat la drum, fără să-şi corde timp să treacă pe 
acasă. Căldura era sufocantă, dar abia dacă observa. 

Când intră în colosala metropolă, realiză că n-avea nici o 
idee despre direcţia în care s-o ia. Niciodată nu venise aici 
singură. Pe strada nouăzeci și şase, se opri și întrebă un pieton 
despre drumul până la Centrul Lincoln. 

Ajunsă la destinaţie, se opri într-o parcare subterană și 
întrebă un funcționar cum se ajunge pe strada cincizeci și 
şapte, unde știa că se află sediul social al firmei Sporting. I se 
recomandă să ia un taxi. Mulțumindu-i, ieși pe Broadway și 
scrută valul continuu de mașini. Neobservând nici un taxi, 
hotări să facă drumul pe jos. 

Croindu-și drum prin mulțimea care se înghesuia pe 
trotuare, simțind că i se scufundă tocurile în asfaltul înmuiat 
de căldură de fiecare dată când traversa strada, Gretchen se 
întreba cum putea Cliff, un bărbat atât de apropiat de natură, 
să suporte să trăiască tot anul acolo. Comparat cu Manhattan, 
New Haven era un mic orășel de câmpie. 

Strada cincizeci și șapte era la fel de plină de mașini, de 
autobuze și de pietoni ca Broadway. În fine, Gretchen se opri 
în faţa magazinului central al lanțului Sporting, ocupând 
parterul unui zgârie-nori. Intră şi, îmbrăcată în rochia ei 
elegantă, se simţi imediat deplasată printre vânzătorii în bluze 
roșii și clienţii îmbrăcaţi în ţinută sport. Adresându-se unei 
casiere, o întrebă de drumul spre serviciile administrative. 

Câteva minute mai târziu, la al doilea etaj al imobilului, 
întrebă o secretară de biroul lui Cliff Powell. 

Tânăra femeie îi zâmbi. 

— Cine sunteţi? 

Gretchen își mușcă buzele. Își aminti că, la telefon, 
interlocutoarea ei refuzase să i-l dea pe patronul ei și crezu că 
este mai prudent să nu-și dea numele. 

— Eu... logodnica lui, răspunse ea impulsiv. 

Secretara o privi cu ochii mari de uimire. 

— Domnul Powell nu este logodit, se miră ea. 

— Hm... acum nu mai este, se grăbi să explice Gretchen. 
Dar înainte, da... Acum câţiva ani. Sunt Jenny. 

De ce nu? își spuse ea ca să-și dea curaj. Şi el se dăduse 
drept fratele ei! 

Secretara o măsură din cap până în picioare, ca și cum 
acest nume nu-i era necunoscut. Dar se pare că n-o întâlnise 
niciodată pe Jenny, deoarece un zâmbet încrezător îi lumină 
faţa. 

— Îmi pare teribil de rău, dar domnul Powell nu este în 
biroul lui. 

Cel puţin nu încerca s-o evite, se consolă Gretchen. 

— Ce păcat... Sunteţi atât de amabilă să-mi daţi adresa lui 
personală? Știu că această cerere o să vă pară ciudată, dar 
nu ne-am văzut de ani de zile și cum sunt în trecere prin 
New York, m-ar necăji teribil să nu-l văd. După tot acest 
timp... 

Nu depăși măsura, Gretchen... se dojeni ea, fără a putea 
să-şi reprime zâmbetul interior în faţa cutezanţei sale. 

În orice caz, stratagema ei funcţionă și după o scurtă 
dezbatere interioară, secretara scrise în grabă câteva rânduri 
pe o bucată de hârtie. 

— Locuiește pe Riverside Drive. Nu-i vorbiţi despre mine, 
totuși, murmură ea pe un ton de conspirație, strecurând 
hârtia îndoită cu grijă în mâna lui Gretchen. Și... noroc! 

O jumătate de oră mai târziu, Gretchen ajungea în fine la 
țintă. Adresa pe care i-o comunicase secretara era a unei 
clădiri doar de zece etaje, ale cărei ferestre dădeau spre 
fluviul Hudson și spre parc. Fără o clipă de ezitare, Gretchen 
îşi îndreptă umerii, își puse puţină ordine în părul ciufulit, și 
împinse uşile cu geamuri fumurii. În holul întunecat și 
răcoros, un portar în uniformă o opri și o întrebă pe cine 
trebuia să anunţe și la ce apartament. 

— Cliff Powell, răspunse ea cu convingere. 

— Îmi pare rău, dar nu este acasă. Aşteptaţi, adăugă el 
deodată. Aveţi noroc, iată-l că sosește. 

Gretchen ieși imediat în stradă și privirea îi fu atrasă de 
silueta atletică a unui bărbat blond care descărca portbagajul 
mașinii lui decapotabile. Era cu spatele, dar îi recunoscu 
imediat umerii largi și părul blond decolorat de soare. Când 
scoase un rucsac din portbagaj, nu mai avea nici cea mai mică 
îndoială. Tocmai atunci se întoarse și el, încremenind de 
surpriză. Ochii lui albaștri se încrucișară cu ai ei și un frison o 
străbătu pe tânăra femeie. 

Nu se răsese de mai multe zile, judecând după barba 
blondă care-i acoperea maxilarul pătrat. Purta o cămașă veche 
de bumbac, un pantalon kaki și încălțăminte de drum 

O privi un lung moment, impietrit. Apoi se avântă spre ea. 
O secundă mai târziu, braţele lui o cuprindeau și o strângeau 
gata s-o înăbușe. 

— Gretchen... Oh, Gretchen... frumoasa mea necunoscută. 
Eşti aici... 

Pe cât de puternică era îmbrăţișarea lui, pe atât de blândă 
şi de mângâietoare îi era vocea. 

Portarul zâmbea cu gura până la urechi. 

— Aţi petrecut bine în concediu, domnule Powell? întrebă 
el pe un ton vesel. 

— La perfectie, răspunse Cliff. Și nu puteam visa o încheiere 
mai bună. Voi lua corespondența mai târziu, John. 

Fără o privire spre portarul ironic, o precedă pe Gretchen 
în hol până la liftul în care urcară fără să se părăsească din 
ochi. Un zâmbet în care se amestecau multumirea și 
neîncrederea lumina fața lui Cliff. Cât despre Gretchen, avea 
impresia că visează. Dacă era atât de fericit s-o vadă, de ce n-o 
sunase? 

— Cum m-ai găsit? întrebă el în sfârșit. 

— Graţie amabilităţii secretarei de la biroul tău. M-am dat 
drept fosta ta logodnică. 

— I-ai spus că ești Jenny? 

Ideea i se păru caraghioasă. 

— Oamenii cu care lucrezi o cunoșteau? 

Ușile ascensorului se deschiseră într-un culoar slab 
luminat. Mocheta groasă contribuia la crearea unei atmosfere 
odihnitoare după agitația străzii. Cliff o conduse la o ușă dublă 
din lemn închis la culoare. 

— N-am vești despre Jenny de ani de zile. Nu, secretara mea 
este o romantică incorigibilă. 

Îi făcu loc s-o lase să intre în vestibulul spaţios decorat cu 
plante cățărătoare, dând într-un salon ale cărui ferestre mari 
dădeau spre Hudson. 

Dându-și jos rucsacul, Cliff păru gânditor. 

— Nu înţeleg, Gretchen. De ce nu ţi-ai dat propriul tău 
nume secretarei? 

Înainte de a răspunde, își lăsă privirea să rătăcească timp 
de câteva secunde prin cameră. Trei ferigi superbe ocupau un 
colţ în coșuri de nuiele de răchită. Mobilierul consta în câteva 
fotolii de piele de concepție foarte modernă, o masă joasă de 
sticlă şi un covor de lână împletită pus pe parchetul lustruit. 
Se întoarse spre Cliff, care, sprijinit de perete, o privea cu 
curiozitate. 

— Nu mi-am dat numele, deoarece aveam impresia că mă 
evitai, răspunse ea liniștit. 

— Că te evitam? 

Se apropie și o prinse de umeri. 

— De ce te-aş evita? întrebă el uluit. 

— Nu știu... Dar mi-ai spus că plecai la Philadelphia pentru 
afaceri, că mă vei suna la întoarcere, și înţeleg c-ai petrecut 
câteva zile în păduri, departe de civilizaţie... 

— Am fost într-adevăr la Philadelphia, abia m-am întors și 
urma să te sun... Nu va mai fi nevoie, fiindcă ești aici. 

O trase din nou în braţele lui şi-i atinse uşor fruntea cu 
buzele. Gretchen încercă să lupte cu emoția care puse 
stăpânire pe ea la această mângâiere. 

— Ai tratat afacerile cu un rucsac în spate și neras de câteva 
zile? întrebă pe un ton dubitativ. 

— Am părăsit Philadelphia luni după-amiază. După aceea, 
am petrecut câteva zile în Munţii Poconos. 

Gretchen simți cum îi curg lacrimi pe obraji. Dorea atât de 
mult să-l creadă! Dar disperarea că fusese fidelă de la plecarea 
lui Cliff, o oprea încă. 

— Gretchen, pledă el cu blândeţe. Trebuia să-mi iau câteva 
zile ca să reflectez. 

— Să reflectezi la momentele minunate pe care le-am 
petrecut împreună, nu-i așa? 

— Da, răspunse el simplu. 

Sinceritatea lui o tulbură. Așadar, pentru el nimic nu se 
schimbase. N-o iubea. 

El văzu panica zugrăvită pe trăsăturile ei și făcu un pas spre 
ea. Îngrozită, se retrase. 

— Gretchen... murmură el. Weekendul pe care l-am 
petrecut la New Haven... Dumnezeule, încercam să ghicesc ce 
reprezenta pentru tine. 

— Pentru tine, reprezenta cu totul altceva, nu-i așa? îl sfidă 
ea, cu un hohot gâtuit! 

— Calmează-te, Gretchen, lasă-mă să termin, o dojeni el cu 
blândeţe. Pentru tine a fost o experienţă total nouă, și mă 
întrebam dacă așa stăteau lucrurile. Cum puteam să știu? 

Această declaraţie o lăsă cu gura căscată. 

— Cliff... 

— lată de ce m-am întors singur în mijlocul naturii. Uneori, 
oamenii se servesc unii de alții, Gretchen. Puteam s-o accept 
din partea oricui, dar nu de la tine. 

— Cliff... cum ai putut să crezi că te foloseam? 

— Pentru că n-ai cerut nimic de la mine, explică el. Nu 
ești o femeie care se dăruiește fără să spere nimic în schimb. 
Totuși, nu mi-ai cerut nimic. Singura explicaţie logică, era 
că tu... 

El inspiră profund. 

— Era că nu doreai nimic de la mine. 

Ea închise ochii și scutură din cap, trecând mental în 
revistă ultimele momente pe care le trăiseră împreună exact 
înainte ca el să plece din casa de pe litoral. Dragostea vibra 
atunci în ea ca o muzică vrăjită și totuşi nu spusese nimic. Nu 
îndrăznise de teamă să nu-l sperie pe Cliff, așa cum îl speriase 
pe Jack. Înșelându-se asupra tăcerii ei, Cliff ajunsese la 
concluzia că nu-l iubea. Cum putuse să se înșele atât de 
profund pe seama ei? 

La fel de uşor ca ea asupra lui, în Maine... Nu-l luase drept 
un bărbat simplu pe care putea să-l respingă după plac, fără 
teama de a-l răni? Acum, el credea despre ea același lucru. 

— Cliff, începu ea, cu o voce blândă dar fermă. Aştept totul 
de la tine. Ti-am găsit urma, am minţit ca să intru în lumea ta. 
Dacă nu contai pentru mine, crezi că mi-aș fi dat această 
osteneală? 

— Nu, spuse el cu un zâmbet. Nu... 

Îşi deschise bratele și, într-un elan, ea traversă cei câţiva 
metri care-i separau ca să se arunce în cercul lor reconfortant. 

— Atunci, nu-mi porţi pică? întrebă ea cu timiditate. 

— Bineînţeles că nu, dragostea mea, murmură el sărutând-o 
pe frunte. Sunt atât de fericit... 

— Este adevărat... că m-ai fi sunat astăzi? întrebă ea când el 
își slăbi uşor strânsoarea ca să-i privească ochii plini de 
tandrete pe care și-i ridica spre el. 

— Bineînțeles, îţi promisesem, nu? 

— Chiar crezând că poate te folosisem? 

Un oftat adânc urcă pe buzele lui Cliff. 

— La sfârşitul acestor câteva zile petrecute în mijlocul 
naturii, gândurile mele au ajuns la o certitudine: trebuia să-mi 
apartii cu orice preț. Nu puteam să mă lipsesc de tine, chiar 
dacă nu-mi răspundeai sentimentelor pe care ţi le purtam. 
Eram sigur, într-o zi, că voi reuși să te conving că puteam fi 
pentru tine mai mult decât o experienţă plăcută. 

— Ce ești pentru mine, Cliff? 

— Tu să-mi spui, frumoasă necunoscută. 

Fa se ridică în vârful picioarelor și-și apăsă buzele peste ale lui. 

— Te iubesc, Cliff... Iată ce ești pentru mine. 

— Iată ce vreau să fiu... 

Încet, degetele ei dezlegară coada care-i ţinea prizonieră 
părul. Valuri mătăsoase se revărsară pe umerii ei. 

— Cât timp pot spera să te am lângă mine? 

— Pentru totdeauna, afirmă ea, simţindu-și picioarele 
slăbind în timp ce Cliff îi deschidea unul câte unul nasturii 
bluzei. 

— Voiam să spun: când te întorci la New Haven? 

Gretchen își înţelese greșeala și râse încet. 

— Duminică după-amiază. 

— Va trebui remediat asta și să găsim un oraș la distanță 
egală între New York și New Haven. 

— Ce vrei să spui? 

— Tu ce crezi? îi şopti el la ureche. Vom trăi împreună, G.S. 
Sau este prea mult de presupus? Nu vreau doar o aventură cu 
tine, Gretchen. Vreau ceva real între noi. Și tu? 

Faţa radioasă a lui Gretchen era mai elocventă decât 
cuvintele. 

— Oh Cliff, nu voiam să-ţi cer nimic, nici un angajament, 
nici promisiuni, dar da, Cliff... Da, din toată inima. 

— Ştii la ce visez, dragostea mea? La o căsătorie în aer liber, 
pe marginea unui mic lac presărat cu flori. 

— Cred că deja am celebrat această căsătorie, murmură 
Gretchen cu o voce răguşită de dorință, în timp ce fusta îi 
cădea la podea și Cliff începea să se dezbrace. 

— Atunci, ne vom reîntoarce acolo pentru luna noastră de 
miere. Dar până atunci, va trebui să temporizăm cu civilizația 
şi să semnăm câteva hârtii. Dar vom mai vorbi despre toate 
astea. 

Cu o ridicare din umeri, el se debarasă de cămașă, își 
scoase cizmele și pantalonii şi o luă pe Gretchen în brațe. 

O ridică de la podea și ea se ghemui la căldura pieptului 
său parcă sculptat în bronz, copleșită de dragostea acestui 
bărbat care își reconcilia în sfârșit idealul cu realitatea... 


Sfârşit 


